OʻZBEKISTON RESPUBLIKASINING BUDJET KODEKSI
Umumiy qism
I boʻlim.
Umumiy qoidalar 
1-bob. Asosiy qoidalar
       1-modda. Ushbu Kodeks bilan tartibga solinadigan munosabatlar
       Ushbu Kodeks Oʻzbekiston Respublikasining budjet tizimi budjetlarini (bundan buyon matnda budjet tizimi budjetlari deb yuritiladi) shakllantirish, tuzish, koʻrib chiqish, qabul qilish, tasdiqlash, ijro etish, davlat tomonidan mablagʻ jalb qilish va budjet toʻgʻrisidagi qonun hujjatlari ijrosini nazorat qilish sohasidagi munosabatlarni tartibga soladi.
       2-modda. Budjet toʻgʻrisidagi qonun hujjatlari
       Budjet toʻgʻrisidagi qonun hujjatlari ushbu Kodeks va boshqa qonun hujjatlaridan iboratdir. 
       Budjet toʻgʻrisidagi qonun hujjatlarining boshqa qonun hujjatlarida koʻrsatilgan normalari ushbu Kodeksga muvofiq boʻlishi kerak. 
       Agar Oʻzbekiston Respublikasining xalqaro shartnomasida Oʻzbekiston Respublikasining budjet toʻgʻrisidagi qonun hujjatlarida nazarda tutilganidan boshqacha qoidalar belgilangan boʻlsa, xalqaro shartnoma qoidalari qoʻllaniladi.
       3-modda. Ushbu Kodeksda qoʻllaniladigan asosiy tushunchalar
       Ushbu Kodeksda quyidagi asosiy tushunchalar qoʻllaniladi:
       aylanma kassa mablagʻi — moliya yilida Oʻzbekiston Respublikasi respublika budjetining, Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining, tumanlar va shaharlar budjetlarining shaxsiy gʻazna hisobvaraqlarida turgan budjet mablagʻlarining yoʻl qoʻyiladigan eng kam miqdori;
       budjetdan ajratiladigan mablagʻlar — Oʻzbekiston Respublikasining Davlat budjetidan va davlat maqsadli jamgʻarmalari budjetlaridan budjet tashkilotlari hamda budjet mablagʻlari oluvchilar uchun nazarda tutiladigan pul mablagʻlari; 
       budjet jarayoni — budjet tizimi budjetlarini shakllantirish, tuzish, koʻrib chiqish, qabul qilish, tasdiqlash va ijro etish, ularning ijrosini nazorat qilish, budjet tizimi budjetlarining ijrosi toʻgʻrisidagi hisobotlarni tayyorlash va tasdiqlash, shuningdek ular oʻrtasidagi oʻzaro munosabatlar jarayoni; 
       budjet jarayoni ishtirokchilari — davlat hokimiyati va boshqaruvi organlari, davlat moliyaviy nazorat organlari, budjet tashkilotlari va budjet mablagʻlari oluvchilar;
       budjet mablagʻlarini taqsimlovchi — oʻz tasarrufida Oʻzbekiston Respublikasining respublika budjetidan mablagʻ oladigan tashkilotlarga ega boʻlgan yuridik shaxs, shuningdek Oʻzbekiston Respublikasining respublika budjetidan moliyalashtiriladigan budjet tashkiloti yoki budjet mablagʻlari oluvchi;
       budjet sohasidagi vakolatlar — budjet jarayoni ishtirokchilarining budjet munosabatlari sohasidagi vakolatlari; 
       budjet ssudasi — qaytarish sharti bilan yuqori turuvchi budjetdan quyi turuvchi budjetga, shuningdek davlat maqsadli jamgʻarmalariga, rezident-yuridik shaxsga ajratiladigan pul mablagʻlari; 
       budjet soʻrovi — kelgusi davr uchun budjetdan ajratiladigan mablagʻlarni olishga boʻlgan ehtiyojni asoslashni nazarda tutuvchi hujjat; 
       budjet tashkilotlarining budjetdan tashqari jamgʻarmalari — qonun hujjatlarida nazarda tutilgan manbalar hisobidan budjet tashkiloti tasarrufiga kelib tushadigan mablagʻlar;
       budjet tizimi budjetlari — Oʻzbekiston Respublikasining Davlat budjeti, davlat maqsadli jamgʻarmalari budjetlari va budjet tashkilotlarining budjetdan tashqari jamgʻarmalari; 
       budjetlararo transfertlar — Oʻzbekiston Respublikasining respublika budjetidan Qoraqalpogʻiston Respublikasi budjetiga, viloyatlar va Toshkent shahar mahalliy budjetlariga, davlat maqsadli jamgʻarmalariga hamda buning aksicha oʻtkaziladigan, shuningdek Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan tumanlar va shaharlar budjetlariga hamda buning aksicha oʻtkaziladigan mablagʻlar;
       vaqtinchalik kassa uzilishi — joriy moliya yilining muayyan davrida budjet tizimi budjetlarining xarajatlari daromadlaridan vaqtinchalik oshib ketishi; 
       vaqtinchalik xarajatlar smetasi — budjet tashkilotining yoki budjet mablagʻlari oluvchining xarajatlar smetasi tasdiqlanguniga va roʻyxatdan oʻtkazilguniga qadar amal qiladigan hujjat boʻlib, unda qonun hujjatlaridagi oʻzgartirishlar hisobga olingan holda uning uchun nazarda tutilgan budjetdan ajratiladigan mablagʻlar har oy uchun aks ettiriladi;
       Davlat budjeti profitsiti — muayyan davrda Oʻzbekiston Respublikasining Davlat budjeti daromadlarining uning xarajatlaridan oshib ketishi;
       Davlat budjeti taqchilligi — muayyan davrda Oʻzbekiston Respublikasining Davlat budjeti xarajatlarining uning daromadlaridan oshib ketishi;
       davlat moliyaviy nazorati — budjet toʻgʻrisidagi qonun hujjatlarining ijrosi ustidan nazoratni amalga oshirish maqsadida moliyaviy nazorat obyektlarining buxgalteriya, moliya, statistika, bank hujjatlari va boshqa hujjatlarini oʻrganish hamda taqqoslash;
       davlat tomonidan mablagʻ jalb qilish — aktivlarni jalb etish, bu boʻyicha Oʻzbekiston Respublikasining qarz oluvchi sifatidagi yoki qarz oluvchi-rezidentlarning kreditlarini (qarzlarini) toʻlashga kafil sifatidagi majburiyatlari yuzaga kelishi;
       davlat xaridlari — budjet tizimi budjetlarining mablagʻlari hisobidan amalga oshiriladigan tovarlar (ishlar, xizmatlar) xaridlari;
       davlat qarzi — Oʻzbekiston Respublikasining ichki va tashqi mablagʻlarni jalb qilish natijasida vujudga kelgan majburiyatlari;
       daromadlar va xarajatlar smetasi — budjet tashkilotlari budjetdan tashqari jamgʻarmalarining tegishli yil choragi yoki moliya yili uchun kutilayotgan tushumlari va xarajatlari aks ettiriladigan hujjat;
       donorlar — Oʻzbekiston Respublikasiga, Oʻzbekiston Respublikasi Hukumatiga, fuqarolarning oʻzini oʻzi boshqarish organlariga, faoliyati Oʻzbekiston Respublikasining qonun hujjatlariga zid boʻlmagan yuridik va jismoniy shaxslarga begʻaraz asosda mablagʻlar ajratadigan davlatlar, davlatlarning hukumatlari, xalqaro va chet el hukumat tashkilotlari, chet el fuqarolari, shuningdek Oʻzbekiston Respublikasi Vazirlar Mahkamasi tomonidan belgilanadigan roʻyxatga kiritilgan xalqaro va chet el nohukumat tashkilotlari; 
       dotatsiya — budjet tizimi budjetlariga ularning oʻz daromadlari yetishmagan taqdirda daromadlar bilan xarajatlar oʻrtasidagi farqni qoplash uchun qaytarmaslik sharti bilan ajratiladigan pul mablagʻlari; 
       jamlanma xarajatlar smetasi — budjet mablagʻlarini taqsimlovchi tomonidan oʻz tasarrufidagi budjet tashkilotlarining va budjet mablagʻlari oluvchilarning xarajatlar smetalari asosida tuziladigan xarajatlar smetasi;
       fiskal tavakkalchiliklar — budjet jarayoni ishtirokchilari uchun budjet tizimi budjetlari mablagʻlarini shakllantirish va sarflashda moliyaviy resurslardagi yoʻqotishlarni baholash;
       moliya yili — birinchi yanvardan oʻttiz birinchi dekabr kuni oxirigacha boʻlgan vaqtni oʻz ichiga oluvchi davr; 
       moliyaviy majburiyatlar — budjet tashkilotlarida va budjet mablagʻlari oluvchilarda ularga pul mablagʻlarini oʻtkazish majburiyatini yuklovchi hujjatlar, shu jumladan ijro hujjatlari asosida yuzaga keladigan majburiyatlar;
       moliyaviy nazorat obyektlari — Oʻzbekiston Respublikasining respublika budjeti, Qoraqalpogʻiston Respublikasi budjeti, viloyatlar va Toshkent shahar mahalliy budjetlari, budjet mablagʻlarini taqsimlovchilar, budjet tashkilotlari va budjet mablagʻlari oluvchilar, davlat maqsadli jamgʻarmalari va budjet tashkilotlarining budjetdan tashqari jamgʻarmalari; 
       subvensiya — muayyan maqsadlarga sarflash sharti bilan yuqori turuvchi budjetdan quyi turuvchi budjetga qaytarmaslik sharti bilan ajratiladigan pul mablagʻlari;
       subsidiya — tovarlar ishlab chiqarish, ishlar bajarish, xizmatlar koʻrsatish va ularni realizatsiya qilishni moliyalashtirish yoki birgalikda moliyalashtirish yoxud maqsadli xarajatlarning oʻrnini qisman qoplash uchun budjet tizimi budjetlari hisobidan yuridik va jismoniy shaxslarga beriladigan pul mablagʻlari;
       tartibga soluvchi daromadlar — budjet tizimi budjetlari oʻrtasida ajratmalar normativlari belgilanadigan umumdavlat soliqlari va boshqa majburiy toʻlovlar, shuningdek soliq boʻlmagan toʻlovlar. Soliq boʻlmagan toʻlovlarga budjet tizimi budjetlariga kelib tushadigan soliqlar va boshqa majburiy toʻlovlar boʻlmagan toʻlovlar kiradi;
       xarajatlar moddasi — budjet tizimi budjetlari xarajatlarining iqtisodiy yoʻnalishi va toʻlovlarning aniq turlari boʻyicha belgilovchi budjet tasnifining bir qismi;
       xarajatlar smetasi — budjet tashkiloti yoki budjet mablagʻlari oluvchi tomonidan moliya yili uchun tuziladigan va tasdiqlanadigan, uning uchun nazarda tutilgan budjetdan ajratiladigan mablagʻlar xarajatlar moddalari boʻyicha aks ettiriladigan hujjat;
       shtat jadvali — doimiy xodimlar lavozimlari va boʻsh oʻrinlar nomlarining soni va lavozim maoshlarining miqdorlari koʻrsatilgan roʻyxatni oʻz ichiga oladigan, budjet tashkiloti tomonidan tuziladigan hujjat;
       shaxsiy gʻazna hisobvaraqlari — Oʻzbekiston Respublikasi Moliya vazirligining axborot tizimida ochiladigan, budjet tizimi budjetlari ijrosi bilan bogʻliq operatsiyalarni aks ettirish uchun moʻljallangan tahliliy hisob registrlari;
       yuridik majburiyatlar — tuzilgan shartnomalar, shuningdek tegishli davlat hokimiyati va boshqaruv organlarining qarorlari asosida budjet tashkilotlarida va budjetdan mablagʻ oluvchilarda yuzaga keladigan majburiyatlar; 
       oʻtkazib beriladigan daromadlar — tegishli maʼmuriy-hududiy birlikda shakllanadigan va yuqori turuvchi budjetga oʻtkaziladigan, ular qayerda shakllangan boʻlsa, keyinchalik oʻsha maʼmuriy-hududiy birlik budjetiga oʻtkazib beriladigan daromadlar;
       Oʻzbekiston Respublikasining Davlat budjeti (Davlat budjeti) — davlatning davlat vazifalari va funksiyalarini moliyaviy jihatdan taʼminlash uchun moʻljallangan markazlashtirilgan pul jamgʻarmasi;
       gʻaznachilik boʻlinmalari — Oʻzbekiston Respublikasi Moliya vazirligi Gʻaznachiligi, Qoraqalpogʻiston Respublikasi, viloyatlar va Toshkent shahri boʻyicha Gʻaznachilik boshqarmalari, tumanlar va shaharlar boʻyicha Gʻaznachilik boʻlinmalari;
       gʻaznachilik memorial orderi — mablagʻlarni bir shaxsiy gʻazna hisobvaragʻidan boshqa shaxsiy gʻazna hisobvaragʻiga oʻtkazish uchun foydalaniladigan toʻlov hujjati; 
       hududiy moliya organlari — Qoraqalpogʻiston Respublikasining Moliya vazirligi, viloyatlar va Toshkent shahar hokimliklarining moliya boshqarmalari, tumanlar va shaharlar hokimliklarining moliya boʻlimlari;
       4-modda. Budjet tashkiloti
       Davlat funksiyalarini amalga oshirish uchun belgilangan tartibda davlat hokimiyati organlarining qaroriga koʻra tashkil etilgan, Davlat budjeti mablagʻlari hisobidan saqlab turiladigan notijorat tashkilot budjet tashkilotidir.
       Budjet tashkilotlarini moliyalashtirish shartlari va ularning budjet hisobini yuritish tartibi budjet toʻgʻrisidagi qonun hujjatlari bilan belgilanadi. 
       5-modda. Budjet mablagʻlari oluvchi 
       Davlat budjetidan va davlat maqsadli jamgʻarmalari budjetlaridan mablagʻlar oladigan yuridik yoki jismoniy shaxs budjet mablagʻlari oluvchidir. 
       Budjet mablagʻlari oluvchi budjet tashkiloti maqomiga ega boʻla olmaydi.
       Budjet mablagʻlari oluvchini Davlat budjeti va davlat maqsadli jamgʻarmalari budjetlari mablagʻlari hisobidan moliyalashtirish shartlari budjet toʻgʻrisidagi qonun hujjatlari bilan belgilanadi.
2-bob. Budjet tizimi tushunchasi va prinsiplari
       6-modda. Budjet tizimi tushunchasi
       Budjet tizimi barcha darajadagi budjetlar, davlat maqsadli jamgʻarmalari budjetlari va budjet tashkilotlarining budjetdan tashqari jamgʻarmalari, budjet tizimi budjetlarini tuzish va tashkil etish prinsiplari, ular oʻrtasida budjet jarayoni mobaynida yuzaga keladigan oʻzaro munosabatlar yigʻindisini oʻzida ifodalaydi. Moliya yili uchun budjet tizimi budjetlarini shakllantirish, tuzish, koʻrib chiqish, qabul qilish, tasdiqlash va ijro etish Oʻzbekiston Respublikasining milliy valyutasi — soʻmda amalga oshiriladi.
       7-modda. Budjet tizimi prinsiplari
       Budjet tizimi quyidagi prinsiplarga asoslanadi:
       budjet tizimining yagonaligi; 
       budjet tizimining Oʻzbekiston Respublikasi maʼmuriy-hududiy tuzilishiga muvofiqligi;
       budjet tizimi budjetlarining balansliligi va oʻzaro bogʻliqligi;
       budjet tizimi budjetlari daromadlarini prognoz qilish va xarajatlarini rejalashtirish;
       budjet tizimi budjetlari mablagʻlaridan foydalanishning aniq yoʻnaltirilganligi va maqsadlilik xususiyati;
       budjet tizimi budjetlarining mustaqilligi;
       budjet tizimi budjetlari mablagʻlaridan foydalanishning natijadorligi; 
       kassaning yagonaligi;
       budjet jarayoni ishtirokchilarining javobgarligi;
       ochiqlik.
       8-modda. Budjet tizimining yagonaligi prinsipi
       Budjet hujjatlari va budjet hisobotlarining shakllari, budjet tasnifi yagona boʻlishi hamda budjet tizimi budjetlarining daromadlari va xarajatlarini shakllantirish hamda ijro etish, budjet hisobini yuritish va budjet hisobotini tuzishning yagona tartibini nazarda tutishi lozim.
       9-modda. Budjet tizimining Oʻzbekiston Respublikasi maʼmuriy-hududiy tuzilishiga muvofiqligi prinsipi
       Budjet tizimi Oʻzbekiston Respublikasining maʼmuriy-hududiy tuzilishiga muvofiq boʻlishi lozim.
       10-modda. Budjet tizimi budjetlarining balansliligi va oʻzaro bogʻliqligi prinsipi
       Budjet tizimi budjetlarida nazarda tutilgan xarajatlar hajmi ularning daromadlari va taqchillikni qoplash manbalari yigʻindisining hajmiga muvofiq boʻlishi kerak.
       Budjet tizimi budjetlarini tuzish va ijro etishda budjetlarning mablagʻlari mazkur budjetlarning balansliligini taʼminlash uchun ular oʻrtasida qayta taqsimlanishi mumkin.
       11-modda. Budjet tizimi budjetlari daromadlarini prognoz qilish va xarajatlarini rejalashtirish prinsipi
       Budjet tizimi budjetlarini tuzishda budjet tasnifiga muvofiq, daromadlar ularning aniq manbalari boʻyicha prognoz qilinadi, xarajatlar esa yoʻnalishlar boʻyicha rejalashtiriladi.
       12-modda. Budjet tizimi budjetlari mablagʻlaridan foydalanishning aniq yoʻnaltirilganligi va maqsadlilik xususiyati prinsipi 
       Budjet tizimi budjetlarining mablagʻlari muayyan budjet tashkilotlari va budjet mablagʻlari oluvchilarga ushbu mablagʻlardan belgilangan maqsadlarni moliyalashtirishda foydalanish uchun ajratiladi.
       13-modda. Budjet tizimi budjetlarining mustaqilligi prinsipi
       Budjet tizimi budjetlari mustaqildir.
       14-modda. Budjet tizimi budjetlari mablagʻlaridan foydalanishning natijadorligi prinsipi
       Budjet jarayoni ishtirokchilari budjet tizimi budjetlarini tuzish va ijro etishda oʻzlariga berilgan vakolatlar doirasida budjet tizimi budjetlarining belgilangan hajmdagi mablagʻlaridan foydalangan holda natijaga erishish zaruriyatidan kelib chiqadi.
       15-modda. Kassaning yagonaligi prinsipi
       Budjet tizimi budjetlarining barcha daromadlari Yagona gʻazna hisobvaragʻiga kiritiladi va ularning xarajatlarini toʻlash ushbu hisobvaraqdan amalga oshiriladi.
       16-modda. Budjet jarayoni ishtirokchilarining javobgarligi prinsipi
       Budjet jarayoni ishtirokchilarining javobgarligi prinsipi budjet jarayonining har bir ishtirokchisi budjet jarayonining har bir bosqichida oʻz harakatlari uchun javobgar boʻlishidan iboratdir.
       17-modda. Ochiqlik prinsipi 
       Ochiqlik prinsipi:
       Davlat budjetini va davlat maqsadli jamgʻarmalari budjetlarini koʻrib chiqish hamda qabul qilish tartib-taomillarining jamiyat va ommaviy axborot vositalari uchun ochiqligini;
       tasdiqlangan Davlat budjeti va davlat maqsadli jamgʻarmalari budjetlari toʻgʻrisidagi axborotning ommaviy axborot vositalarida va Oʻzbekiston Respublikasi Moliya vazirligining rasmiy veb-saytida eʼlon qilinishini (chop etilishini); 
       Davlat budjeti va davlat maqsadli jamgʻarmalari budjetlari ijrosining borishi toʻgʻrisidagi axborot ommaviy axborot vositalarida chop etilishini, shuningdek Oʻzbekiston Respublikasi Moliya vazirligining rasmiy veb-saytida joylashtirilishi va yangilab borilishini anglatadi.
3-bob. Budjet tasnifi
       18-modda. Budjet tasnifi tushunchasi
       Budjet tasnifi budjet tizimi budjetlarining daromadlari va xarajatlari, shuningdek Davlat budjeti taqchilligini qoplash manbalarini guruhlashdan iborat boʻlib, budjet tizimi budjetlarini shakllantirish, tuzish va ijro etishni tizimlashtirish uchun foydalaniladi. 
       Budjet tasnifi xalqaro tasnif tizimlariga muvofiq ishlab chiqiladi va Oʻzbekiston Respublikasi Moliya vazirligi tomonidan tasdiqlanadi.
       19-modda. Budjet tasnifining tarkibi
       Budjet tasnifi:
       budjet tizimi budjetlari daromadlarining tasnifini;
       budjet tizimi budjetlari xarajatlarining tasnifini;
       Davlat budjeti taqchilligini qoplash manbalari tasnifini oʻz ichiga oladi.
       20-modda. Budjet tasnifining asosiy prinsiplari
       Budjet tasnifining asosiy prinsiplari toʻliqlik, yagonalik va oʻzaro muvofiqlikdan iboratdir. 
       Budjet tasnifining toʻliqlik prinsipi budjet jarayonining barcha ishtirokchilari qamrab olinishini nazarda tutadi. 
       Budjet tasnifining yagonalik prinsipi budjet jarayonining barcha ishtirokchilari tomonidan yagona budjet tasnifi qoʻllanilishini anglatadi. 
       Budjet tasnifining oʻzaro muvofiqligi prinsipi budjet tasnifining kodlari bir vaqtning oʻzida budjet jarayonining turli xil operatsiyalarini hisobga olish uchun qoʻllanilmasligini anglatadi.
       21-modda. Budjet tizimi budjetlari daromadlarining tasnifi
       Budjet tizimi budjetlari daromadlarining tasnifi daromadlarni ularning turlari va manbalari boʻyicha kodlashdan iborat boʻladi. 
       Budjet tizimi budjetlari daromadlarining tasnifi tuzilmasi quyidagilardan iborat:
       budjet tizimi budjetlari mablagʻlarining manbalari va darajalari tasnifi;
       daromadlarning turlari;
       tashkiliy tasnif;
       hududiy tasnif.
       Budjet tizimi budjetlari mablagʻlarining manbalari va darajalari tasnifi kelib tushayotgan daromadlarning tegishli mablagʻlar manbalariga va ushbu budjetlar darajalariga mansubligini aniqlash uchun qoʻllaniladi.
       Daromadlarning turi boʻlim, paragraf va daromad tipidan iboratdir.
       Daromadlar boʻlimi daromadlarni ularni olish manbalari boʻyicha kodlashdan iborat boʻladi.
       Daromadlar paragrafi soliqlar va boshqa majburiy toʻlovlarni, shuningdek soliq boʻlmagan toʻlovlarni ularni undirish bazasi boʻyicha kodlashdan iborat boʻladi. 
       Daromad tipi budjet tizimi budjetlari daromadining aniq turidan iborat boʻladi. 
       Tashkiliy tasnif kelib tushayotgan daromadlarning ana shu daromadlarni maʼmuriy jihatdan idora qiluvchi tegishli organga mansubligini identifikatsiyalash maqsadida qoʻllaniladi. 
       Hududiy tasnif kelib tushayotgan daromadlarning ushbu daromadlar shakllantirilayotgan yoxud oʻtkazib berilayotgan tegishli maʼmuriy-hududiy birlikka mansubligini identifikatsiyalash maqsadida qoʻllaniladi.
       22-modda. Budjet tizimi budjetlari xarajatlarining tasnifi
       Budjet tizimi budjetlari xarajatlarining tasnifi budjet tizimi budjetlari xarajatlarini kodlashdan iborat boʻladi va ularning yoʻnalishini aks ettiradi.
       Budjet tizimi budjetlari xarajatlari tasnifining tuzilmasi quyidagilardan iborat:
       budjet tizimi budjetlari mablagʻlarining manbalari va darajalari tasnifi;
       vazifa jihatidan tasnif;
       dasturiy tasnif;
       tashkiliy tasnif;
       iqtisodiy tasnif;
       hududiy tasnif.
       Budjet tizimi budjetlari mablagʻlarining manbalari va darajalari tasnifi amalga oshirilayotgan xarajatlarning tegishli mablagʻlar manbalari va budjetlar darajalariga mansubligini aniqlash uchun qoʻllaniladi.
       Xarajatlarning vazifa jihatidan tasnifi davlat funksiyalarini bajarish uchun mablagʻlar yoʻnalishini aks ettiruvchi xarajatlarni guruhlashdir. 
       Xarajatlarning dasturiy tasnifi davlat, tarmoq va hududiy rivojlantirish dasturlarini bajarish uchun mablagʻlar yoʻnalishini aks ettiruvchi xarajatlarni guruhlashdan iboratdir.
       Xarajatlarning tashkiliy tasnifi budjet tizimi budjetlarining mablagʻlarini taqsimlovchilar boʻyicha kodlashdan iborat boʻladi. 
       Xarajatlarning iqtisodiy tasnifi xarajatlarni iqtisodiy yoʻnalishiga koʻra kodlashdan iborat boʻladi. 
       Hududiy tasnif budjet tashkilotlarining va budjet mablagʻlari oluvchilarning tegishli maʼmuriy-hududiy birlikka mansubligini aniqlash maqsadida qoʻllaniladi.
       23-modda. Budjet tizimi budjetlarining iqtisodiy belgilar boʻyicha xarajatlari 
       Budjet tizimi budjetlarining iqtisodiy belgilar boʻyicha xarajatlari quyidagi xarajatlar guruhlarini oʻz ichiga oladi:
       birinchi guruh — ish haqi, pensiyalar, nafaqalar, stipendiyalar, kompensatsiya toʻlovlari va kam taʼminlangan oilalarga moddiy yordam;
       ikkinchi guruh — ijtimoiy ehtiyojlarga ajratmalar; 
       uchinchi guruh — kapital qoʻyilmalar (rivojlanish davlat dasturlarida nazarda tutilgan aniq yoʻnaltirilgan roʻyxatlarga muvofiq);
       toʻrtinchi guruh — boshqa xarajatlar. 
       Xarajatlar guruhlari boʻyicha aniq moddalar budjet tasnifiga muvofiq belgilanadi.
       24-modda. Davlat budjeti taqchilligini qoplash manbalari tasnifi
       Davlat budjeti taqchilligini qoplash manbalari tasnifi ularni ichki va tashqi manbalar boʻyicha guruhlashdan iborat boʻladi.
4-bob. Budjet sohasidagi vakolatlar
       25-modda. Oʻzbekiston Respublikasi Vazirlar Mahkamasining budjet sohasidagi vakolatlari
       Oʻzbekiston Respublikasi Vazirlar Mahkamasi:
       Davlat budjeti va davlat maqsadli jamgʻarmalari budjetlari, shuningdek soliq va budjet siyosatining asosiy yoʻnalishlari loyihalarini ishlab chiqish jarayonini tashkil etadi hamda muvofiqlashtirib boradi;
       Davlat budjeti va davlat maqsadli jamgʻarmalari budjetlari, shuningdek soliq va budjet siyosatining asosiy yoʻnalishlari loyihalarini koʻrib chiqish hamda tegishli xulosa taqdim etish uchun Oʻzbekiston Respublikasi Hisob palatasiga yuboradi;
       budjetnoma loyihasini koʻrib chiqadi va tasdiqlaydi;
       budjetnomani Oʻzbekiston Respublikasi Oliy Majlisining palatalariga taqdim etadi;
       davlat boshqaruvi organlarining Davlat budjetini va davlat maqsadli jamgʻarmalari budjetlarini ijro etish borasidagi faoliyatini muvofiqlashtirib boradi hamda nazorat qiladi;
       Davlat budjetining va davlat maqsadli jamgʻarmalari budjetlarining ijrosi toʻgʻrisidagi hisobotlarni har chorakda koʻrib chiqadi;
       oʻtgan moliya yili uchun Davlat budjetining va davlat maqsadli jamgʻarmalari budjetlarining ijrosi toʻgʻrisidagi hisobotlarni tashqi audit oʻtkazish hamda baholash uchun Oʻzbekiston Respublikasi Hisob palatasiga yuboradi;
       Davlat budjetining va davlat maqsadli jamgʻarmalari budjetlarining tegishli davrdagi ijrosi toʻgʻrisidagi hisobotlarni tasdiqlash uchun Oʻzbekiston Respublikasi Oliy Majlisining Qonunchilik palatasiga taqdim etadi;
       ushbu Kodeksning 144, 145 va 149-moddalarida nazarda tutilgan hollarda moliya yili mobaynida Davlat budjeti va davlat maqsadli jamgʻarmalari budjetlari parametrlariga oʻzgartirishlar kiritish toʻgʻrisidagi takliflarni koʻrib chiqadi;
       Oʻzbekiston Respublikasi respublika budjetining qoʻshimcha manbalaridan foydalanish toʻgʻrisida qarorlar qabul qiladi;
       Oʻzbekiston Respublikasi Vazirlar Mahkamasining zaxira jamgʻarmasi mablagʻlaridan foydalanish toʻgʻrisida qarorlar qabul qiladi.
       Oʻzbekiston Respublikasi Vazirlar Mahkamasi qonun hujjatlariga muvofiq budjet sohasida boshqa vakolatlarni ham amalga oshirishi mumkin.
       26-modda. Oʻzbekiston Respublikasi Hisob palatasining budjet sohasidagi vakolatlari
       Oʻzbekiston Respublikasi Hisob palatasi:
       Davlat budjeti va davlat maqsadli jamgʻarmalari budjetlari, shuningdek soliq va budjet siyosatining asosiy yoʻnalishlari loyihalari boʻyicha Oʻzbekiston Respublikasi Vazirlar Mahkamasiga xulosa taqdim etadi;
       Davlat budjetining va davlat maqsadli jamgʻarmalari budjetlarining ijrosi toʻgʻrisidagi yillik hisobot boʻyicha tashqi audit va baholashni amalga oshiradi hamda ular yuzasidan Oʻzbekiston Respublikasi Vazirlar Mahkamasiga xulosa taqdim etadi;
       vazirliklar, davlat qoʻmitalari, idoralar hamda banklarning budjet tizimi budjetlari daromadlari va xarajatlari moddalarining maqsadli ijrosini boshlangʻich maʼlumotlar boʻyicha nazorat qilish imkonini beruvchi axborot tizimlari va resurslariga kirish imkoniyatiga ega boʻladi;
       Davlat budjeti va davlat maqsadli jamgʻarmalari budjetlari daromad qismining ijrosi yuzasidan monitoring oʻtkazadi;
       budjet tizimi budjetlari mablagʻlaridan maqsadli foydalanilishi ustidan nazoratni amalga oshiradi.
       Oʻzbekiston Respublikasi Hisob palatasi qonun hujjatlariga muvofiq budjet sohasida boshqa vakolatlarni ham amalga oshirishi mumkin.
       27-modda. Qoraqalpogʻiston Respublikasi Joʻqorgʻi Kengesining, xalq deputatlari viloyatlar va Toshkent shahar, tumanlar va shaharlar Kengashlarining budjet sohasidagi vakolatlari
       Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar, tumanlar va shaharlar Kengashlari:
       Qoraqalpogʻiston Respublikasi budjetini, viloyatlar va Toshkent shahar mahalliy budjetlarini, tumanlar va shaharlar budjetlarini tegishincha Qoraqalpogʻiston Respublikasi Vazirlar Kengashi, viloyatlar va Toshkent shahar, tumanlar va shaharlar hokimlarining taqdimnomasiga muvofiq koʻrib chiqadi va qabul qiladi;
       Qoraqalpogʻiston Respublikasi budjeti, viloyatlar va Toshkent shahar mahalliy budjetlari, tumanlar va shaharlar budjetlarining tegishli davrdagi ijrosi toʻgʻrisidagi hisobotlarni tegishincha Qoraqalpogʻiston Respublikasi Vazirlar Kengashi, viloyatlar va Toshkent shahar, tumanlar va shaharlar hokimlarining taqdimnomasiga muvofiq har chorakda koʻrib chiqadi va tasdiqlaydi;
       mahalliy soliqlar va boshqa majburiy toʻlovlarning stavkalarini qonun hujjatlarida belgilangan miqdorlar doirasida belgilaydi.
       Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar, tumanlar va shaharlar Kengashlari qonun hujjatlariga muvofiq budjet sohasida boshqa vakolatlarni ham amalga oshirishi mumkin.
       28-modda. Qoraqalpogʻiston Respublikasi Vazirlar Kengashining, viloyatlar va Toshkent shahar, tumanlar va shaharlar hokimlarining budjet sohasidagi vakolatlari
       Qoraqalpogʻiston Respublikasi Vazirlar Kengashi, viloyatlar va Toshkent shahar, tumanlar va shaharlar hokimlari:
       tegishli budjet loyihasini ishlab chiqish va uni ijro etish jarayonini tashkil etadi hamda muvofiqlashtirib boradi;
       budjet soʻrovi olinishiga qarab tegishli budjetlarning loyihalarini tuzish toʻgʻrisida qarorlar qabul qiladi, ularni tayyorlash tartibi va muddatlarini belgilaydi;
       Qoraqalpogʻiston Respublikasi budjeti loyihasini, viloyatlar va Toshkent shahar mahalliy budjetlari, tumanlar va shaharlar budjetlari loyihalarini tegishincha Qoraqalpogʻiston Respublikasi Joʻqorgʻi Kengesiga, xalq deputatlari viloyatlar va Toshkent shahar, tumanlar va shaharlar Kengashlariga koʻrib chiqish va qabul qilish uchun taqdim etadi;
       Qoraqalpogʻiston Respublikasi Joʻqorgʻi Kengesining, xalq deputatlari viloyatlar va Toshkent shahar, tumanlar va shaharlar Kengashlarining qarorlariga muvofiq Qoraqalpogʻiston Respublikasi budjeti, viloyatlar va Toshkent shahar mahalliy budjetlari, tumanlar va shaharlar budjetlari parametrlarini tasdiqlaydi;
       ushbu Kodeksning 146 — 148-moddalarida nazarda tutilgan tartibda moliya yili mobaynida Qoraqalpogʻiston Respublikasi budjeti, viloyatlar va Toshkent shahar mahalliy budjetlari, tumanlar va shaharlar budjetlari parametrlariga oʻzgartirishlar kiritish toʻgʻrisidagi takliflarni koʻrib chiqadi;
       Qoraqalpogʻiston Respublikasi budjeti, viloyatlar va Toshkent shahar mahalliy budjetlari, tumanlar va shaharlar budjetlarining tegishli davrdagi ijrosi toʻgʻrisidagi hisobotlarni Qoraqalpogʻiston Respublikasi Joʻqorgʻi Kengesiga, xalq deputatlari viloyatlar va Toshkent shahar, tumanlar va shaharlar Kengashlariga tasdiqlash uchun taqdim etadi;
       Davlat budjetiga va davlat maqsadli jamgʻarmalari budjetlariga tushumlar toʻliq va oʻz vaqtida tushishi ustidan nazoratni tashkil etadi;
       budjet mablagʻlarining maqsadli sarflanishi ustidan nazoratni tashkil etadi;
       Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining, tumanlar va shaharlar budjetlarining qoʻshimcha manbalaridan foydalanish toʻgʻrisida qarorlar qabul qiladi;
       qonun hujjatlarida belgilanadigan alohida soliqlar boʻyicha belgilangan stavkalarga pasaytiruvchi va oshib boruvchi koeffitsiyentlarni kiritish toʻgʻrisida hududlarning faoliyatni amalga oshirish joyining xususiyatlarini inobatga olgan holda qarorlar qabul qiladi.
       Qoraqalpogʻiston Respublikasi Vazirlar Kengashi, viloyatlar va Toshkent shahar, tumanlar va shaharlar hokimlari ushbu moddaning birinchi qismida koʻrsatilgan vakolatlar bilan bir qatorda tegishincha Qoraqalpogʻiston Respublikasi respublika budjetining, viloyatlar viloyat budjetlari va Toshkent shahri shahar budjetining, tumanlar va shaharlar budjetlarining zaxira jamgʻarmalari mablagʻlaridan foydalanish toʻgʻrisida qarorlar qabul qiladi.
       Qoraqalpogʻiston Respublikasi Vazirlar Kengashi, viloyatlar va Toshkent shahar, tumanlar va shaharlar hokimlari qonun hujjatlariga muvofiq budjet sohasida boshqa vakolatlarni ham amalga oshirishi mumkin.
       29-modda. Oʻzbekiston Respublikasi Moliya vazirligining budjet sohasidagi vakolatlari
       Oʻzbekiston Respublikasi Moliya vazirligi:
       Davlat budjeti hamda soliq va budjet siyosatining asosiy yoʻnalishlari loyihalarini tayyorlaydi;
       davlat maqsadli jamgʻarmalari budjetlari loyihalarini koʻrib chiqadi;
       Oʻzbekiston Respublikasi Vazirlar Mahkamasiga budjetnoma loyihasini koʻrib chiqish uchun taqdim etadi;
       Oʻzbekiston Respublikasi Davlat soliq qoʻmitasi va Davlat bojxona qoʻmitasiga Oʻzbekiston Respublikasi Davlat budjeti daromadlari prognozini har chorakda yetkazadi;
       budjet mablagʻlarini taqsimlovchilarga va davlat maqsadli jamgʻarmalarini taqsimlovchi organlarga ular uchun nazarda tutilgan budjetdan ajratiladigan mablagʻlar hajmlarini yetkazadi;
       budjet mablagʻlarini taqsimlovchilarning xarajatlar smetalari va jamlanma xarajatlar smetalari, shtat jadvallarini, shuningdek ularga kiritilgan oʻzgartirishlarni roʻyxatdan oʻtkazadi;
       ushbu Kodeksning 145-moddasida nazarda tutilgan tartibda Oʻzbekiston Respublikasi respublika budjetining xarajatlari yoyilmasiga moliya yili mobaynida oʻzgartirishlar kiritadi; 
       Oʻzbekiston Respublikasi Vazirlar Mahkamasiga ushbu Kodeksning 144, 145 va 149-moddalarida nazarda tutilgan tartibda Davlat budjeti, Oʻzbekiston Respublikasining respublika budjeti va davlat maqsadli jamgʻarmalari budjetlari parametrlariga oʻzgartirishlar kiritish boʻyicha takliflar taqdim etadi;
       ushbu Kodeksning 146-moddasida nazarda tutilgan tartibda moliya yili mobaynida Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining Qoraqalpogʻiston Respublikasi budjeti, viloyatlar va Toshkent shahar mahalliy budjetlarining tasdiqlangan parametrlariga oʻzgartirishlar kiritish toʻgʻrisidagi takliflarini koʻrib chiqadi;
       soliqlar va boshqa majburiy toʻlovlarni ularning manbalari kesimida toʻliq va oʻz vaqtida tushishi ustidan monitoringni amalga oshiradi;
       budjet tizimi budjetlarining mablagʻlaridan maqsadli foydalanilishi ustidan nazoratni amalga oshiradi;
       Qoraqalpogʻiston Respublikasi budjeti, viloyatlar va Toshkent shahar mahalliy budjetlarining ijrosi toʻgʻrisidagi hisobotlar, shuningdek budjet tashkilotlari hamda budjet mablagʻlari oluvchilarning moliyaviy hisobotlari shakllarini va ularni taqdim etish tartibini tasdiqlaydi;
       Oʻzbekiston Respublikasi Vazirlar Mahkamasiga Davlat budjeti va davlat maqsadli jamgʻarmalari budjetlarining tegishli davrdagi ijrosi toʻgʻrisida hisobot taqdim etadi;
       budjetdan tashqari maxsus hisobvaraqlarda zaxiralar tashkil etadi;
       Davlat budjetini ijro etish jarayonida unga tushumlarni koʻpaytirish boʻyicha qoʻshimcha zaxiralarni aniqlaydi; 
       budjet tashkilotlari va budjet mablagʻlari oluvchilarning xarajatlarini maqbullashtirishni amalga oshiradi;
       budjet ssudalarini beradi;
       davlat tomonidan mablagʻlar jalb qilish boʻyicha Oʻzbekiston Respublikasining shartnomalari va davlat kafolatlarini roʻyxatdan oʻtkazadi;
       davlat qarzining hisobini va monitoringini yuritadi;
       budjet tizimi budjetlarining kassa ijrosini yuritadi;
       budjet tizimi budjetlarining Yagona gʻazna hisobvaragʻidagi va boshqa bank hisobvaraqlaridagi mablagʻlarini boshqaradi;
       budjet tashkilotlari va budjet mablagʻlari oluvchilarning tovarlarni (ishlarni, xizmatlarni) yetkazib beruvchilar bilan tuzilgan shartnomalarini roʻyxatdan oʻtkazadi;
       budjet tizimi budjetlarida mablagʻlar nazarda tutilgan yuridik yoki jismoniy shaxslar nomidan va ularning topshirigʻiga koʻra toʻlovlarni amalga oshiradi;
       budjet tizimi budjetlari ijrosining budjet hisobini yuritadi va budjet hisobotini qabul qiladi;
       davlat qarzi boʻyicha xizmat koʻrsatadi, Oʻzbekiston Respublikasining davlat kafolatlarini bajaradi;
       Oʻzbekiston Respublikasiga kelayotgan insonparvarlik yordami hamda texnik koʻmaklashish mablagʻlari hisobini yuritadi;
       budjet tizimi budjetlari daromadlari va xarajatlarining balansliligiga taʼsir koʻrsatuvchi normativ-huquqiy hujjatlarni moliyaviy hamda iqtisodiy ekspertizadan oʻtkazadi;
       oʻz vakolatiga kiradigan masalalarga doir normativ-huquqiy hujjatlar qabul qiladi.
       Oʻzbekiston Respublikasi Moliya vazirligi qonun hujjatlariga muvofiq budjet sohasida boshqa vakolatlarni ham amalga oshirishi mumkin.
       30-modda. Hududiy moliya organlarining budjet sohasidagi vakolatlari
       Hududiy moliya organlari:
       Qoraqalpogʻiston Respublikasi budjeti, viloyatlar va Toshkent shahar mahalliy budjetlari, tumanlar va shaharlar budjetlari loyihalarini tayyorlaydi hamda ularni tegishincha Qoraqalpogʻiston Respublikasi Vazirlar Kengashiga, viloyatlar va Toshkent shahar, tumanlar va shaharlar hokimliklariga koʻrib chiqish uchun kiritadi;
       soliqlar va boshqa majburiy toʻlovlarni ularning manbalari kesimida toʻliq va oʻz vaqtida tushishi ustidan monitoringni amalga oshiradi;
       tegishli budjetning ijro etilishi jarayonida unga tushumlarni koʻpaytirish boʻyicha qoʻshimcha zaxiralarni aniqlaydi;
       budjet tashkilotlariga va budjet mablagʻlari oluvchilarga ular uchun nazarda tutilgan budjetdan ajratiladigan mablagʻlar hajmlarini yetkazadi;
       budjet tashkilotlarining xarajatlar smetalari va shtat jadvallarini hamda budjet mablagʻlari oluvchilarning xarajatlar smetalarini, shuningdek ularga kiritilgan oʻzgartirishlarni roʻyxatdan oʻtkazadi; 
       ushbu Kodeksning 146 — 148-moddalarida nazarda tutilgan tartibda tegishli budjetlar parametrlariga moliya yili mobaynida oʻzgartirishlar kiritadi;
       tegishli budjetlarning mablagʻlaridan maqsadli foydalanilishi ustidan nazoratni amalga oshiradi;
       yuqori turuvchi moliya organlariga hamda Qoraqalpogʻiston Respublikasi Vazirlar Kengashiga, viloyatlar va Toshkent shahar, tumanlar va shaharlar hokimliklariga tegishli budjetning ijrosi toʻgʻrisida har choraklik hisobotlarni taqdim etadi;
       budjet tashkilotlari va budjet mablagʻlari oluvchilar xarajatlarini maqbullashtirishni amalga oshiradi;
       tegishli budjetlar ijrosining budjet hisobini yuritadi va budjet hisobotini qabul qiladi;
       mahalliy davlat hokimiyati organlarining tegishli budjetlar daromadlari va xarajatlari balansliligiga taʼsir koʻrsatuvchi normativ-huquqiy hujjatlarini moliyaviy va iqtisodiy ekspertizadan oʻtkazadi.
       Qoraqalpogʻiston Respublikasi Moliya vazirligi, viloyatlar va Toshkent shahar hokimliklari moliya boshqarmalari ushbu moddaning birinchi qismida koʻrsatilgan vakolatlar bilan bir qatorda:
       Davlat budjeti daromadlari prognozini davlat soliq xizmati organlari va bojxona organlariga har chorakda tegishli maʼmuriy-hududiy birliklar boʻyicha yetkazadi;
       budjet ssudalarini beradi.
       Hududiy moliya organlari qonun hujjatlariga muvofiq budjet sohasida boshqa vakolatlarni ham amalga oshirishi mumkin.
       31-modda. Budjet mablagʻlarini taqsimlovchilarning budjet sohasidagi vakolatlari
       Budjet mablagʻlarini taqsimlovchilar:
       budjetdan ajratiladigan mablagʻlarni olish uchun budjet soʻrovlarini Oʻzbekiston Respublikasi Moliya vazirligiga taqdim etadi;
       budjet buyurtmalarini tuzish uchun koʻrsatkichlarni va materiallarni oʻz tasarrufidagi tashkilotlarga yetkazadi;
       xarajatlar smetalari va shtat jadvallarini tuzish uchun oʻz tasarrufidagi tashkilotlarga ularning tegishli moliya yiliga budjetdan ajratiladigan mablagʻlari hajmlarini yetkazadi;
       oʻz tasarrufidagi tashkilotlarning xarajatlar smetalari va shtat jadvallarini, shuningdek ularga kiritilgan oʻzgartirishlarni roʻyxatdan oʻtkazadi;
       tasdiqlangan xarajatlar smetalarini va jamlanma xarajatlar smetalarini, shtat jadvallarini, shuningdek ularga kiritilgan oʻzgartirishlarni Oʻzbekiston Respublikasi Moliya vazirligiga roʻyxatdan oʻtkazish uchun taqdim etadi;
       xarajatlar smetalari va shtat jadvallaridagi oʻzgartirishlar toʻgʻrisida oʻz tasarrufidagi tashkilotlarni xabardor qiladi;
       oʻz tasarrufidagi tashkilotlarda budjet hisobi yuritilishini tashkil etish va nazorat qilishni taʼminlaydi;
       oʻz tasarrufidagi tashkilotlardan moliyaviy hisobotlarni qabul qiladi;
       Oʻzbekiston Respublikasi Moliya vazirligiga tegishli davr uchun jamlanma moliyaviy hisobotlar taqdim etadi.
       Budjet mablagʻlarini taqsimlovchilar qonun hujjatlariga muvofiq budjet sohasida boshqa vakolatlarni ham amalga oshirishi mumkin.
       32-modda. Budjet tashkilotlarining va budjet mablagʻlari oluvchilarning budjet sohasidagi vakolatlari
       Budjet tashkilotlari va budjet mablagʻlari oluvchilar:
       budjet buyurtmasini budjet mablagʻlarini taqsimlovchiga, budjet mablagʻlarini taqsimlovchi boʻlmaganda esa, tegishli hududiy moliya organiga ushbu Kodeksning 89-moddasida belgilangan tartibga muvofiq kiritadi;
       xarajatlar smetalarini tasdiqlaydi hamda ularni budjet mablagʻlarini taqsimlovchiga, budjet mablagʻlarini taqsimlovchi boʻlmaganda esa, tegishli hududiy moliya organiga budjetdan ajratiladigan mablagʻlar doirasida roʻyxatdan oʻtkazish uchun kiritadi;
       xarajatlar smetalarida nazarda tutilgan budjetdan ajratiladigan mablagʻlarni moʻljallangan maqsadga muvofiq tasarruf etadi;
       budjetdan ajratiladigan mablagʻlar doirasida tovarlar (ishlar, xizmatlar) yetkazib beruvchilar bilan shartnomalar tuzadi;
       ushbu Kodeksning 150-moddasida belgilangan tartibda xarajatlar smetalariga oʻzgartirishlar kiritadi;
       tegishli davr uchun moliyaviy hisobotlarni budjet mablagʻlarini taqsimlovchiga, budjet mablagʻlarini taqsimlovchi boʻlmaganda esa, tegishli hududiy moliya organiga taqdim etadi.
       Budjet tashkilotlari ushbu moddaning birinchi qismida koʻrsatilgan vakolatlar bilan bir qatorda, shuningdek:
       shtat jadvallarini tasdiqlaydi va ularni budjet mablagʻlarini taqsimlovchiga, budjet mablagʻlarini taqsimlovchi boʻlmaganda esa, tegishli hududiy moliya organiga budjetdan ajratiladigan mablagʻlar doirasida roʻyxatdan oʻtkazish uchun kiritadi;
       ushbu Kodeksning 150-moddasida belgilangan tartibda shtat jadvallariga oʻzgartirishlar kiritadi;
       muddati oʻtgan debitorlik va kreditorlik qarzlarga yoʻl qoʻymaslik maqsadida tegishli hujjatlarni sudlarga, gʻaznachilik boʻlinmalariga oʻz vaqtida taqdim etadi, shuningdek shartnomaviy majburiyatlarning bajarilishini taʼminlaydi;
       budjet hisobini yuritadi va moliyaviy hisobotlarni tuzadi;
       budjet tashkilotlarining budjetdan tashqari jamgʻarmalarini shakllantiradi va ulardan foydalanadi.
       Budjet tashkilotlari va budjet mablagʻlari oluvchilar qonun hujjatlariga muvofiq budjet sohasida boshqa vakolatlarni ham amalga oshirishi mumkin.
       33-modda. Davlat maqsadli jamgʻarmalarini taqsimlovchi organlarning budjet sohasidagi vakolatlari
       Davlat maqsadli jamgʻarmalarini taqsimlovchi organlar:
       davlat maqsadli jamgʻarmalari budjetlarining loyihalarini tayyorlaydi va Oʻzbekiston Respublikasi Moliya vazirligiga kiritadi;
       davlat maqsadli jamgʻarmalarining mablagʻlari boʻyicha xarajatlar smetalarini, shuningdek ularga kiritilgan oʻzgartirishlarni roʻyxatdan oʻtkazadi;
       davlat maqsadli jamgʻarmalarining budjetlari daromadlari prognozini davlat soliq xizmati organlari va bojxona organlariga yilning har choragida yetkazadi;
       ushbu Kodeksning 149-moddasida nazarda tutilgan tartibda davlat maqsadli jamgʻarmalari budjetlariga oʻzgartirishlar kiritish boʻyicha takliflar tayyorlaydi va Oʻzbekiston Respublikasi Vazirlar Mahkamasiga kiritadi;
       davlat maqsadli jamgʻarmalariga majburiy toʻlovlar va boshqa tushumlar toʻliq hamda oʻz vaqtida tushishi ustidan monitoringni amalga oshiradi;
       davlat maqsadli jamgʻarmalari budjetlarining tegishli davrdagi ijrosi toʻgʻrisidagi hisobotlarni Oʻzbekiston Respublikasi Moliya vazirligiga taqdim etadi;
       davlat maqsadli jamgʻarmalari mablagʻlaridan maqsadli foydalanilishi ustidan nazoratni amalga oshiradi;
       davlat maqsadli jamgʻarmalari budjetlarini ijro etish jarayonida tushumlarni koʻpaytirish boʻyicha qoʻshimcha zaxiralarni aniqlaydi;
       davlat maqsadli jamgʻarmalarining xarajatlari maqbullashtirilishini amalga oshiradi;
       davlat maqsadli jamgʻarmalarining Yagona gʻazna hisobvaragʻi va boshqa bank hisobvaraqlaridagi mablagʻlarini boshqaradi;
       davlat maqsadli jamgʻarmalari budjetlari ijrosining budjet hisobini yuritadi;
       davlat maqsadli jamgʻarmalari budjetlarining daromadlari va xarajatlari balansliligiga taʼsir koʻrsatuvchi normativ-huquqiy hujjatlarni moliyaviy va iqtisodiy ekspertizadan oʻtkazadi.
       Davlat maqsadli jamgʻarmalarini taqsimlovchi organlar qonun hujjatlariga muvofiq budjet sohasida boshqa vakolatlarni ham amalga oshirishi mumkin.
II boʻlim. 
Budjet tizimi budjetlari 
5-bob. Davlat budjeti
       34-modda. Davlat budjeti tuzilmasi
       Davlat budjeti quyidagi darajadagi budjetlardan iborat: 
       Oʻzbekiston Respublikasining respublika budjeti;
       Qoraqalpogʻiston Respublikasi budjeti, viloyatlar va Toshkent shahar mahalliy budjetlari.
       35-modda. Qoraqalpogʻiston Respublikasi budjetining, viloyatlar va Toshkent shahar mahalliy budjetlarining tuzilmasi
       Qoraqalpogʻiston Respublikasi budjeti tuzilmasiga Qoraqalpogʻiston Respublikasining respublika budjeti, Qoraqalpogʻiston Respublikasi tumanlari va shaharlarining budjetlari kiradi.
       Viloyatlar mahalliy budjetlari tuzilmasiga viloyat budjeti, tegishli viloyatlar tumanlari va shaharlarining budjetlari kiradi.
       Toshkent shahar mahalliy budjeti tuzilmasiga shahar budjeti va shahar tarkibiga kiruvchi tumanlarning budjetlari kiradi.
6-bob. Davlat maqsadli jamgʻarmalari va budjet tashkilotlarining budjetdan tashqari jamgʻarmalari 
       36-modda. Davlat maqsadli jamgʻarmalari
       Mablagʻlari soliqlar, majburiy toʻlovlar va jarimalar, shuningdek budjet subsidiyalaridan shakllantiriladigan davlat maqsadli jamgʻarmalari davlat funksiyalarini amalga oshirish uchun tashkil etiladi. 
       Davlat maqsadli jamgʻarmalari Oʻzbekiston Respublikasi Prezidentining qarori bilan tashkil etiladi. 
       Davlat maqsadli jamgʻarmalari yuridik shaxs shaklida yoki yuridik shaxs tashkil etmasdan tuzilishi mumkin.
       44-modda. Budjet tashkilotlarining budjetdan tashqari jamgʻarmalari
       Budjet tashkilotlarining budjetdan tashqari jamgʻarmalari quyidagilardir:
       Budjet tashkilotining rivojlantirish jamgʻarmasi;
       Tibbiyot tashkilotlarining moddiy ragʻbatlantirish va rivojlantirish jamgʻarmasi; 
       vazirliklar, davlat qoʻmitalari va idoralarning budjetdan tashqari jamgʻarmalari;
       budjet tashkilotlarining undiriladigan toʻlovlar hisobiga shakllantiriladigan budjetdan tashqari mablagʻlari.
III boʻlim. 
Oʻzbekiston Respublikasining konsolidatsiyalashgan budjeti. Oʻzbekiston Respublikasining tiklanish va taraqqiyot jamgʻarmasi 
7-bob. Oʻzbekiston Respublikasining konsolidatsiyalashgan budjeti 
       45-modda. Oʻzbekiston Respublikasining konsolidatsiyalashgan budjetini tuzish maqsadlari
       Oʻzbekiston Respublikasining konsolidatsiyalashgan budjeti Oʻzbekiston Respublikasi Moliya vazirligi tomonidan moliya yili yakunlari boʻyicha tahliliy maqsadlar uchun hamda budjet tizimi budjetlarining (budjet tashkilotlarining budjetdan tashqari jamgʻarmalari bundan mustasno) barcha tushumlari va xarajatlarini hamda Oʻzbekiston Respublikasi Tiklanish va taraqqiyot jamgʻarmasi mablagʻlarini, ular oʻrtasidagi transfertlarni hisobga olmagan holda hisobga olib borish uchun tuziladi.
       46-modda. Oʻzbekiston Respublikasining konsolidatsiyalashgan budjeti tarkibi
       Oʻzbekiston Respublikasining konsolidatsiyalashgan budjeti tarkibiga quyidagilar kiradi:
       Davlat budjeti; 
       davlat maqsadli jamgʻarmalarining budjetlari;
       Oʻzbekiston Respublikasi Tiklanish va taraqqiyot jamgʻarmasi mablagʻlari;
       Oʻzbekiston Respublikasining konsolidatsiyalashgan budjeti tarkibiga kiritiladigan davlat maqsadli jamgʻarmalarining roʻyxati Oʻzbekiston Respublikasi Vazirlar Mahkamasi qarori bilan tasdiqlanadi.
8-bob. Oʻzbekiston Respublikasining Tiklanish va taraqqiyot jamgʻarmasi 
       47-modda. Umumiy qoidalar
       Oʻzbekiston Respublikasining Tiklanish va taraqqiyot jamgʻarmasi Oʻzbekiston Respublikasi Vazirlar Mahkamasi huzuridagi moliyaviy muassasadir va u ustuvor investitsiya loyihalarini hamda iqtisodiyotning bazaviy tarmoqlarini modernizatsiya qilish va texnik jihatdan qayta jihozlashga, mamlakatni muttasil, barqaror va mutanosib ravishda ijtimoiy-iqtisodiy rivojlantirishga erishilishiga, shuningdek samarali tarkibiy va investitsiya siyosati amalga oshirilishiga doir loyihalarni moliyalashtirish uchun ushbu Kodeksda belgilangan mablagʻlarni jamlaydi.
       Oʻzbekiston Respublikasining Tiklanish va taraqqiyot jamgʻarmasini boshqarish Kengashi Oʻzbekiston Respublikasi Tiklanish va taraqqiyot jamgʻarmasining yuqori boshqaruv organi boʻlib, uning tarkibi Oʻzbekiston Respublikasi Prezidentining qarori bilan belgilanadi.
       Oʻzbekiston Respublikasi Tiklanish va taraqqiyot jamgʻarmasining ijro etuvchi direksiyasi Oʻzbekiston Respublikasi Tiklanish va taraqqiyot jamgʻarmasining ijro etuvchi organi va mablagʻlarini taqsimlovchidir. 
       Oʻzbekiston Respublikasi Tiklanish va taraqqiyot jamgʻarmasining ijro etuvchi direksiyasi Oʻzbekiston Respublikasi Hisob palatasi va Oʻzbekiston Respublikasi Moliya vazirligiga:
       har yili 1-iyulgacha Oʻzbekiston Respublikasi Tiklanish va taraqqiyot jamgʻarmasining kelgusi yil uchun daromadlari va xarajatlari loyihasini;
       yilning har choragida hisobot choragidan keyingi oyning 25-kunigacha Oʻzbekiston Respublikasi Tiklanish va taraqqiyot jamgʻarmasi daromadlari va xarajatlarining ijrosi toʻgʻrisidagi hisobotni taqdim etadi.
       48-modda. Oʻzbekiston Respublikasi Tiklanish va taraqqiyot jamgʻarmasining daromadlari
       Oʻzbekiston Respublikasi Tiklanish va taraqqiyot jamgʻarmasining daromadlari:
       asosiy makroiqtisodiy koʻrsatkichlar prognozi va Davlat budjeti parametrlarini tasdiqlashda Oʻzbekiston Respublikasi Prezidenti qarorlari bilan strategik resurslarga belgilanadigan chegara narxidan jahon narxining oshishi natijasida tushadigan tushumlar;
       Oʻzbekiston Respublikasi Tiklanish va taraqqiyot jamgʻarmasining aktivlarini boshqarishdan, shu jumladan Oʻzbekiston Respublikasining Tiklanish va taraqqiyot jamgʻarmasi mablagʻlarining boʻsh turgan qoldiqlarini joylashtirishdan olinadigan daromadlar;
       qonun hujjatlariga muvofiq boshqa manbalar hisobidan shakllantiriladi.
       Oʻzbekiston Respublikasi Tiklanish va taraqqiyot jamgʻarmasining mablagʻlari oʻzining Oʻzbekiston Respublikasi Markaziy bankida ochilgan hisobvaraqlarida chet el valyutasida shakllantiriladi.
       Oʻzbekiston Respublikasi Markaziy banki Oʻzbekiston Respublikasi Tiklanish va taraqqiyot jamgʻarmasining hisobvaraqlariga tushadigan milliy valyutadagi mablagʻlarning Oʻzbekiston Respublikasi Markaziy bankining mablagʻlar tushgan sanadagi almashuv kursi boʻyicha chet el valyutasiga konvertatsiyasini amalga oshirib, ularni keyinchalik mazkur jamgʻarmaning valyuta hisobvaragʻiga kiritadi.
       49-modda. Oʻzbekiston Respublikasi Tiklanish va taraqqiyot jamgʻarmasining mablagʻlaridan foydalanish yoʻnalishlari
       Oʻzbekiston Respublikasi Tiklanish va taraqqiyot jamgʻarmasining mablagʻlaridan:
       rivojlanish davlat dasturlariga kiritilgan investitsiya loyihalarini moliyalashtirish;
       yangi sanoat ishlab chiqarishlarini bundan buyon joylashtirish uchun ishlab chiqarish infratuzilmasini rivojlantirish va rekonstruksiya qilish loyihalarini moliyalashtirish uchun imtiyozli kreditlar berish;
       yangidan tashkil etilayotgan moliyaviy institutlarning hamda iqtisodiyotning bazaviy tarmoqlaridagi chet el investitsiyalari ishtirokidagi strategik ahamiyatga molik korxonalarning ustav kapitaliga investitsiya kiritish;
       davlat tomonidan tashqi mablagʻlarni jalb qilish boʻyicha xalqaro moliya institutlari va chet ellik kreditorlar oldidagi majburiyatlarni muddatidan oldin toʻlash;
       Oʻzbekiston Respublikasining Prezidenti yoki Oʻzbekiston Respublikasi Vazirlar Mahkamasi tomonidan tasdiqlangan modernizatsiya qilish, texnik va texnologik jihatdan qayta jihozlash dasturlari doirasida tijorat banklari uchun chet el valyutasida ochiladigan kredit liniyalari orqali investitsiya loyihalarini jadal moliyalashtirish va amalga oshirish;
       grant asosida yoki foizsiz kreditlar berish yoʻli bilan ayrim loyihalarning dastlabki yoki uzil-kesil texnik-iqtisodiy asoslarini ishlab chiqishni moliyalashtirish;
       tasdiqlangan davlat dasturlariga muvofiq yangi zamonaviy xorijiy texnologiyalar, texnika va asbob-uskunalar, strategik ahamiyatga molik boshqa tovarlar xarid qilish uchun imtiyozli kreditlar berish;
       ijtimoiy jihatdan ahamiyatga molik milliy davlat dasturlarini hamda ishlab chiqarish va noishlab chiqarish infratuzilmasini shakllantirishga doir loyihalarni grant asosida moliyalashtirish;
       qarz oluvchi korxonalarning investitsiya dasturlarini (biznes-rejalarini), shu jumladan ishlab chiqarishni texnik jihatdan qayta jihozlash, ishlab chiqarish quvvatlarining ishlatilishini koʻpaytirish, raqobatbardosh mahsulot ishlab chiqarish va uni eksport qilish hajmlarini oshirish, qoʻshilgan qiymat oʻsishini taʼminlashga imkon beradigan investitsiya dasturlarini (biznes-rejalarini) tijorat banklari bilan birgalikda moliyalashtirish;
       Oʻzbekiston Respublikasi Tiklanish va taraqqiyot jamgʻarmasining ijro etuvchi devonini saqlab turish hamda uni boshqarish bilan bogʻliq xarajatlarni qoplash uchun foydalaniladi.
IV boʻlim. 
Budjet tizimi budjetlarining daromadlari 
9-bob. Davlat budjeti daromadlari
       50-modda. Davlat budjeti daromadlarini shakllantirish
       Davlat budjeti daromadlari: 
       soliqlar va boshqa majburiy toʻlovlar;
       davlat aktivlarini joylashtirish, foydalanishga berish va sotishdan olingan daromadlar;
       meros, hadya huquqi boʻyicha davlat mulkiga oʻtgan pul mablagʻlari;
       yuridik va jismoniy shaxslardan, shuningdek chet davlatlardan tushadigan qaytarilmaydigan pul tushumlari;
       rezident-yuridik shaxslarga berilgan budjet ssudalarini va chet davlatlarga ajratilgan kreditlarni toʻlash hisobidan toʻlovlar;
       qonun hujjatlariga muvofiq boshqa daromadlar hisobidan shakllantiriladi.
       51-modda. Oʻzbekiston Respublikasining respublika budjeti daromadlarini shakllantirish
       Oʻzbekiston Respublikasining respublika budjeti daromadlari:
       1) umumdavlat soliqlari, shu jumladan:
       yuridik shaxslardan olinadigan foyda soligʻi;
       yagona soliq toʻlovi;
       jismoniy shaxslardan olinadigan daromad soligʻi;
       qoʻshilgan qiymat soligʻi;
       aksiz soligʻi;
       yer qaʼridan foydalanganlik uchun soliq;
       2) bojxona bojlari;
       3) qoʻshimcha foyda soligʻi;
       4) boshqa daromadlar hisobidan shakllantiriladi. Boshqa daromadlarga imzoli bonus va tijoratbop topilma bonusi toʻlanishidan tushgan tushumlar, qonun hujjatlariga muvofiq Oʻzbekiston Respublikasining respublika budjetiga yoʻnaltiriladigan davlat bojlari, yigʻimlar, tovon pullari, kompensatsiya toʻlovlari jarima sanksiyalari va davlat daromadiga oʻtkazilgan mol-mulkni realizatsiya qilishdan tushgan tushumlar, davlat aktivlarini joylashtirish, foydalanishga berish va sotishdan belgilangan normativlar boʻyicha olingan daromadlar, meros, hadya huquqi boʻyicha davlat mulkiga oʻtkazilgan pul mablagʻlari, yuridik va jismoniy shaxslardan, shuningdek chet davlatlardan tushgan qaytarilmaydigan pul tushumlari, rezident-yuridik shaxslarga berilgan budjet ssudalarini, chet davlatlarga berilgan kreditlarni toʻlash hisobidan toʻlovlar, aksiyalarning davlat ulushi (payi) boʻyicha dividendlar (daromadlar), bundan mahalliy davlat hokimiyati organlarining ulushi boʻyicha dividendlar (daromadlar) mustasno, mobil aloqa xizmatlari koʻrsatuvchi yuridik shaxslar (uyali aloqa kompaniyalari) tomonidan abonent raqamidan foydalanganlik uchun toʻlov, mahsulot taqsimotiga oid bitimlar boʻyicha foyda keltiradigan maxsulotdagi davlat ulushi, Oʻzbekiston Respublikasi Markaziy bankining foydasi va qonun hujjatlariga muvofiq boshqa daromadlar kiradi.
       52-modda. Qoraqalpogʻiston Respublikasi budjetining, viloyatlar va Toshkent shahar mahalliy budjetlarining daromadlarini shakllantirish
       Qoraqalpogʻiston Respublikasi budjetining, viloyatlar va Toshkent shahar mahalliy budjetlarining daromadlari:
       1) belgilangan normativlarga muvofiq umumdavlat soliqlari, shu jumladan:
       yuridik shaxslardan olinadigan foyda soligʻi;
       yagona soliq toʻlovi;
       jismoniy shaxslardan olinadigan daromad soligʻi;
       tadbirkorlik faoliyatining ayrim turlari boʻyicha qatʼiy belgilangan soliq;
       qoʻshilgan qiymat soligʻi;
       aksiz soligʻi;
       yer qaʼridan foydalanganlik uchun soliq;
       suv resurslaridan foydalanganlik uchun soliq;
       2) mahalliy soliqlar va boshqa majburiy toʻlovlar, shu jumladan: 
       mol-mulk soligʻi;
       yer soligʻi;
       yagona yer soligʻi;
       ayrim turdagi tovarlar bilan chakana savdo qilish huquqi va ayrim turdagi xizmatlarni koʻrsatish uchun yigʻim;
       3) yuridik va jismoniy shaxslardan, shuningdek chet davlatlardan tushgan qaytarilmaydigan pul tushumlari; 
       4) bozorlardan tushadigan daromadlar; 
       5) boshqa daromadlar hisobidan shakllantiriladi. Boshqa daromadlarga davlat daromadiga oʻtkazilgan mol-mulkni realizatsiya qilishdan tushgan tushumlar, davlat aktivlarini joylashtirishdan, foydalanishga berishdan va sotishdan belgilangan normativlar boʻyicha olingan daromadlar, qonun hujjatlariga muvofiq Qoraqalpogʻiston Respublikasi budjetiga, viloyatlar va Toshkent shahar mahalliy budjetlariga yoʻnaltiriladigan davlat bojlari, yigʻimlar, tovon pullari va jarima sanksiyalari, egasiz mol-mulkni, meros huquqi boʻyicha davlat ixtiyoriga oʻtgan mol-mulkni, huquq boʻyicha davlat daromadiga oʻtkazilishi lozim boʻlgan xazinalarni realizatsiya qilishdan tushgan tushumlar mahalliy davlat hokimiyati organlarining ulushi boʻyicha dividendlar (daromadlar) va qonun hujjatlariga muvofiq boshqa daromadlar kiradi.
       Oʻzbekiston Respublikasining respublika budjetidan ajratiladigan subvensiyalar, oʻtkazib beriladigan daromadlar, dotatsiyalar va maqsadli ijtimoiy transfertlar Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining daromadlari hisoblanadi. 
       Suv resurslaridan foydalanganlik uchun soliq, tadbirkorlik faoliyatining ayrim turlari boʻyicha qatʼiy belgilangan soliq, Oʻzbekiston Respublikasida ishlab chiqariladigan pivo uchun aksiz soligʻi Qoraqalpogʻiston Respublikasi budjeti, viloyatlar va Toshkent shahar mahalliy budjetlari daromadlariga oʻtkazib beriladi.
       Mahalliy soliqlar va boshqa majburiy toʻlovlar tasdiqlangan normativlarga muvofiq Qoraqalpogʻiston Respublikasi respublika budjeti, viloyatlarning viloyat budjeti, Toshkent shahri shahar budjeti hamda tumanlar va shaharlar budjetlari oʻrtasida qayta taqsimlanishi mumkin.
11-bob. Budjet tashkilotlarining budjetdan tashqari jamgʻarmalari daromadlari 
       60-modda. Budjet tashkilotining rivojlantirish jamgʻarmasi daromadlarini shakllantirish
       Budjet tashkilotining rivojlantirish jamgʻarmasi daromadlari:
       hisobot choragining soʻnggi ish kuni oxirida xarajatlar smetasi boʻyicha tejalgan mablagʻlar, kapital qoʻyilmalarni moliyalashtirish uchun nazarda tutilgan mablagʻlar bundan mustasno;
       faoliyat ixtisosligi boʻyicha tovarlarni (ishlarni, xizmatlarni) realizatsiya qilishdan olingan daromadlar; 
       budjet tashkiloti balansida turgan mol-mulkni ijaraga berishdan olingan mablagʻlarning bir qismi;
       belgilangan tartibda budjet tashkilotlari tasarrufida qoldiriladigan mablagʻlar;
       homiylikdan olingan mablagʻlar hisobidan shakllantiriladi.
       Budjet tashkilotining rivojlantirish jamgʻarmasiga budjet tashkilotlarining tovarlarni (ishlarni, xizmatlarni) realizatsiya qilishdan olingan daromadlari tovarlarni (ishlarni, xizmatlarni) realizatsiya qilishdan tushgan tushumlar va ularni ishlab chiqarish boʻyicha xarajatlar oʻrtasidagi ijobiy farq sifatida aniqlanadi.
       61-modda. Tibbiyot tashkilotlarining moddiy ragʻbatlantirish va rivojlantirish jamgʻarmasi daromadlarini shakllantirish
       Tibbiyot tashkilotlarining moddiy ragʻbatlantirish va rivojlantirish jamgʻarmasi daromadlari:
       tibbiyot tashkilotiga ajratiladigan budjet mablagʻlari umumiy hajmining 5 foizigacha boʻlgan miqdorda budjetdan ajratiladigan mablagʻlar;
       faoliyat ixtisosligi boʻyicha tovarlarni (ishlarni, xizmatlarni) realizatsiya qilishdan olingan daromadlar;
       hisobot choragining soʻnggi ish kuni oxirida xarajatlar smetasi boʻyicha tejalgan mablagʻlar, kapital qoʻyilmalarni moliyalashtirish uchun nazarda tutilgan mablagʻlar bundan mustasno;
       tibbiyot tashkiloti balansida turgan mol-mulkni ijaraga berishdan olingan mablagʻlarning bir qismi;
       belgilangan tartibda budjet tashkilotlari tasarrufida qoldiriladigan mablagʻlar;
       homiylikdan olingan mablagʻlar hisobidan shakllantiriladi.
       Tibbiyot tashkilotlarining moddiy ragʻbatlantirish va rivojlantirish jamgʻarmasiga tibbiyot tashkilotlarining tovarlarni (ishlarni, xizmatlarni) realizatsiya qilishdan olingan daromadlari tovarlarni (ishlarni, xizmatlarni) realizatsiya qilishdan tushgan tushumlar va ularni ishlab chiqarish boʻyicha xarajatlar oʻrtasidagi ijobiy farq sifatida aniqlanadi.
       62-modda. Vazirliklar, davlat qoʻmitalari va idoralarning budjetdan tashqari jamgʻarmalari daromadlarini shakllantirish
       Vazirliklar, davlat qoʻmitalari va idoralarning budjetdan tashqari jamgʻarmalari daromadlari belgilangan tartibda davlat bojlari, yigʻimlar va soliq boʻlmagan toʻlovlar, maʼmuriy jarimalar hamda moliyaviy sanksiyalardan ajratmalar hisobidan shakllantiriladi.
       63-modda. Budjet tashkilotlarining budjetdan tashqari mablagʻlarini undiriladigan toʻlovlar hisobidan shakllantirish
       Budjet tashkilotlari tomonidan budjetdan tashqari mablagʻlar: 
       oʻquvchilar va tarbiyalanuvchilar davlat maktabgacha taʼlim muassasalarida, umumtaʼlim maktablarining kuni uzaytirilgan guruhlarida, maktab-internatlarda, ixtisoslashtirilgan olimpiya zaxiralari maktab-internatlari va boshqa taʼlim muassasalarida saqlab turilganligi uchun;
       oʻquvchilar bolalar musiqa va sanʼat maktablari hamda maktabdan tashqari taʼlim muassasalarida taʼlim olganligi uchun;
       oliy va oʻrta maxsus, kasb-hunar taʼlimi muassasalarida taʼlim olganlik uchun;
       statsionar davolash-profilaktika muassasalarida davolanayotganlar tarkibi ovqatlanishi uchun;
       qonun hujjatlariga muvofiq boshqa turdagi undiriladigan toʻlovlar hisobidan shakllantiriladi. 
       Undiriladigan toʻlovlarning miqdorlari, ularni kiritish va ulardan foydalanish tartibi, shuningdek undiriladigan toʻlovlar boʻyicha imtiyozlar qonun hujjatlari bilan belgilanadi.
12-bob. Begʻaraz yordam
       64-modda. Begʻaraz yordam turlari
       Begʻaraz yordam insonparvarlik yordami va texnik koʻmaklashish mablagʻlari tarzida beriladi.
       Insonparvarlik yordami aholining ijtimoiy nochor guruhlariga tibbiy va ijtimoiy yordam koʻrsatish, ijtimoiy soha muassasalarini qoʻllab-quvvatlash, tabiiy ofatlar, avariyalar va halokatlar, epidemiyalar, epizootiyalar va boshqa favqulodda vaziyatlarning oldini olish hamda ularning oqibatlarini tugatish uchun dori vositalari va tibbiy buyumlar, oziq-ovqat, xalq isteʼmoli tovarlari, boshqa tovarlar, shu jumladan asbob-uskunalar, transport va texnika, shuningdek ixtiyoriy xayriyalar, ishlarni bajarish va xizmatlar koʻrsatish, shu jumladan insonparvarlik yordami yuklarini tashish, kuzatib borish va saqlash tarzida beriladi. Tamaki mahsulotlari, alkogol mahsulotlari, harbiy maqsad uchun moʻljallangan tovarlar, shuningdek olib kirilishi taqiqlangan tovarlar insonparvarlik yordami sirasiga kiritilishi mumkin emas.
       Texnik koʻmaklashish mablagʻlari asbob-uskunalar va texnologiyalarni sotib olish, tajriba-konstruktorlik ishlarini, ilmiy yoki boshqa tadqiqotlarni oʻtkazish, xodimlarni davolash, oʻqitish, ularning malakasini oshirish va ularni qayta tayyorlash, maslahat xizmatlari koʻrsatish hamda qonun hujjatlariga muvofiq boshqa maqsadlar uchun natura koʻrinishdagi va pul shaklidagi grantlar tarzida beriladi.
       Oʻzbekiston Respublikasi, Oʻzbekiston Respublikasi Hukumati, nodavlat notijorat tashkilotlari, fuqarolarning oʻzini oʻzi boshqarish organlari, shuningdek faoliyati foyda olishga qaratilmagan yuridik va jismoniy shaxslar insonparvarlik yordami va texnik koʻmaklashish mablagʻlarini oluvchilar boʻlishi mumkin.
       Insonparvarlik yordami va texnik koʻmaklashish mablagʻlarini oluvchilar tegishli donorlar bilan kelishuvlar yoki qonun hujjatlari asosida aniqlanadi.
       Oʻzbekiston Respublikasiga begʻaraz yordam doirasida kelgan tovarlardan tijorat maqsadlarida foydalanish taqiqlanadi.
       Mablagʻlar, tovarlar, ishlar va xizmatlarning begʻaraz yordamga mansubligi Oʻzbekiston Respublikasi Vazirlar Mahkamasi tomonidan belgilangan tartibda aniqlanadi.
       65-modda. Insonparvarlik yordamini jalb etish
       Insonparvarlik yordamini jalb etishga doir takliflar insonparvarlik yordami boʻyicha hududiy va tarmoq komissiyalari tomonidan har yili 1-iyulga qadar Oʻzbekiston Respublikasi Moliya vazirligiga yuboriladi.
       Oʻzbekiston Respublikasi Moliya vazirligi insonparvarlik yordami boʻyicha hududiy va tarmoq komissiyalarining takliflari asosida kelgusi yilda insonparvarlik yordamini jalb etish uchun jamlanma buyurtmani 31-iyuldan kechiktirmay Oʻzbekiston Respublikasi Vazirlar Mahkamasiga tasdiqlash uchun kiritadi.
       Insonparvarlik yordamini jalb etish Oʻzbekiston Respublikasi Vazirlar Mahkamasi tomonidan tasdiqlangan insonparvarlik yordamini jalb etishga doir jamlanma buyurtma asosida amalga oshiriladi.
       66-modda. Texnik koʻmaklashish mablagʻlarini jalb etish
       Kelgusi yil uchun texnik koʻmaklashish boʻyicha ustuvor loyihalarning roʻyxati vazirliklar, davlat qoʻmitalari va idoralarning, Qoraqalpogʻiston Respublikasi Vazirlar Kengashining, viloyatlar va Toshkent shahar hokimliklarining (loyiha tashabbuskorlarining) takliflari asosida joriy yilning 31-mayiga qadar Oʻzbekiston Respublikasi Iqtisodiyot vazirligi tomonidan tuziladi hamda Oʻzbekiston Respublikasi Vazirlar Mahkamasiga tasdiqlash uchun kiritiladi.
       Kelgusi yil uchun texnik koʻmaklashish mablagʻlarini jalb qilishni donorlar bilan ishlab chiqish Oʻzbekiston Respublikasi Vazirlar Mahkamasi tomonidan tasdiqlangan Texnik koʻmaklashish boʻyicha ustuvor loyihalar roʻyxati asosida amalga oshiriladi.
       Texnik koʻmaklashish boʻyicha ustuvor loyihalarning ushbu loyihalarni amalga oshirish uchun donorlar bilan ishlab chiqilgan roʻyxati Oʻzbekiston Respublikasi Vazirlar Mahkamasi tomonidan kelgusi yilning 10-fevraligacha tasdiqlanadi.
       67-modda. Begʻaraz yordam oluvchilarning majburiyatlari
       Begʻaraz yordam oluvchilar:
       begʻaraz yordam loyihalari boʻyicha donorlar bilan kelishuvlarni Oʻzbekiston Respublikasi Vazirlar Mahkamasi hamda tegishli vazirliklar, davlat qoʻmitalari va idoralar bilan kelishib olishi hamda ularda nazarda tutilgan, oʻz zimmasiga olgan majburiyatlarini oʻz vaqtida bajarishi;
       olingan begʻaraz yordamdan maqsadli va samarali foydalanilishini taʼminlashi;
       olingan begʻaraz yordamning hisob va hisobotlarda aks ettirilishini taʼminlashi;
       begʻaraz yordam doirasida kelgan tovarlarning bojxona rasmiylashtiruvini oʻz vaqtida amalga oshirishi;
       begʻaraz yordam kelganligi va foydalanilganligi yuzasidan hisobot taqdim etishi shart.
       Texnik koʻmaklashish mablagʻlarini oluvchilar ushbu moddaning birinchi qismida koʻrsatilgan majburiyatlar bilan bir qatorda, shuningdek:
       texnik koʻmaklashish loyihasini amalga oshirish boʻyicha tadbirlar rejasini va uni oʻzlashtirish jadvalini Oʻzbekiston Respublikasi Vazirlar Mahkamasiga tasdiqlash uchun kiritishi;
       texnik koʻmaklashish mablagʻlari kelib tushishi uchun vakolatli banklarda maxsus hisobvaraqlar ochishi;
       texnik koʻmaklashish loyihasi amalga oshirilganligi toʻgʻrisidagi yakuniy hisobotni Oʻzbekiston Respublikasi Moliya vazirligiga taqdim etishi shart.
       68-modda. Oʻzbekiston Respublikasi tomonidan koʻrsatiladigan begʻaraz yordam
       Oʻzbekiston Respublikasining begʻaraz yordam koʻrsatishi toʻgʻrisidagi qaror Oʻzbekiston Respublikasi Prezidenti tomonidan qabul qilinadi.
       Oʻzbekiston Respublikasi nomidan begʻaraz yordam koʻrsatgan vakolatli organ hisobot yilidan keyingi yilning 1-martigacha Oʻzbekiston Respublikasi Moliya vazirligiga moliyaviy hisobotlar taqdim etadi.
V boʻlim. 
Budjet tizimi budjetlarining xarajatlari 
13-bob. Davlat budjeti xarajatlari
       69-modda. Davlat budjeti xarajatlarining tarkibi
       Davlat budjetining xarajat qismi quyidagilardan iborat:
       ijtimoiy soha va aholini ijtimoiy qoʻllab-quvvatlash xarajatlari;
       nodavlat notijorat tashkilotlarini va fuqarolik jamiyatining boshqa institutlarini davlat tomonidan qoʻllab-quvvatlash xarajatlari;
       iqtisodiyot xarajatlari;
       markazlashtirilgan investitsiyalarni moliyalashtirish xarajatlari;
       davlat hokimiyati va boshqaruvi organlarini, adliya va prokuratura organlarini saqlab turish xarajatlari;
       sudlarni saqlab turish xarajatlari;
       fuqarolarning oʻzini oʻzi boshqarish organlarini saqlab turish xarajatlari;
       boshqa xarajatlar.
       Davlat budjetining xarajat qismi tarkibida Oʻzbekiston Respublikasi Vazirlar Mahkamasining, Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining tumanlar va shaharlar budjetlarining zaxira jamgʻarmalari hisobga olinadi.
       70-modda. Oʻzbekiston Respublikasi respublika budjetining xarajatlari
       Oʻzbekiston Respublikasining respublika budjetidan quyidagi xarajatlar amalga oshiriladi:
       1) ijtimoiy soha va aholini ijtimoiy qoʻllab-quvvatlash xarajatlari, shu jumladan: 
       maktabgacha taʼlim, umumiy oʻrta taʼlim, oʻrta maxsus, kasb-hunar taʼlimi, oliy taʼlim, oliy oʻquv yurtidan keyingi taʼlim, maktabdan tashqari taʼlim, kadrlarning malakasini oshirish va ularni qayta tayyorlash muassasalari, bolalar uylari, taʼlim muassasalarini axborot-uslubiy jihatdan taʼminlash muassasalari, vazirliklar va idoralar tasarrufidagi taʼlim muassasalari, boshqa yordamchi muassasalarni saqlab turish, shuningdek qonun hujjatlarida Oʻzbekiston Respublikasining respublika budjetidan moliyalashtirilishi nazarda tutilgan taʼlim tizimi tadbirlarining xarajatlari; 
       respublika shoshilinch tibbiy yordam markazi, OITSga qarshi kurashish respublika markazi, Davlat sanitariya-epidemiologiya nazorati, karantin va oʻta xavfli infeksiyalar profilaktikasi, ilmiy-tadqiqot institutlari va oliy oʻquv yurtlarining klinikalari, qon quyish xizmati va sud-tibbiyot ekspertizasi respublika muassasalari, respublika vazirliklari va idoralari tasarrufidagi boshqa davolash-profilaktika muassasalari hamda yordamchi tashkilotlarni saqlab turish, shuningdek qonun hujjatlarida Oʻzbekiston Respublikasining respublika budjetidan moliyalashtirilishi nazarda tutilgan xizmatlar haqini toʻlash xarajatlari;
       qonun hujjatlariga muvofiq ayrim toifadagi fuqarolarga tibbiy xizmatlar koʻrsatilganligi uchun respublika ixtisoslashtirilgan markazlari xarajatlarining oʻrnini qoplash (subsidiyalar); 
       qabul qilingan davlat dasturlariga muvofiq fuqarolarning sogʻligʻini saqlash tadbirlarini amalga oshirish xarajatlari; 
       respublika vazirliklari va idoralari tasarrufidagi madaniyat, jismoniy tarbiya va sport muassasalarini saqlab turish, tele- va radiodasturlar yaratish hamda ularni tarqatishga doir xizmatlar taʼminoti va ularga haq toʻlash, hukumatning alohida qarorlariga koʻra ommaviy axborot vositalarini saqlab turish, kino- va videomahsulotlar yaratish, madaniy meros obyektlarida restavratsiya ishlarini bajarish, tasdiqlangan kalendar rejalarga muvofiq madaniyat va sportni rivojlantirish boʻyicha qonun hujjatlarida Oʻzbekiston Respublikasining respublika budjetidan moliyalashtirilishi nazarda tutilgan maqsadli tadbirlar xarajatlari; 
       fundamental, amaliy tadqiqotlar va innovatsiya ishlarining davlat ilmiy-texnik dasturlari doirasida grantlar boʻyicha amalga oshiriladigan ilmiy-texnik loyihalar, noyob ilmiy obyektlarni va fanga xizmat koʻrsatuvchi muassasalarni saqlab turish, ilmiy loyihalar ekspertizasini oʻtkazish hamda qonun hujjatlariga muvofiq Oʻzbekiston Respublikasining respublika budjeti hisobidan amalga oshiriladigan fanga doir alohida tadbirlar xarajatlari; 
       davlat arxivlarini saqlab turish xarajatlari; 
       respublika vazirliklari va idoralari tasarrufidagi urush hamda mehnat faxriylari uchun pansionatlar va sanatoriylarni, aholini ijtimoiy muhofaza qilish muassasalarini saqlab turish, shuningdek qonun hujjatlarida Oʻzbekiston Respublikasining respublika budjetidan moliyalashtirilishi nazarda tutilgan, aholini ijtimoiy muhofaza qilishga doir maqsadli tadbirlar xarajatlari;
       davlat mukofotlari, davlat pul mukofotlari bilan taqdirlanganligi munosabati bilan bir yoʻla beriladigan davlat pul mukofotlari va mukofotlarini toʻlash xarajatlari;
       bolalikdan nogironlarga va bola tugʻilganda beriladigan nafaqalarni, qonun hujjatlarida ayrim toifadagi shaxslarga belgilangan kompensatsiyalarni toʻlash uchun vakolatli organga mablagʻlar ajratish xarajatlari;
       Chernobil AES halokati oqibatlarini tugatishda ishtirok etgan shaxslarni va radiatsiya-yadro obyektlarida harbiy xizmatni oʻtagan pensiya yoshidagi shaxslarni ijtimoiy qoʻllab-quvvatlash, ayrim toifadagi shaxslarga qonun hujjatlarida belgilangan imtiyozlar va kompensatsiyalarni toʻlash xarajatlari jamoat ishlarini moliyalashtirish;
       2) davlat grantlari, subsidiyalar va ijtimoiy buyurtma shaklida nodavlat notijorat tashkilotlari va fuqarolik jamiyatining boshqa institutlari faoliyatini davlat tomonidan qoʻllab-quvvatlash xarajatlari; 
       3) iqtisodiyot xarajatlari, shu jumladan: 
       qishloq va suv xoʻjaligi sohasidagi respublika nazorat organlarining xarajatlari, suv, qishloq, oʻrmon xoʻjaligi xarajatlari, qishloq xoʻjaligi ekinlari zararkunandalariga qarshi kurashish muassasalarining xizmatlariga haq toʻlash va ularni saqlab turish xarajatlari;
       hosildorligi past yerlarda davlat ehtiyojlari uchun qishloq xoʻjaligi mahsulotlarini yetishtiruvchi fermer xoʻjaliklarini moliyaviy qoʻllab-quvvatlash xarajatlari;
       qishloq xoʻjaligi tovar ishlab chiqaruvchilari tomonidan toʻlanadigan yagona yer soligʻi boʻyicha tushumlarga muvofiq budjetdan ajratiladigan mablagʻlar va Oʻzbekiston Respublikasi Vazirlar Mahkamasi huzuridagi Sugʻoriladigan yerlarning meliorativ holatini yaxshilash jamgʻarmasining har yili tasdiqlanadigan asosiy parametrlari doirasida budjetdan ajratiladigan maqsadli mablagʻlar;
       qonun hujjatlarida Oʻzbekiston Respublikasining respublika budjetidan moliyalashtirilishi nazarda tutilgan standartlashtirish va sertifikatlashtirish, topografiya-geodeziya, kartografiya va kadastr, shuningdek geologiya qidiruv ishlari, davlat shaharsozlik kadastrini yuritish xarajatlari, chegaradosh davlatlarga haq evaziga yerdan foydalanish toʻlovi, gidrometeorologiya xizmati muassasalarini saqlab turish xarajatlari; 
       atrof muhit va landshaftning muhofaza qilinishini, biologik xilma-xillikning himoya qilinishini taʼminlash bilan bogʻliq xarajatlar;
       “Sof ichimlik suvi” jamgʻarmasi orqali ichimlik suvi bilan taʼminlash tizimini rivojlantirish bilan bogʻliq xarajatlar.
       4) respublika vazirliklari, davlat qoʻmitalari va idoralari buyurtmachi boʻlgan markazlashtirilgan investitsiyalarni moliyalashtirish xarajatlari;
       5) davlat hokimiyati va boshqaruvi organlarini, adliya va prokuratura organlarini saqlab turish xarajatlari, shu jumladan:
       Oʻzbekiston Respublikasi Oliy Majlisi palatalarini; 
       Oʻzbekiston Respublikasi Prezidenti Administratsiyasini;
       Oʻzbekiston Respublikasi Vazirlar Mahkamasini;
       Oʻzbekiston Respublikasi Konstitutsiyaviy sudini;
       Oʻzbekiston Respublikasi Markaziy saylov komissiyasini; 
       Oʻzbekiston Respublikasi Oliy Majlisining Inson huquqlari boʻyicha vakili (ombudsman) kotibiyatini;
       qonun hujjatlarida Oʻzbekiston Respublikasining respublika budjeti mablagʻlaridan saqlab turilishi nazarda tutilgan davlat boshqaruvi organlarini; 
       Oʻzbekiston Respublikasining chet ellardagi muassasalarini saqlab turish xarajatlari;
       adliya va prokuratura organlarini.
       6) sudlarni saqlab turish xarajatlari;
       7) Oʻzbekiston Respublikasi Vazirlar Mahkamasining zaxira jamgʻarmasini shakllantirish xarajatlari;
       8) boshqa xarajatlar:
       siyosiy partiyalarga ularning ustavida belgilangan faoliyatini moliyalashtirish uchun ajratiladigan mablagʻlar; 
       qonun hujjatlarida belgilangan tartibda qoʻshilgan qiymat soligʻining oʻrnini qoplash;
       Oʻzbekiston Respublikasi ishtirokchi boʻlgan xalqaro tashkilotlarga aʼzolik badallarini toʻlash va ularni moliyalashtirishda ishtirok etish xarajatlari;
       davlat qarzi boʻyicha xizmat koʻrsatish va Oʻzbekiston Respublikasining kafolatlangan majburiyatlarini bajarish bilan bogʻliq xarajatlar;
       davlat buyurtmasi boʻyicha statistika ishlariga haq toʻlash;
       Oʻzbekiston Respublikasi Markaziy saylov komissiyasining saylovlar va referendumlarga tayyorgarlik koʻrish hamda ularni oʻtkazish boʻyicha xarajatlari, shu jumladan okrug va uchastka saylov komissiyalarini, siyosiy partiyalarni moliyalashtirish;
       xoʻjalik jamiyatlaridagi davlat ulushini boshqarish boʻyicha davlat ishonchli vakillarining xizmatlariga haq toʻlash;
       davlat zaxiralari va strategik zaxiralarni vujudga keltirish, saqlab va yangilab turish bilan bogʻliq xarajatlar; 
       mudofaaga, jamoat tartibi va xavfsizligini taʼminlashga, bojxona organlariga ajratiladigan mablagʻlar, shu jumladan harbiy xizmatni, ichki ishlar organlarida, bojxona organlarida xizmatni oʻtagan shaxslar hamda ularning oilalariga pensiyalar va nafaqalar uchun xarajatlar, shuningdek qonun hujjatlariga muvofiq faoliyati Oʻzbekiston Respublikasining respublika budjetidan moliyalashtiriladigan muassasalar, tashkilotlar va idoralarga ajratiladigan mablagʻlar;
       qonun hujjatlariga muvofiq boshqa xarajatlar. 
       Oʻzbekiston Respublikasining respublika budjetidan:
       Qoraqalpogʻiston Respublikasi budjetiga, viloyatlar va Toshkent shahar mahalliy budjetlariga subvensiyalar, oʻtkazib beriladigan daromadlar dotatsiyalar va maqsadli ijtimoiy transfertlar; 
       davlat maqsadli jamgʻarmalariga budjet ssudalari va dotatsiyalar; 
       yuridik shaxslarga budjet ssudalari va kredit liniyalari hamda chet davlatlarga kreditlar belgilangan tartibda ajratilishi mumkin.
       71-modda. Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining xarajatlari
       Qoraqalpogʻiston Respublikasining respublika budjeti, viloyatlarning viloyat budjetlari va Toshkent shahrining shahar budjetidan quyidagi xarajatlar amalga oshiriladi:
       1) ijtimoiy soha va aholini ijtimoiy qoʻllab-quvvatlash xarajatlari, shu jumladan:
       umumiy oʻrta taʼlim, maktabdan tashqari taʼlim, pedagog kadrlar malakasini oshirish va qayta tayyorlash, boshqa yordamchi va uslubiy taʼlim muassasalarini saqlab turish xarajatlari;
       bolalar uylari, davlat bolalar shaharchalarini saqlab turish, qonun hujjatlarida Qoraqalpogʻiston Respublikasining respublika budjetidan, viloyatlarning viloyat budjetlari va Toshkent shahrining shahar budjetidan moliyalashtirilishi nazarda tutilgan taʼlim tizimidagi yordamchi xizmatlar va maqsadli tadbirlar xarajatlari; 
       Respublika shoshilinch tibbiy yordam markazi filialini, koʻp tarmoqli va ixtisoslashtirilgan tibbiyot markazlarini, ixtisoslashtirilgan kasalxonalar va dispanserlarni, tugʻruqxonalar va akusherlik majmualarini, tibbiy tashxis qoʻyish va davlat sanitariya-epidemiologiya nazorati markazlarini, qon quyish xizmati va sud-tibbiyot ekspertizasi muassasalarini, Salomatlik va tibbiyot statistikasi instituti filialini, hududiy sogʻliqni saqlashni boshqarish organlari tasarrufidagi boshqa davolash-profilaktika muassasalari va yordamchi tashkilotlarni, tibbiy-mehnat ekspert komissiyalarini saqlab turish, shuningdek qonun hujjatlarida Qoraqalpogʻiston Respublikasining respublika budjeti, viloyatlarning viloyat budjetlari va Toshkent shahrining shahar budjetidan moliyalashtirilishi nazarda tutilgan xizmatlarga haq toʻlash xarajatlari;
       qabul qilingan davlat dasturlariga muvofiq fuqarolarning sogʻligʻini saqlash tadbirlarini amalga oshirish xarajatlari; 
       hududiy madaniyat, jismoniy tarbiya va sportni boshqarish organlari tasarrufidagi madaniyat, jismoniy tarbiya va sport muassasalarini saqlab turish, shuningdek madaniyat va sportni rivojlantirishga doir maqsadli tadbirlarni amalga oshirish xarajatlari; 
       Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tasarrufidagi arxivlarni saqlab turish xarajatlari; 
       Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tasarrufidagi qariyalar va nogironlarning internat-uylari, pansionatlari va sanatoriylari, nogironlarni reabilitatsiya qilish markazlarini, boshqa muassasalarni saqlab turish xarajatlari, shuningdek aholini ijtimoiy muhofaza qilishga doir maqsadli tadbirlar xarajatlari;
       shahar yoʻlovchilar transporti tashuvchilarining yoʻlovchilarni va bagajni cheklangan tariflar boʻyicha tashish, shuningdek alohida toifadagi fuqarolarni imtiyozli tashish xizmatlarini koʻrsatish bilan bogʻliq zararlarning oʻrnini qoplash xarajatlari;
       kam taʼminlangan oilalarga toʻlanadigan ijtimoiy nafaqalar, moddiy yordam hamda tabiiy ofatlardan jabrlangan oilalarga moddiy yordam.
       2) iqtisodiyot xarajatlari, shu jumladan:
       qishloq xoʻjaligi tashkilotlarini saqlab turish, shu jumladan hayvonlar kasalliklariga qarshi kurashuvchi muassasalar xizmatlariga haq toʻlash, yerlarni rekultivatsiya qilish ishlarini bajarish, shuningdek suv xoʻjaligi tashkilotlarini saqlab turish;
       uy-joy-kommunal xoʻjaligi obyektlarida taʼmirlash ishlarini olib borish; 
       suv yoʻllarining ayrim texnik uchastkalarini saqlab turish;
       aholi punktlarini obodonlashtirish; 
       qonun hujjatlarida nazarda tutilgan oʻrmon xoʻjaligini, oʻsimliklar karantinini saqlab turish xarajatlari;
       3) Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari buyurtmachi boʻlgan markazlashtirilgan investitsiyalarni moliyalashtirish xarajatlari;
       4) mahalliy davlat hokimiyati va boshqaruvi organlarini, shu jumladan:
       Qoraqalpogʻiston Respublikasi Joʻqorgʻi Kengesini;
       Qoraqalpogʻiston Respublikasi Vazirlar Kengashi, Qoraqalpogʻiston Respublikasi vazirliklari, davlat qoʻmitalari va idoralari, viloyatlar va Toshkent shahar hokimliklari, ularning boshqarmalari va boʻlimlarini hamda Qoraqalpogʻiston Respublikasining respublika budjeti, viloyatlarning viloyat budjetlari va Toshkent shahrining shahar budjeti mablagʻlari hisobidan moliyalashtirilishi nazarda tutilgan davlat boshqaruvi organlarining boshqa hududiy boʻlinmalarini saqlab turish xarajatlari;
       5) Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining zaxira jamgʻarmalarini shakllantirish xarajatlari;
       6) davlat yoki jamoat ehtiyojlari uchun yer uchastkalarining olib qoʻyilishi munosabati bilan yuridik va jismoniy shaxslarga yetkazilgan zararning oʻrnini qoplash xarajatlari;
       61) harbiy-maʼmuriy sektorga yuklatilgan tadbirlarni va vazifalarni amalga oshirish va hal qilish xarajatlari.
       7) Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining mablagʻlari hisobidan moliyalashtiriladigan tashkilotlar va tadbirlarning xarajatlari.
       Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan tumanlar va shaharlar budjetlariga budjet ssudalari, dotatsiyalar, subvensiyalar oʻtkazib beriladigan daromadlar va maqsadli ijtimoiy transfertlar ajratilishi mumkin.
       72-modda. Tumanlar va shaharlar budjetlarining xarajatlari 
       Tumanlar va shaharlar budjetlaridan quyidagi xarajatlar amalga oshiriladi: 
       1) ijtimoiy soha va aholini ijtimoiy qoʻllab-quvvatlash xarajatlari, shu jumladan: 
       tumanlar (shaharlar) xalq taʼlimi boʻlimlari va maktabgacha taʼlim boʻlimlarini, shuningdek ular tasarrufidagi maktabgacha taʼlim, umumiy oʻrta taʼlim, maktabdan tashqari taʼlim muassasalarini saqlab turish hamda qonun hujjatlarida tumanlar va shaharlar budjetlaridan moliyalashtirilishi nazarda tutilgan taʼlim tizimidagi tadbirlar xarajatlari; 
       tuman tibbiyot birlashmalari, tuman markaziy poliklinikalari va koykasiz dispanserlar, tumanlar (shaharlar) tibbiyot birlashmalari tasarrufidagi davolash-profilaktika muassasalari, oilaviy poliklinikalar, qishloq vrachlik punktlarini saqlab turish xarajatlari; 
       qabul qilingan davlat dasturlariga muvofiq fuqarolarning sogʻligʻini saqlash tadbirlarini amalga oshirish xarajatlari; 
       tumanlar (shaharlar) madaniyat boʻlimlari tasarrufidagi madaniyat muassasalarini, tumanlar (shaharlar) jismoniy tarbiya va sport boʻlimlari tasarrufidagi jismoniy tarbiya va sport muassasalarini saqlab turish, shuningdek madaniyatni, jismoniy tarbiya va sportni, bolalar musiqa va sanʼat maktablarini rivojlantirishga doir maqsadli tadbirlar xarajatlari;
       uyda ijtimoiy yordam koʻrsatish, Chernobil AES halokati oqibatlarini tugatishda ishtirok etgan shaxslarni va radiatsiya-yadro obyektlarida harbiy xizmatni oʻtagan pensiya yoshidagi shaxslarni ijtimoiy qoʻllab-quvvatlash xarajatlari; 
       2) iqtisodiyot xarajatlari, shu jumladan: 
       tumanlar va shaharlar davlat veterinariya boʻlimlari, laboratoriyalarni, irrigatsiya tizimlarining havza boshqarmalari huzuridagi tumanlar (Quvasoy shahri) irrigatsiya boʻlimlarini saqlab turish; 
       shaharlar va boshqa aholi punktlaridagi koʻchalarni, shuningdek xoʻjaliklararo qishloq avtomobil yoʻllarini taʼmirlash; 
       uy-joy-kommunal xoʻjaligi obyektlarida taʼmirlash ishlarini olib borish; 
       aholi punktlarini obodonlashtirish xarajatlari; 
       3) tuman va shahar hokimliklarini hamda ularning boʻlimlarini, shuningdek tumanlar va shaharlar budjetlari mablagʻlari hisobidan moliyalashtirilishi nazarda tutilgan davlat boshqaruvi organlarining boshqa hududiy boʻlinmalarini saqlab turish xarajatlari; 
       4) fuqarolarning oʻzini oʻzi boshqarish organlarini saqlab turish xarajatlari; 
       5) tumanlar va shaharlar budjetlarining zaxira jamgʻarmalarini shakllantirish xarajatlari; 
       6) boshqa xarajatlar, shu jumladan qonun hujjatlarida tumanlar va shaharlar budjetlaridan moliyalashtirilishi nazarda tutilgan ayrim tashkilotlar va tadbirlarning xarajatlari. 
       73-modda. Oʻzbekiston Respublikasi Vazirlar Mahkamasining, Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining, tumanlar va shaharlar budjetining zaxira jamgʻarmalari
       Oʻzbekiston Respublikasi Vazirlar Mahkamasining, Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining, tumanlar va shaharlar budjetlarining zaxira jamgʻarmalari moliya yili mobaynida iqtisodiy, ijtimoiy-madaniy va boshqa sohalardagi qoʻshimcha, koʻzda tutilmagan xarajatlar oʻz vaqtida hamda uzluksiz moliyalashtirilishini taʼminlash uchun tashkil etiladi. 
       Oʻzbekiston Respublikasi Vazirlar Mahkamasining, Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining, tumanlar va shaharlar budjetlarining zaxira jamgʻarmalari mablagʻlari tegishincha Oʻzbekiston Respublikasining respublika budjetiga, Qoraqalpogʻiston Respublikasining respublika budjetiga, viloyatlarning viloyat budjetlariga va Toshkent shahrining shahar budjetiga, tumanlar va shaharlarning budjetlariga tushadigan daromadlar hisobidan shakllantiriladi. 
       Oʻzbekiston Respublikasi Vazirlar Mahkamasining, Qoraqalpogʻiston Respublikasi budjetining, viloyatlar va Toshkent shahar mahalliy budjetlarining zaxira jamgʻarmalarining miqdori makroiqtisodiy koʻrsatkichlar prognozi hamda Davlat budjetining asosiy parametrlari tasdiqlanayotganda belgilanadi. 
       Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining, tumanlar va shaharlar budjetlarining zaxira jamgʻarmalari miqdori Qoraqalpogʻiston Respublikasi budjetining, viloyatlar va Toshkent shahar mahalliy budjetlarining parametrlari tasdiqlanayotganda belgilanadi. 
       Oʻzbekiston Respublikasi Vazirlar Mahkamasining, Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining, tumanlar va shaharlar budjetlarining zaxira jamgʻarmalari mablagʻlarining taqsimlovchilari tegishincha Oʻzbekiston Respublikasi Vazirlar Mahkamasi, Qoraqalpogʻiston Respublikasi Vazirlar Kengashi, viloyatlar va Toshkent shahar, tumanlar va shaharlar hokimlaridir. 
       Oʻzbekiston Respublikasi Vazirlar Mahkamasining, Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining, tumanlar va shaharlar budjetlarining zaxira jamgʻarmalari mablagʻlaridan foydalanish toʻgʻrisidagi moliya organlari bilan dastlab kelishilgan takliflar tashabbuskorlar tomonidan tegishincha Oʻzbekiston Respublikasi Vazirlar Mahkamasi, Qoraqalpogʻiston Respublikasi Vazirlar Kengashi, viloyatlar va Toshkent shahar, tumanlar va shaharlar hokimlariga belgilangan tartibda kiritiladi. 
       Oʻzbekiston Respublikasi Vazirlar Mahkamasining, Qoraqalpogʻiston Respublikasi respublika budjetining, viloyatlarning viloyat budjetlari va Toshkent shahri shahar budjetining, tumanlar va shaharlar budjetlarining zaxira jamgʻarmalari mablagʻlari tegishincha Oʻzbekiston Respublikasi Prezidenti, Oʻzbekiston Respublikasi Vazirlar Mahkamasi, Qoraqalpogʻiston Respublikasi Vazirlar Kengashi, viloyatlar va Toshkent shahar, tumanlar va shaharlar hokimlarining qarorlari asosida, ushbu qarorlarda koʻrsatilgan aniq maqsadlarga va miqdorlarda sarflanadi. 
       Agar Oʻzbekiston Respublikasi Vazirlar Mahkamasining, Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining, tumanlar va shaharlar budjetlarining zaxira jamgʻarmalaridan qoʻshimcha mablagʻlar ajratilishi taklif etilayotgan maqsadlar uchun Davlat budjetida ham mablagʻlar nazarda tutilgan boʻlsa, u holda tegishli zaxira jamgʻarmalarining mablagʻlaridan foydalanish toʻgʻrisidagi takliflar faqat ilgari tegishli budjetda nazarda tutilgan mablagʻlar sarflab boʻlinganidan keyingina kiritiladi. 
       Agar Oʻzbekiston Respublikasi Vazirlar Mahkamasining, Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining, tumanlar va shaharlar budjetlarining zaxira jamgʻarmalaridan mablagʻlar ajratilgan tadbirlar muayyan muddatga ega boʻlsa, u holda foydalanilmay qolgan mablagʻlar tadbirlarni oʻtkazish muddati tugaganidan keyin oʻn ish kuni ichida tegishli zaxira jamgʻarmasiga tiklanadi. 
       Oʻzbekiston Respublikasi Vazirlar Mahkamasining, Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining, tumanlar va shaharlar budjetlarining zaxira jamgʻarmasidan ajratilib, moliya yili davomida foydalanilmay qolgan budjetdan ajratilgan mablagʻlar moliya yili tugagach tegishli budjetga tiklanadi. 
       Oʻzbekiston Respublikasi Vazirlar Mahkamasining, Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining, tumanlar va shaharlar budjetlarining zaxira jamgʻarmasidan mablagʻlar oluvchilar Oʻzbekiston Respublikasi Moliya vazirligi va tegishli hududiy moliya organlariga tegishli zaxira jamgʻarmasidan ajratilgan mablagʻlardan foydalanilishi toʻgʻrisida har chorakda hisobot taqdim etadi.
15-bob. Budjet tashkilotlarining budjetdan tashqari jamgʻarmalari xarajatlari 
       81-modda. Budjet tashkilotining rivojlantirish jamgʻarmasi hamda Tibbiyot tashkilotlarining moddiy ragʻbatlantirish va rivojlantirish jamgʻarmasi xarajatlari
       Budjet tashkilotining rivojlantirish jamgʻarmasi hamda Tibbiyot tashkilotlarining moddiy ragʻbatlantirish va rivojlantirish jamgʻarmasi mablagʻlaridan:
       vaqtincha mehnatga qobiliyatsizlik nafaqalarini va mavjud kreditorlik qarzlarini toʻlash;
       budjet tashkilotining moddiy-texnika bazasini mustahkamlash tadbirlari;
       budjet tashkiloti xodimlarini moddiy ragʻbatlantirish tadbirlari uchun foydalaniladi.
       Budjet tashkilotida vaqtincha mehnatga qobiliyatsizlik boʻyicha toʻlanmagan nafaqalar va muddati oʻtgan kreditorlik qarz mavjud boʻlgan taqdirda, Budjet tashkilotining rivojlantirish jamgʻarmasi mablagʻlari birinchi navbatda ushbu qarzlarni toʻlash uchun sarflanadi.
       Ushbu modda birinchi qismining uchinchi va toʻrtinchi xatboshilarida koʻrsatilgan yoʻnalishlar boʻyicha taqsimlanadigan mablagʻlar ulushi Oʻzbekiston Respublikasi Vazirlar Mahkamasining qarori bilan belgilanadi.
       Yuridik va jismoniy shaxslar tomonidan budjet tashkilotlariga koʻrsatilgan homiylik mablagʻlarining jami summasi, agar homiy tomonidan boshqacha qoida belgilanmagan boʻlsa, budjet tashkilotlarining moddiy-texnika bazasini mustahkamlash uchun sarflanadi.
       82-modda. Vazirliklar, davlat qoʻmitalari va idoralarning budjetdan tashqari jamgʻarmalari xarajatlari
       Vazirliklar, davlat qoʻmitalari va idoralarning budjetdan tashqari jamgʻarmalari mablagʻlaridan:
       moddiy-texnik bazani mustahkamlash;
       xodimlarni moddiy ragʻbatlantirish;
       boshqa xarajatlarni qoplash uchun foydalaniladi.
       Vazirliklar, davlat qoʻmitalari va idoralarning budjetdan tashqari jamgʻarmalari mablagʻlari hisobidan xodimlarning qoʻshimcha sonini saqlab turish taqiqlanadi, Oʻzbekiston Respublikasi Vazirlar Mahkamasi tomonidan belgilanadigan hollar bundan mustasno.
       Vazirliklar, davlat qoʻmitalari va idoralarning budjetdan tashqari jamgʻarmalari mablagʻlarini shakllantirish va ulardan foydalanish tartibi Oʻzbekiston Respublikasi Vazirlar Mahkamasi tomonidan belgilanadi.
Maxsus qism
VI boʻlim. 
Davlat budjetini va davlat maqsadli jamgʻarmalari budjetlarini tuzish, koʻrib chiqish, qabul qilish hamda tasdiqlash 
16-bob. Davlat budjeti va davlat maqsadli jamgʻarmalari budjetlarining loyihasini tuzish tartibi 
       83-modda. Davlat budjeti va davlat maqsadli jamgʻarmalari budjetlarining loyihasini tuzish
       Prognoz yil uchun Davlat budjetining va davlat maqsadli jamgʻarmalari budjetlarining loyihasi hamda kelgusi ikki yilga oid budjet moʻljallari ijtimoiy-iqtisodiy rivojlantirishning ustuvorliklari va oʻrta muddatli davr uchun makroiqtisodiy koʻrsatkichlar prognozi asosida tuziladi. 
       Oʻzbekiston Respublikasi Vazirlar Mahkamasi Oʻzbekiston Respublikasi Oliy Majlisi palatalariga prognoz yil uchun Davlat budjetining va davlat maqsadli jamgʻarmalari budjetlarining loyihasini hamda kelgusi ikki yilga oid budjet moʻljallarini kiritadi.
       Davlat budjetining va davlat maqsadli jamgʻarmalari budjetlarining loyihasini tuzish:
       budjet soʻrovini tuzish tartibini yuborishni;
       budjet soʻrovlarini hamda asosiy makroiqtisodiy koʻrsatkichlar prognozlarini tayyorlash va taqdim etishni;
       budjet soʻrovlarini koʻrib chiqish va jamlashni;
       budjetnomani ishlab chiqishni nazarda tutadi.
       84-modda. Davlat budjeti va davlat maqsadli jamgʻarmalari budjetlari loyihalarini tuzish uchun masʼul organlar
       Davlat budjeti loyihasini tuzish uchun masʼul organlar quyidagilardir:
       Oʻzbekiston Respublikasi Moliya vazirligi;
       vazirliklar, davlat qoʻmitalari va idoralar, mahalliy davlat hokimiyati organlari, budjetlar loyihalarini tuzish, Oʻzbekiston Respublikasi Moliya vazirligi tomonidan soʻralgan axborot va maʼlumotlarni taqdim etishga taalluqli qismi boʻyicha.
       Davlat maqsadli jamgʻarmalarini taqsimlovchi organlar davlat maqsadli jamgʻarmalari budjetlarining loyihalarini tuzish uchun masʼul organlardir.
       85-modda. Budjet soʻrovi
       Budjet soʻrovi:
       budjet tashkilotining, budjet mablagʻlari oluvchining va budjet mablagʻlarini taqsimlovchining budjet tizimi budjetlari mablagʻlaridan foydalanish bilan bogʻliq faoliyatining miqdor va sifat koʻrsatkichlarini oʻz ichiga oluvchi, oʻtgan yilda erishilgan natijalar va joriy yilda kutilayotgan natijalar toʻgʻrisidagi tahliliy hisobotni; 
       xarajat majburiyatlarining ularni kiritish (ijro etish) uchun asos boʻladigan hamda moliyalashtirish manbalari va amal qilish muddatlarini belgilaydigan normativ-huquqiy hujjatlar, shartnomalar va (yoki) ularning alohida qoidalari koʻrsatilgan reyestrini;
       budjet mablagʻlarini taqsimlovchining rivojlantirish dasturini; 
       budjet mablagʻlarini taqsimlovchining rivojlantirish dasturi bilan uzviy bogʻliq holda tuzilgan kelgusi davr uchun budjet buyurtmasini oʻz ichiga oladi.
       Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, davlat maqsadli jamgʻarmalarini taqsimlovchi organlar budjet soʻrovi bilan bir vaqtda tegishli budjetlar va davlat maqsadli jamgʻarmalari daromadlarining kelgusi davr uchun prognozlarini taqdim etadi.
       Budjet soʻrovini tuzish tartibi:
       Davlat budjeti boʻyicha — Oʻzbekiston Respublikasi Moliya vazirligi tomonidan;
       davlat maqsadli jamgʻarmalari boʻyicha — ularning taqsimlovchi organlari tomonidan belgilanadi.
       86-modda. Oʻtgan yilda erishilgan natijalar va joriy yilda kutilayotgan natijalar toʻgʻrisidagi tahliliy hisobot
       Oʻtgan yilda erishilgan natijalar va joriy yilda kutilayotgan natijalar toʻgʻrisidagi tahliliy hisobot budjet tashkiloti, budjet mablagʻlari oluvchi va budjet mablagʻlarini taqsimlovchi tomonidan tuziladi hamda budjet tashkiloti, budjet mablagʻlari oluvchi va budjet mablagʻlarini taqsimlovchining faoliyatini baholash, bundan buyon uni budjet tizimi budjetlarining mablagʻlari hisobidan moliyalashtirishning maqsadga muvofiqligi haqida takliflar tayyorlash uchun foydalaniladi.
       Oʻtgan yilda erishilgan natijalar va joriy yilda kutilayotgan natijalar toʻgʻrisidagi tahliliy hisobot budjet tashkiloti, budjet mablagʻlari oluvchi va budjet mablagʻlarini taqsimlovchining har bir faoliyat turi boʻyicha oʻtgan yilda erishilgan va joriy yilda kutilayotgan natijalarining asosiy miqdor va sifat koʻrsatkichlari haqidagi axborotni oʻz ichiga oladi.
       Oʻtgan yilda erishilgan natijalar va joriy yilda kutilayotgan natijalar toʻgʻrisidagi tahliliy hisobot qisqa va aniq shaklda bayon etilishi hamda u mazkur faoliyat sohasida kasbiy bilimlarga ega boʻlmagan shaxslarning uni tushunishini qiyinlashtiradigan maxsus atamalarni oʻz ichiga olmasligi kerak.
       87-modda. Xarajat majburiyatlarining reyestri
       Xarajat majburiyatlarining reyestri budjet tashkiloti, budjet mablagʻlari oluvchi va budjet mablagʻlarini taqsimlovchi tomonidan amalga oshiriladigan faoliyat turlari va tadbirlarning budjet tizimi budjetlarining mablagʻlari hisobidan uni moliyalashtirish uchun asos boʻlgan tegishli qonun hujjati koʻrsatilgan roʻyxatidir. 
       Xarajat majburiyatlarining reyestri budjet tashkiloti, budjet mablagʻlari oluvchi va budjet mablagʻlarini taqsimlovchi tomonidan oʻzlari amalga oshirayotgan xarajatlarni asoslanganligi nuqtai nazaridan tahlil qilish uchun budjet tasnifiga muvofiq tuziladi.
       88-modda. Budjet mablagʻlarini taqsimlovchining rivojlantirish dasturi
       Budjet mablagʻlarini taqsimlovchining rivojlantirish dasturi budjet mablagʻlarini taqsimlovchi tomonidan uch yildan kam boʻlmagan davr uchun tuziladi va quyidagilarni oʻz ichiga oladi: 
       budjet mablagʻlarini taqsimlovchi faoliyatining barcha sohalari boʻyicha rivojlanishning asosiy yoʻnalishlari, maqsadlari va vazifalarini;
       maqsadlarga erishish va vazifalarni bajarishga qaratilgan oʻzaro bogʻliq huquqiy, iqtisodiy, ijtimoiy, tashkiliy va texnik tadbirlar majmuini;
       maqsadlarga erishish va vazifalarni bajarishni taʼminlaydigan, muddatlari va turlari boʻyicha kelishilgan kutilayotgan natijalar koʻrsatkichlari tizimini.
       Budjet mablagʻlarini taqsimlovchining rivojlantirish dasturi Oʻzbekiston Respublikasining qonunlari, Oʻzbekiston Respublikasi Prezidenti, Oʻzbekiston Respublikasi Oliy Majlisi palatalari va Oʻzbekiston Respublikasi Vazirlar Mahkamasi qarorlari bilan belgilangan maqsad va vazifalarga asoslanadi. 
       Budjet mablagʻlarini taqsimlovchining rivojlantirish dasturi budjet mablagʻlarini taqsimlovchi tomonidan yuqori turuvchi organ bilan kelishilgan holda tasdiqlanadi.
       89-modda. Budjet buyurtmasi
       Budjet buyurtmasi budjet tashkiloti, budjet mablagʻlari oluvchi va budjet mablagʻlarini taqsimlovchi tomonidan tuziladi.
       Budjet tashkiloti yoxud budjet mablagʻlari oluvchi tomonidan tuzilgan budjet buyurtmasi tegishli budjet mablagʻlarini taqsimlovchiga budjet mablagʻlarini taqsimlovchi tomonidan belgilangan muddatda, biroq tegishli moliya organi va davlat maqsadli jamgʻarmasini taqsimlovchi organga budjet soʻrovini taqdim etish muddatidan kechiktirmasdan taqdim etiladi.
       Budjet buyurtmasida oʻtgan va joriy yillar uchun hamda kelgusi uch yil uchun budjet tizimi budjetlarining mablagʻlari hisobidan amalga oshiriladigan xarajatlar budjet tasnifiga muvofiq aks ettiriladi.
       Budjet mablagʻlarini taqsimlovchi oʻz tasarrufidagi budjet tashkilotlari va budjet mablagʻlari oluvchilarning budjet buyurtmalari asosida jamlanma budjet buyurtmasini tuzadi.
       Budjet mablagʻlarini taqsimlovchining jamlanma budjet buyurtmasi budjet mablagʻlarini taqsimlovchining rivojlantirish dasturi bilan uzviy bogʻliq holda tuziladi.
       Budjet buyurtmasida xarajatlar hajmlarini oʻtgan yillarga nisbatan koʻpaytirishga faqat asoslovchi qonun hujjati boʻlgan taqdirda va mazkur koʻpaytirish budjet mablagʻlarini taqsimlovchining rivojlantirish dasturida nazarda tutilgan hollarda yoʻl qoʻyiladi.
       90-modda. Budjet soʻrovini tuzish tartibini yuborish
       Oʻzbekiston Respublikasi Moliya vazirligi har yili 15-aprelga qadar kelgusi davr uchun budjet soʻrovini tuzish tartibini:
       Oʻzbekiston Respublikasining respublika budjeti loyihasini tayyorlash uchun — budjet mablagʻlarini taqsimlovchilarga;
       Qoraqalpogʻiston Respublikasi budjeti, viloyatlar va Toshkent shahar mahalliy budjetlari loyihalarini tayyorlash uchun — Qoraqalpogʻiston Respublikasi Vazirlar Kengashiga, viloyatlar va Toshkent shahar hokimlariga;
       Oʻzbekiston Respublikasi Moliya vazirligi ushbu moddaning birinchi qismida belgilangan muddatlarda Oʻzbekiston Respublikasi Davlat soliq qoʻmitasi, Oʻzbekiston Respublikasi Davlat bojxona qoʻmitasi va boshqa vazirliklar, davlat qoʻmitalari hamda idoralardan Davlat budjeti loyihasining daromad qismi boʻyicha takliflar soʻraydi.
       Budjet mablagʻlarini taqsimlovchilar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimlari, davlat maqsadli jamgʻarmalarini taqsimlovchi organlar kelgusi davr uchun budjet soʻrovini tuzish tartibini olgandan soʻng uch ish kuni ichida tegishli budjet soʻrovlarini tuzish toʻgʻrisida va ularni tayyorlash muddatlarini belgilash haqida qarorlar qabul qiladi.
       Qoraqalpogʻiston Respublikasi Moliya vazirligi, viloyatlar va Toshkent shahar hokimliklarining moliya boshqarmalari ushbu moddaning uchinchi qismida koʻrsatilgan qarorlar qabul qilinganidan soʻng uch ish kuni ichida kelgusi davr uchun budjet soʻrovini tuzish tartibini:
       tegishli budjetlar loyihalarini tayyorlash uchun — tuman va shahar hokimlariga;
       budjet soʻrovlarini tuzish uchun — Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan moliyalashtiriladigan budjet tashkilotlari hamda budjet mablagʻlari oluvchilarga yuboradi.
       Tuman va shahar hokimlari kelgusi davr uchun budjet soʻrovini tuzish tartibini olgandan soʻng uch ish kuni ichida tegishli budjetlar loyihalarini tuzish toʻgʻrisida va ularni tayyorlash muddatlarini belgilash haqida qarorlar qabul qiladi.
       Tumanlar va shaharlar hokimliklarining moliya boʻlimlari ushbu moddaning beshinchi qismida koʻrsatilgan qarorlar qabul qilinganidan soʻng uch ish kuni ichida kelgusi davr uchun budjet soʻrovini tuzish tartibini tumanlar va shaharlar budjetidan moliyalashtiriladigan budjet tashkilotlariga va budjet mablagʻlari oluvchilarga budjet soʻrovlarini tuzish uchun yuboradi.
       91-modda. Budjet soʻrovlarini koʻrib chiqish tartibi
       Budjet soʻrovlarini koʻrib chiqish:
       tumanlar va shaharlar budjetidan moliyalashtiriladigan budjet tashkilotlari va budjet mablagʻlari oluvchilar boʻyicha — tumanlar va shaharlar hokimliklarining moliya boʻlimlari tomonidan;
       Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan moliyalashtiriladigan budjet tashkilotlari va budjet mablagʻlari oluvchilar boʻyicha, shuningdek tumanlar va shaharlar budjetlari loyihalari boʻyicha — Qoraqalpogʻiston Respublikasi Moliya vazirligi, viloyatlar va Toshkent shahar hokimliklarining moliya boshqarmalari tomonidan;
       Oʻzbekiston Respublikasining respublika budjetidan moliyalashtiriladigan tasarrufdagi budjet tashkilotlari va budjet mablagʻlari oluvchilar boʻyicha — budjet mablagʻlarini taqsimlovchilar tomonidan.
       budjet mablagʻlarini taqsimlovchilar, Qoraqalpogʻiston Respublikasi budjeti, viloyatlar va Toshkent shahar mahalliy budjetlari loyihalari, shuningdek davlat maqsadli jamgʻarmalari budjetlari loyihalari boʻyicha — Oʻzbekiston Respublikasi Moliya vazirligi tomonidan amalga oshiriladi.
       Oʻzbekiston Respublikasi Davlat soliq qoʻmitasi, Oʻzbekiston Respublikasi Davlat bojxona qoʻmitasi va boshqa vazirliklar, davlat qoʻmitalari hamda idoralarning Davlat budjeti loyihasining daromad qismi boʻyicha takliflarini koʻrib chiqish Oʻzbekiston Respublikasi Moliya vazirligi tomonidan amalga oshiriladi.
       Budjet soʻrovlari koʻrib chiqilayotganda Oʻzbekiston Respublikasi Moliya vazirligiga budjet soʻrovlari olinganidan keyin oʻn ish kuni ichida quyidagilarga yozma bildirishlar yuborish huquqi beriladi:
       budjet mablagʻlarini taqsimlovchilarga va davlat maqsadli jamgʻarmalarini taqsimlovchi organlarga — amalga oshirish uchun asoslar mavjud boʻlmagan, ijtimoiy-iqtisodiy samaradorligi past boʻlgan, budjet daromadlarining tegishli oʻsishi bilan taʼminlanmagan xarajatlarni kamaytirish toʻgʻrisida, shuningdek budjet tashkilotlari va budjet mablagʻlari oluvchilar faoliyatining samaradorlik koʻrsatkichlari pasaygan hollarda xarajatlarni maqbullashtirish haqida;
       Qoraqalpogʻiston Respublikasi Vazirlar Kengashi, viloyatlar, Toshkent shahar hokimliklari va davlat maqsadli jamgʻarmalarini taqsimlovchi organlarga — tegishli budjetlar va davlat maqsadli jamgʻarmalari budjetlari daromadlari hamda xarajatlarining prognozlari asossiz ravishda pasaytirilgan yoki oshirilgan hollarda, mazkur prognozlarga tuzatish kiritish toʻgʻrisida.
       Ushbu moddaning uchinchi qismida koʻrsatilgan hollarda budjet mablagʻlarini taqsimlovchilar, Qoraqalpogʻiston Respublikasi Vazirlar Kengashi, viloyatlar, Toshkent shahar hokimliklari va davlat maqsadli jamgʻarmalarini taqsimlovchi organlar Oʻzbekiston Respublikasi Moliya vazirligining yozma bildirishlarini olgandan keyin uch ish kuni ichida mazkur yozma bildirishlarda koʻrsatilgan fikr-mulohazalarni hisobga olgan holda yangilangan budjet soʻrovlarini taqdim etishi shart.
       92-modda. Budjet soʻrovlarini taqdim etish muddatlari
       Kelgusi davr uchun budjet soʻrovlari:
       Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan, tumanlar va shaharlar budjetlaridan moliyalashtiriladigan budjet tashkilotlari va budjet mablagʻlari oluvchilar tomonidan tegishli moliya organlariga, shuningdek Oʻzbekiston Respublikasining respublika budjetidan moliyalashtiriladigan tasarrufdagi budjet tashkilotlari va budjet mablagʻlari oluvchilar tomonidan budjet mablagʻlarini taqsimlovchilarga — joriy yilning 1-iyunigacha;
       budjet mablagʻlarini taqsimlovchilar tomonidan Oʻzbekiston Respublikasi Moliya vazirligiga — joriy yilning 1-iyuligacha;
       davlat maqsadli jamgʻarmalarini taqsimlovchi organlar tomonidan Oʻzbekiston Respublikasi Moliya vazirligiga — joriy yilning 1-iyuligacha taqdim etiladi.
       Oʻzbekiston Respublikasi Davlat soliq qoʻmitasi, Oʻzbekiston Respublikasi Davlat bojxona qoʻmitasi va boshqa vazirliklar, davlat qoʻmitalari hamda idoralar Davlat budjeti va davlat maqsadli jamgʻarmalari daromadlarining prognozi boʻyicha takliflarni Oʻzbekiston Respublikasi Moliya vazirligiga va davlat maqsadli jamgʻarmalarini taqsimlovchi organlarga — joriy yilning 15-iyunigacha taqdim etadi.
       93-modda. Qoraqalpogʻiston Respublikasi budjetining, viloyatlar va Toshkent shahar mahalliy budjetlarining hamda davlat maqsadli jamgʻarmalari budjetlarining loyihalarini tayyorlash muddatlari
       Kelgusi moliya yili uchun Qoraqalpogʻiston Respublikasi budjetining, viloyatlar va Toshkent shahar mahalliy budjetlarining hamda davlat maqsadli jamgʻarmalari budjetlarining loyihalari:
       tumanlar va shaharlar hokimliklarining moliya boʻlimlari tomonidan Qoraqalpogʻiston Respublikasi Moliya vazirligiga, viloyatlar va Toshkent shahar hokimliklarining moliya boshqarmalariga Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan belgilangan muddatlarda, biroq joriy yilning 25-iyunidan kechiktirmay;
       Qoraqalpogʻiston Respublikasi Moliya vazirligi, viloyatlar va Toshkent shahar hokimliklarining moliya boshqarmalari, davlat maqsadli jamgʻarmalarini taqsimlovchi organlar tomonidan Oʻzbekiston Respublikasi Moliya vazirligiga joriy yilning 1-iyulidan kechiktirmay taqdim etiladi.
       Davlat maqsadli jamgʻarmalari budjetlarining loyihalarini tayyorlash tartibi qonun hujjatlari bilan belgilanadi.
       94-modda. Qoraqalpogʻiston Respublikasi budjetining, viloyatlar va Toshkent shahar mahalliy budjetlarining loyihalarini ishlab chiqish
       Tumanlar va shaharlar budjetlarining loyihalari tumanlar va shaharlar hokimliklarining moliya boʻlimlari tomonidan:
       daromadlar boʻyicha — Davlat budjetiga kiritiladigan daromadlar prognoziga doir takliflar hamda davlat soliq inspeksiyalari, hokimliklarning boʻlimlari va davlat boshqaruvi organlarining boshqa tuman hamda shahar boʻlinmalari tomonidan maʼmuriy-hududiy birlik iqtisodiyotini rivojlantirishning makroiqtisodiy koʻrsatkichlari prognoziga muvofiq taqdim etiladigan boshqa axborot asosida;
       xarajatlar boʻyicha — tumanlar va shaharlar budjetlaridan moliyalashtiriladigan budjet tashkilotlari va budjet mablagʻlari oluvchilarning budjet soʻrovlari asosida ishlab chiqiladi.
       Qoraqalpogʻiston Respublikasi budjeti, viloyatlar va Toshkent shahar mahalliy budjetlarining loyihalari Qoraqalpogʻiston Respublikasi Moliya vazirligi, viloyatlar va Toshkent shahar hokimliklarining moliya boshqarmalari tomonidan:
       daromadlar boʻyicha — Davlat budjetiga kiritiladigan daromadlar prognoziga doir takliflar hamda davlat soliq boshqarmalari va hokimliklarning boshqarmalari, Qoraqalpogʻiston Respublikasi, viloyatlar va Toshkent shahar davlat boshqaruvi organlarining boʻlinmalari tomonidan maʼmuriy-hududiy birlik iqtisodiyotini rivojlantirishning makroiqtisodiy koʻrsatkichlari prognoziga muvofiq taqdim etiladigan boshqa axborot asosida;
       xarajatlar boʻyicha — Qoraqalpogʻiston Respublikasining respublika budjetidan, viloyatlarning viloyat budjetlaridan, Toshkent shahrining shahar budjetidan moliyalashtiriladigan budjet tashkilotlari va budjet mablagʻlari oluvchilarning budjet soʻrovlari hamda tegishli tumanlar va shaharlar budjetlarining loyihalari, shuningdek Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan moliyalashtiriladigan ayrim tadbirlar uchun xarajatlarning prognoz qilinayotgan hajmi asosida ishlab chiqiladi.
       Qoraqalpogʻiston Respublikasi budjeti, viloyatlar va Toshkent shahar mahalliy budjetlari loyihalarini taqchillik bilan ishlab chiqishga yoʻl qoʻyilmaydi.
       95-modda. Davlat budjetining va davlat maqsadli jamgʻarmalari budjetlarining loyihasini ishlab chiqish
       Davlat budjetining loyihasini ishlab chiqish Oʻzbekiston Respublikasi Moliya vazirligi tomonidan:
       makroiqtisodiy koʻrsatkichlar prognozi;
       daromadlarning tashkil topish manbalari boʻyicha Davlat budjeti daromadlari prognozi; 
       budjet mablagʻlarini taqsimlovchilarning budjet soʻrovlari va Oʻzbekiston Respublikasining respublika budjeti hisobidan ayrim tadbirlar uchun xarajatlar hajmining prognozi; 
       Qoraqalpogʻiston Respublikasi budjeti, viloyatlar va Toshkent shahrining mahalliy budjetlari loyihalari asosida ishlab chiqiladi. 
       Davlat budjetining loyihasida xarajatlar daromadlarning prognoz qilinayotgan hajmidan kelib chiqib Davlat budjeti taqchilligining cheklangan miqdori hisobga olingan, uni qoplash manbalari belgilangan holda nazarda tutiladi.
       Davlat budjetining loyihasi:
       ushbu Kodeksning 50 va 69-moddalariga muvofiq Davlat budjetining daromadlar manbalari boʻyicha daromadlari va yoʻnalishlar boʻyicha xarajatlari prognozidan;
       Davlat budjeti taqchilligining eng yuqori miqdori va uni qoplash manbalaridan tarkib topadi. 
       Davlat maqsadli jamgʻarmalarini taqsimlovchi organlar tomonidan ishlab chiqilgan davlat maqsadli jamgʻarmalari budjetlarining loyihalari tushumlar manbalari boʻyicha daromadlar va yoʻnalishlar boʻyicha xarajatlar prognozidan tarkib topadi. 
       Davlat maqsadli jamgʻarmalari budjetlarining loyihalarini taqchillik bilan ishlab chiqishga, agar taqchillik davlat maqsadli jamgʻarmalarining yil boshidagi qoldiq mablagʻlari bilan qoplanmasa, yoʻl qoʻyilmaydi.
       96-modda. Budjetnoma
       Budjetnoma — erishilgan natijalar hisobga olingan holda mamlakatni kelgusi davrda ijtimoiy-iqtisodiy rivojlantirishning asosiy yoʻnalishlarini nazarda tutuvchi hujjat boʻlib, ushbu yoʻnalishlar asosida Davlat budjetining va davlat maqsadli jamgʻarmalari budjetlarining loyihalari shakllantiriladi. 
       Budjetnoma quyidagilarni oʻz ichiga oladi: 
       mamlakatni ijtimoiy-iqtisodiy rivojlantirishning oʻtgan yilgi asosiy yakunlarini va mamlakatni ijtimoiy-iqtisodiy rivojlantirishning joriy yilgi yakunlarining prognoz bahosini, shuningdek mamlakatni ijtimoiy-iqtisodiy rivojlantirishning oʻrta muddatli davr uchun asosiy yoʻnalishlarini; 
       Davlat budjetining va davlat maqsadli jamgʻarmalari budjetlarining loyihasini ishlab chiqishda foydalanilgan asosiy makroiqtisodiy koʻrsatkichlarning oʻrta muddatli davr uchun prognozini; 
       Davlat budjeti va davlat maqsadli jamgʻarmalari budjetlari joriy yildagi ijrosining prognoz bahosini; 
       soliq va budjet siyosatining asosiy yoʻnalishlari loyihasini; 
       prognoz yil uchun Davlat budjetining va davlat maqsadli jamgʻarmalari budjetlarining loyihasini hamda kelgusi ikki yilga oid budjet moʻljallarini; 
       “Fuqarolar uchun budjet” axborot nashrini; 
       davlat qarzining holati toʻgʻrisidagi maʼlumotlarni; 
       soliq va budjet siyosatining asosiy yoʻnalishlariga, prognoz yil uchun Oʻzbekiston Respublikasi Davlat budjetining va davlat maqsadli jamgʻarmalari budjetlarining loyihasiga hamda kelgusi ikki yilga oid budjet moʻljallariga doir, fiskal tavakkalchiliklarni oʻz ichiga olgan tushuntirish xatini. 
       Budjetnoma: 
       Oʻzbekiston Respublikasi Moliya vazirligi tomonidan Oʻzbekiston Respublikasi Vazirlar Mahkamasiga – joriy yilning 15-sentabriga qadar kiritiladi; 
       Oʻzbekiston Respublikasi Vazirlar Mahkamasi tomonidan Oʻzbekiston Respublikasi Hisob palatasiga xulosa taqdim etishi uchun — joriy yilning 20-sentabriga qadar kiritiladi. Oʻzbekiston Respublikasi Hisob palatasi Oʻzbekiston Respublikasi Vazirlar Mahkamasiga Davlat budjeti va davlat maqsadli jamgʻarmalari budjetlari, shuningdek soliq va budjet siyosatining asosiy yoʻnalishlari loyihalari boʻyicha ikki haftalik muddatda xulosa taqdim etadi; 
       Oʻzbekiston Respublikasi Vazirlar Mahkamasi tomonidan Oʻzbekiston Respublikasi Oliy Majlisining palatalariga — joriy yilning 15-oktabridan kechiktirmay Oʻzbekiston Respublikasi Hisob palatasining xulosasi bilan kiritiladi. 
       Davlat budjeti va davlat maqsadli jamgʻarmalari budjetlarining, soliq va budjet siyosati asosiy yoʻnalishlarining loyihalari, shuningdek Davlat budjetining va davlat maqsadli jamgʻarmalari budjetlarining ijrosi toʻgʻrisidagi hisobotlar Oʻzbekiston Respublikasi Oliy Majlisining Qonunchilik palatasiga yuborilishidan oldin majburiy ravishda jamoatchilik muhokamasiga qoʻyiladi, shuningdek Oʻzbekiston Respublikasi Moliya vazirligi tomonidan ishlab chiqiladigan “Fuqarolar uchun budjet” axborot nashri jamoatchilik muhokamasi uchun parallel ravishda eʼlon qilinadi.
17-bob. Davlat budjetini va davlat maqsadli jamgʻarmalari budjetlarini koʻrib chiqish, qabul qilish va tasdiqlash tartibi 
       97-modda. Budjetnomani koʻrib chiqish va Davlat budjetini, davlat maqsadli jamgʻarmalari budjetlarini hamda soliq va budjet siyosatining asosiy yoʻnalishlarini qabul qilish 
       Oʻzbekiston Respublikasi Vazirlar Mahkamasi tomonidan taqdim etilgan budjetnoma Oʻzbekiston Respublikasi Oliy Majlisining palatalari tomonidan koʻrib chiqiladi. 
       Oʻzbekiston Respublikasi Oliy Majlisining palatalari soliq va budjet siyosatining asosiy yoʻnalishlarini, prognoz yil uchun Davlat budjetini, davlat maqsadli jamgʻarmalarining budjetlarini hamda kelgusi ikki yilga oid budjet moʻljallarini qabul qiladi.
       98-modda. Asosiy makroiqtisodiy koʻrsatkichlar prognozini hamda Davlat budjetining va davlat maqsadli jamgʻarmalarining asosiy parametrlarini tasdiqlash
       Oʻzbekiston Respublikasi Oliy Majlisi palatalarining navbatdagi yil uchun Davlat budjeti toʻgʻrisidagi qarorlarini ijro etish uchun Oʻzbekiston Respublikasi Prezidentining qarori qabul qilinadi, unda:
       asosiy makroiqtisodiy koʻrsatkichlar hamda prognoz yil uchun Davlat budjetining va davlat maqsadli jamgʻarmalari budjetlarining parametrlari hamda kelgusi ikki yilga oid budjet moʻljallari;
       Davlat budjeti taqchilligining eng yuqori miqdori va uni qoplash manbalari;
       davlat maqsadli jamgʻarmalarining asosiy parametrlari;
       soliqlar va boshqa majburiy toʻlovlarning stavkalari miqdorlari;
       Qoraqalpogʻiston Respublikasi budjetining, viloyatlar va Toshkent shahar mahalliy budjetlarining daromadlari va xarajatlari hajmlari, Oʻzbekiston Respublikasining respublika budjetidan subvensiyalar, oʻtkazib beriladigan daromadlar dotatsiyalar va maqsadli ijtimoiy transfertlarning cheklangan miqdorlari;
       umumdavlat soliqlari tushumlaridan Qoraqalpogʻiston Respublikasi budjetiga, viloyatlar va Toshkent shahar mahalliy budjetlariga ajratmalarning normativlari; 
       Oʻzbekiston Respublikasining respublika budjeti, Qoraqalpogʻiston Respublikasi budjeti, viloyatlar va Toshkent shahar mahalliy budjetlari aylanma kassa mablagʻlarining yoʻl qoʻyiladigan eng kam miqdorlari;
       Oʻzbekiston Respublikasi Vazirlar Mahkamasi zaxira jamgʻarmasining, Qoraqalpogʻiston Respublikasi budjeti, viloyatlar va Toshkent shahar mahalliy budjetlarining zaxira jamgʻarmalari miqdorlari tasdiqlanadi.
       99-modda. Qoraqalpogʻiston Respublikasi budjetini, viloyatlar va Toshkent shahar mahalliy budjetlarini tasdiqlash
       Oʻzbekiston Respublikasi Prezidentining asosiy makroiqtisodiy koʻrsatkichlar prognozi va Davlat budjetining asosiy parametrlarini tasdiqlashga doir qaroriga muvofiq, qaror qabul qilingandan soʻng bir haftalik muddatda tegishincha Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar Kengashlari tomonidan Qoraqalpogʻiston Respublikasi budjeti, viloyatlar va Toshkent shahar mahalliy budjetlari daromadlari hamda xarajatlarining hajmlari qabul qilinadi. 
       Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar Kengashlari qabul qilgan qarorlarga muvofiq Qoraqalpogʻiston Respublikasi Vazirlar Kengashi, viloyatlar va Toshkent shahar hokimlari oʻn ish kuni ichida:
       Qoraqalpogʻiston Respublikasi budjetining, viloyatlar va Toshkent shahar mahalliy budjetlarining, tumanlar va shaharlar budjetlarining daromadlari va xarajatlari hajmlarini, Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan subvensiyalar, oʻtkazib beriladigan daromadlar dotatsiyalar va maqsadli ijtimoiy transfertlarning cheklangan miqdorlarini;
       Qoraqalpogʻiston Respublikasi budjeti, viloyatlar va Toshkent shahar mahalliy budjetlari tarkibiga kiradigan tumanlar va shaharlar budjetlariga umumdavlat soliq tushumlaridan ajratmalarning normativlarini. Umumdavlat soliqlaridan Qoraqalpogʻiston Respublikasi budjeti, viloyatlar va Toshkent shahar mahalliy budjetlari tarkibiga kiruvchi tumanlar va shaharlar budjetlariga ajratmalarning normativlari ayni shu soliqlardan Qoraqalpogʻiston Respublikasi budjetiga, viloyatlar va Toshkent shahar mahalliy budjetlariga ajratmalarning Oʻzbekiston Respublikasi Prezidenti qarori bilan belgilangan normativlaridan ortiq boʻlmagan miqdorlarda belgilanadi;
       Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining tumanlar va shaharlar budjetlarining zaxira jamgʻarmalari miqdorlarini;
       Qoraqalpogʻiston Respublikasi budjeti, viloyatlar va Toshkent shahar mahalliy budjetlari tarkibiga kiradigan tumanlar va shaharlar budjetlari aylanma kassa mablagʻlarining yoʻl qoʻyiladigan eng kam miqdorlarini tasdiqlash boʻyicha qarorlar qabul qiladi.
       Qoraqalpogʻiston Respublikasi Vazirlar Kengashi, viloyatlar va Toshkent shahar hokimlarining tegishincha Qoraqalpogʻiston Respublikasi budjetini, viloyatlar va Toshkent shahar mahalliy budjetlarini tasdiqlash toʻgʻrisidagi qarorlariga muvofiq xalq deputatlari tumanlar va shaharlar Kengashlari tomonidan tumanlar va shaharlar budjetlarining daromadlari hamda xarajatlari hajmlari uch ish kuni ichida qabul qilinadi.
       Xalq deputatlari tumanlar va shaharlar Kengashlarining qarorlariga muvofiq tumanlar va shaharlar hokimlari tumanlar va shaharlar budjetlarining daromadlari hamda xarajatlari hajmlarini tasdiqlash boʻyicha uch ish kuni ichida qarorlar qabul qiladi.
       100-modda. Davlat budjetini va davlat maqsadli jamgʻarmalari budjetlarini yetkazish
       Davlat budjetining, davlat maqsadli jamgʻarmalari budjetlarining asosiy parametrlari tasdiqlanganidan keyin Oʻzbekiston Respublikasi Moliya vazirligi:
       Qoraqalpogʻiston Respublikasi budjeti, viloyatlar va Toshkent shahar mahalliy budjetlari daromadlari va xarajatlari hajmlarini, shuningdek ularga Oʻzbekiston Respublikasi respublika budjetidan beriladigan subvensiyalar, oʻtkazib beriladigan daromadlar dotatsiyalar va maqsadli ijtimoiy transfertlar hajmlarini Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari eʼtiboriga — uch ish kuni ichida;
       budjet mablagʻlarini taqsimlovchilar va davlat maqsadli jamgʻarmalarini taqsimlovchi organlar uchun belgilangan daromadlar va xarajatlarning hajmlarini ularning eʼtiboriga — oʻn ish kuni ichida yetkazadi. 
       Qoraqalpogʻiston Respublikasi budjeti, viloyatlar va Toshkent shahar mahalliy budjetlari tasdiqlangandan keyin Qoraqalpogʻiston Respublikasi Moliya vazirligi, viloyatlar va Toshkent shahar hokimliklarining moliya boshqarmalari: 
       tumanlar va shaharlar budjetlarining daromadlari va xarajatlari hajmlarini, shuningdek ularga tegishincha Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan beriladigan subvensiyalar, oʻtkazib beriladigan daromadlar dotatsiyalar va maqsadli ijtimoiy transfertlar hajmlarini tumanlar va shaharlar hokimliklari eʼtiboriga — uch ish kuni ichida; 
       Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan moliyalashtiriladigan budjet tashkilotlari hamda budjet mablagʻlari oluvchilar eʼtiboriga ular uchun nazarda tutilgan budjetdan ajratiladigan mablagʻlar hajmlarini — bir haftalik muddatda yetkazadi.
       Tumanlar va shaharlar budjetlari tasdiqlanganidan keyin tumanlar va shaharlar hokimliklarining moliya boʻlimlari tumanlar va shaharlar budjetlaridan moliyalashtiriladigan budjet tashkilotlari hamda budjet mablagʻlari oluvchilar eʼtiboriga ular uchun nazarda tutilgan budjetdan ajratiladigan mablagʻlarning hajmlarini bir haftalik muddatda yetkazadi.
       101-modda. Oʻzbekiston Respublikasining Favqulodda Davlat budjeti
       Oʻzbekiston Respublikasining Favqulodda Davlat budjeti Oʻzbekiston Respublikasining Prezidenti qaroriga koʻra favqulodda holat sharoitlarida qabul qilinadigan budjetdir. 
       Ijro etuvchi hokimiyat organlari favqulodda holat sharoitlarida budjet sohasidagi vakolatlarini Oʻzbekiston Respublikasi Prezidentining qaroriga koʻra amalga oshiradi. 
       Oʻzbekiston Respublikasi Favqulodda Davlat budjetining amal qilishi davrida Oʻzbekiston Respublikasi Oliy Majlisi palatalarining Oʻzbekiston Respublikasi Davlat budjeti toʻgʻrisidagi qarorlarining, shuningdek Qoraqalpogʻiston Respublikasi Joʻqorgʻi Kengesining, xalq deputatlari viloyatlar va Toshkent shahar Kengashlarining Qoraqalpogʻiston Respublikasining budjeti, viloyatlar va Toshkent shahar mahalliy budjetlari daromadlari va xarajatlari hajmi haqidagi qarorlarining amal qilishi toʻxtatib turiladi.
       Oʻzbekiston Respublikasi Favqulodda Davlat budjetining amal qilishi tugatilishi bilan Davlat budjeti va davlat maqsadli jamgʻarmalari budjetlari parametrlariga aniqlik kiritiladi.
18-bob. Xarajatlar smetalarini va shtat jadvallarini tuzish hamda tasdiqlash, ularni roʻyxatdan oʻtkazish tartibi 
       102-modda. Budjet tashkilotlari va budjet mablagʻlari oluvchilarning xarajatlar smetalarini tuzish
       Xarajatlar smetalari budjet tashkilotlari va budjet mablagʻlari oluvchilar tomonidan, yil oylari boʻyicha taqsimlangan holda:
       xarajatlarning birinchi — uchinchi guruhlari boʻyicha xarajatlarning moddalariga koʻra ajratib;
       xarajatlarning toʻrtinchi guruhi boʻyicha xarajatlarning moddalariga koʻra ajratmasdan tuziladi.
       Xarajatlar smetasiga xarajatlarning moddalari boʻyicha toʻrtinchi guruh xarajatlari yoyilmasi, shuningdek davlat ehtiyojlari uchun ustuvor ravishda kichik tadbirkorlik subyektlaridan xarid qilinadigan tovarlar (ishlar, xizmatlar) guruhlarining roʻyxati boʻyicha xarajatlar yoyilmasi ilova qilinadi.
       Oʻzbekiston Respublikasi Tashqi ishlar vazirligining diplomatik muassasalari boʻyicha xarajatlar smetalari har bir diplomatik muassasa boʻyicha alohida-alohida xorijiy va milliy valyutalarda tuziladi. 
       Budjet tashkilotlarining va budjet mablagʻlari oluvchilarning xarajatlar smetalari ikki nusxada, budjet mablagʻlarini taqsimlovchi tasarrufidagi budjet tashkilotlari va budjet mablagʻlari oluvchilar boʻyicha uch nusxada tuziladi.
       Moliya organlari va budjet mablagʻlarini taqsimlovchilar budjet tashkilotlari hamda budjet mablagʻlari oluvchilarning xarajatlar smetalariga doir hisob-kitoblarni talab qilishga haqlidir. 
       Budjet mablagʻlarini taqsimlovchi oʻz tasarrufidagi tashkilotlardan kelib tushgan xarajatlar smetalarini moliya yili uchun budjet mablagʻlarini taqsimlovchiga budjetdan ajratiladigan mablagʻlar hajmi doirasida koʻrib chiqadi va budjet mablagʻlarini taqsimlovchining Oʻzbekiston Respublikasi Moliya vazirligiga taqdim etiladigan jamlanma xarajatlar smetasini tuzadi. 
       Xarajatlar smetasining, jamlanma xarajatlar smetasining va ularga doir ilovalarning shakllari, shuningdek ularni tuzish tartibi Oʻzbekiston Respublikasi Moliya vazirligi tomonidan tasdiqlanadi.
       103-modda. Budjet tashkilotlarining va budjet mablagʻlari oluvchilarning xarajatlar smetalarini tasdiqlash 
       Budjet tashkilotlari va budjet mablagʻlari oluvchilarning xarajatlar smetasi tashkilot bosh buxgalteri (uning oʻrinbosari) va moliya-iqtisod boʻlinmasi boshligʻi (shtat jadvaliga muvofiq moliyaviy-iqtisodiy masalalar boʻyicha mutaxassis) tomonidan imzolanadi hamda tashkilot rahbari yoki u vakolat bergan shaxs tomonidan tasdiqlanadi. 
       Budjet mablagʻlarini taqsimlovchining jamlanma xarajatlar smetasi budjet mablagʻlarini taqsimlovchining bosh buxgalteri (uning oʻrinbosari) va moliya-iqtisod boʻlinmasi boshligʻi (shtat jadvaliga muvofiq moliyaviy-iqtisodiy masalalar boʻyicha mutaxassis) tomonidan imzolanadi hamda budjet mablagʻlarini taqsimlovchining rahbari yoki u vakolat bergan shaxs tomonidan tasdiqlanadi.
       Oʻzbekiston Respublikasi Tashqi ishlar vazirligining diplomatik muassasalari boʻyicha xarajatlar smetalari Oʻzbekiston Respublikasi Tashqi ishlar vazirligining bosh buxgalteri va moliya-iqtisod boshqarmasi boshligʻi tomonidan imzolanadi hamda Oʻzbekiston Respublikasi tashqi ishlar vaziri va Oʻzbekiston Respublikasi moliya vaziri yoki ular vakolat bergan shaxslar tomonidan tasdiqlanadi. 
       Kapital qurilish obyektlari boʻyicha xarajatlarning smetalari buyurtmachi tomonidan tasdiqlangan qurilishlarning manzilli roʻyxatlari va obyektlarning titul roʻyxatlari asosida tuziladi. 
       Budjet tashkilotlari va budjet mablagʻlari oluvchilarning xarajatlar smetalarini, budjet mablagʻlarini taqsimlovchining jamlanma xarajatlar smetalarini tasdiqlash joriy moliya yilining 10-martidan kechiktirmay amalga oshiriladi.
       104-modda. Budjet tashkilotlarining va budjet mablagʻlari oluvchilarning vaqtinchalik xarajatlar smetalarini tuzish, tasdiqlash hamda roʻyxatdan oʻtkazish
       Kelgusi moliya yilining birinchi choragi uchun budjet tashkilotlarining va budjet mablagʻlari oluvchilarning vaqtinchalik xarajatlar smetalari joriy moliya yilining 25-dekabrigacha tuziladi, tasdiqlanadi va roʻyxatdan oʻtkaziladi.
       Vaqtinchalik xarajatlar smetasida nazarda tutiladigan budjetdan ajratiladigan mablagʻlar oʻtgan moliya yilining oxirgi choragidagi budjetdan ajratiladigan mablagʻlardan ortiq boʻlmasligi lozim. Vaqtinchalik xarajatlar smetasida nazarda tutiladigan budjetdan ajratiladigan mablagʻlar qonun hujjatlarida belgilangan tadbirlarni amalga oshirish uchun xarajatlar summasiga aniqlashtirilishi mumkin.
       Roʻyxatdan oʻtkazish uchun taqdim etilgan xarajatlar smetasida birinchi chorak uchun budjetdan ajratiladigan mablagʻlar vaqtinchalik xarajatlar smetasida nazarda tutilgan budjetdan ajratiladigan mablagʻlardan kam boʻlmasligi kerak.
       Vaqtinchalik xarajatlar smetasini tuzish, tasdiqlash va roʻyxatdan oʻtkazish ushbu Kodeksning 102, 103 va 107-moddalarida belgilangan xarajatlar smetalarini tuzish, tasdiqlash hamda roʻyxatdan oʻtkazish talablariga muvofiq amalga oshiriladi.
       Roʻyxatdan oʻtkazilgan xarajatlar smetasi mavjud boʻlmagan taqdirda, joriy moliya yilining 1-aprelidan eʼtiboran budjet tashkiloti va budjet mablagʻlari oluvchining budjetdan ajratiladigan mablagʻlar hisobidan xarajatlari xarajatlar smetasi roʻyxatdan oʻtkazilguniga qadar toʻxtatib turiladi.
       105-modda. Budjet tashkilotlarining budjetdan tashqari jamgʻarmalari boʻyicha daromadlar va xarajatlar smetalarini tuzish, tasdiqlash hamda roʻyxatdan oʻtkazish
       Budjet tashkilotlarining budjetdan tashqari jamgʻarmalari boʻyicha daromadlar va xarajatlar smetalarini tuzish hamda tasdiqlash budjet tashkilotlarining xarajatlar smetalari uchun belgilangan tartibga oʻxshash tartibda amalga oshiriladi.
       Vazirliklar, davlat qoʻmitalari va idoralarning budjetdan tashqari jamgʻarmalari boʻyicha jamlanma daromadlar va xarajatlar smetalari ushbu Kodeksning 107-moddasida xarajatlar smetalari uchun belgilangan muddatlarda va tartibda Oʻzbekiston Respublikasi Moliya vazirligida roʻyxatdan oʻtkazilishi lozim. 
       Budjet tashkilotlarining budjetdan tashqari jamgʻarmalari boʻyicha daromadlar va xarajatlar smetasining daromad qismi moliya yili boshidagi mablagʻlar qoldigʻi hamda daromadlarning manbalar kesimidagi prognozidan tashkil topadi. 
       Qonun hujjatlariga muvofiq budjet tashkilotlarining budjetdan tashqari jamgʻarmalari hisobidan xodimlar soni saqlab turilgan taqdirda, budjetdan tashqari jamgʻarmalar boʻyicha daromadlar va xarajatlar smetasiga koʻrsatilgan xodimlar soni boʻyicha roʻyxatdan oʻtkazilishi lozim boʻlgan shtat jadvali ilova qilinadi.
       106-modda. Budjet tashkilotining shtat jadvalini tuzish va tasdiqlash
       Budjet tashkilotining shtat jadvali 1-yanvar holatiga koʻra har bir budjet tashkiloti boʻyicha mazkur tashkilot uchun belgilangan mehnatga haq toʻlash shartlariga muvofiq, Oʻzbekiston Respublikasi Moliya vazirligi tomonidan tasdiqlanadigan shakl boʻyicha tuziladi.
       Yangidan tuzilayotgan budjet tashkilotining shtat jadvali, agar qonun hujjatlarida boshqacha tartib nazarda tutilmagan boʻlsa, budjet tashkiloti faoliyat koʻrsata boshlashidan ikki oy oldin tuziladi va kuchga kiradi.
       Lavozimlarning nomlari va xodimlar soni, mehnatga haq toʻlash boʻyicha razryadlar, bazaviy stavkalar:
       Xizmatchilarning asosiy lavozimlari va ishchilar kasblari klassifikatorida, namunaviy shtatlarda hamda qonun hujjatlari bilan tasdiqlangan mehnatga haq toʻlash boʻyicha tarif razryadlarida, bazaviy stavkalarda nazarda tutilgan lavozimlarga;
       tasdiqlangan namunaviy shtatlarda nazarda tutilgan xodimlar soniga;
       xodimlarning tasdiqlangan umumiy cheklangan soniga, shu jumladan budjet tashkilotlarining budjet mablagʻlari va budjetdan tashqari jamgʻarmalari hisobidan saqlab turilgan boshqaruv xodimlari soniga;
       davlat boshqaruvi organlarining belgilangan tartibda tasdiqlangan boshqaruv, xizmatlar koʻrsatuvchi va texnik xodimlari sonining oʻzaro nisbati normativlariga muvofiq boʻlishi kerak. 
       Ish haqining hisob-kitobi tarifikatsiya roʻyxatlariga muvofiq amalga oshiriladigan lavozimlar shtat jadvaliga lavozimlarning har bir guruhi boʻyicha stavkalar soni, oylik mehnatga haq toʻlash jamgʻarmasi koʻrsatilgan, tarifikatsiya roʻyxati shtat jadvaliga ilova qilingan holda kiritiladi.
       Ayrim budjet tashkilotlari uchun tasdiqlangan namunaviy shtat normativlari va mehnatga haq toʻlash boʻyicha razryadlar, bazaviy stavkalar mavjud boʻlmaganda, ularning shtat jadvallariga kiritiladigan lavozimlarning nomi va xodimlar soni hamda ularning mehnatga haq toʻlash boʻyicha razryadlari, bazaviy stavkalari ushbu tashkilotlar tomonidan tashkilotning oʻziga xos xususiyatidan kelib chiqqan holda Oʻzbekiston Respublikasi Bandlik va mehnat munosabatlari vazirligi hamda Moliya vazirligi bilan kelishuvga koʻra belgilanadi.
       Amaldagi mehnatga haq toʻlash shartlarida nazarda tutilgan, ustamalar, qoʻshimcha haq toʻlash va xodimlarni moddiy ragʻbatlantirishga yoʻnaltiriladigan, bir yil uchun hisob-kitob qilingan mehnatga haq toʻlash jamgʻarmasi budjet tashkilotining shtat jadvalida alohida satr bilan koʻrsatiladi.
       Budjet mablagʻlari oluvchilar — kapital qurilish boʻyicha buyurtmachilar xizmatlarining shtat jadvali ushbu moddaga muvofiq tuziladi.
       Budjet tashkilotining shtat jadvali tashkilotning bosh buxgalteri (uning oʻrinbosari) va moliya-iqtisod boʻlinmasi boshligʻi (shtat jadvaliga muvofiq moliyaviy-iqtisodiy masalalar boʻyicha mutaxassis) tomonidan imzolanadi hamda tashkilot rahbari yoki u vakolat bergan shaxs tomonidan tasdiqlanadi.
       Budjet tashkilotlarining shtat jadvallarini tasdiqlash joriy moliya yilining 10-martidan kechiktirmay amalga oshiriladi.
       107-modda. Xarajatlar smetalarini va shtat jadvallarini roʻyxatdan oʻtkazish tartibi
       Tashkilotlarning ushbu Kodeksda belgilangan tartibda tasdiqlangan xarajatlar smetalari va shtat jadvallari ular moliya organlarida roʻyxatdan oʻtkazilganidan keyin amalga kiritiladi.
       Joriy yilning 1-apreligacha:
       budjet mablagʻlarini taqsimlovchilarning tasdiqlangan jamlanma xarajatlar smetalari va jamlanma shtat jadvallari, shuningdek xarajatlar smetalari va shtat jadvallari — Oʻzbekiston Respublikasi Moliya vazirligida;
       Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan moliyalashtiriladigan tashkilotlarning tasdiqlangan xarajatlar smetalari va shtat jadvallari — Qoraqalpogʻiston Respublikasi Moliya vazirligida, viloyatlar va Toshkent shahar hokimliklarining moliya boshqarmalarida;
       tumanlar va shaharlar budjetidan moliyalashtiriladigan tashkilotlarning tasdiqlangan xarajatlar smetalari va shtat jadvallari — tumanlar va shaharlar hokimliklarining moliya boʻlimlarida roʻyxatdan oʻtkazilishi kerak.
       Tashkilotlarning Oʻzbekiston Respublikasi Vazirlar Mahkamasining zaxira jamgʻarmasi, Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining tumanlar va shaharlar budjetining zaxira jamgʻarmalari, shuningdek tegishli budjetning qoʻshimcha manbalari mablagʻlari hisobidan xarajatlari tegishli moliya organi tomonidan roʻyxatdan oʻtkazilgan xarajatlar smetasi asosida amalga oshiriladi.
       Xarajatlar smetalarini va shtat jadvallarini roʻyxatdan oʻtkazishdan oldin moliya organlari:
       budjet tashkilotlari xodimlarining xarajatlar smetalari boʻyicha tasdiqlangan ish haqi summalarining shtat jadvallari boʻyicha tasdiqlangan ish haqiga muvofiqligini;
       shtat jadvalida nazarda tutilgan lavozimlar nomlarining va xodimlar sonining, mehnatga haq toʻlash razryadlarining, bazaviy miqdorlarining belgilangan normativlarga muvofiqligini;
       Budjet tashkilotlari xodimlarini moddiy ragʻbatlantirish maxsus jamgʻarmasining toʻgʻri shakllantirilganligini;
       Umumtaʼlim, oʻrta maxsus, kasb-hunar taʼlimi muassasalarining direktor jamgʻarmasi toʻgʻri shakllantirilganligini;
       xarajatlar smetasida tasdiqlangan stipendiyalar uchun xarajatlar summasining xarajatlar smetasiga doir hisob-kitoblarga muvofiqligini;
       toʻrtinchi guruhning moddalar boʻyicha yoyilmasidagi xarajatlar summasining xarajatlar smetasida tasdiqlangan summaga muvofiqligini tekshiradi.
       108-modda. Davlat maqsadli jamgʻarmalarining mablagʻlari boʻyicha xarajatlar smetalarini tuzish, tasdiqlash va roʻyxatdan oʻtkazish
       Davlat maqsadli jamgʻarmalarining mablagʻlari boʻyicha xarajatlar smetasi davlat maqsadli jamgʻarmalari mablagʻlarini oluvchilar tomonidan ularning bir yil uchun tasdiqlangan parametrlari doirasida oyma-oy boʻlingan holda tuziladi va tasdiqlanadi.
       Davlat maqsadli jamgʻarmalarining mablagʻlari boʻyicha xarajatlar smetasining va unga doir ilovalarning shakllari, shuningdek smetani tuzish tartibi davlat maqsadli jamgʻarmalarini taqsimlovchi organlar tomonidan tasdiqlanadi.
       Davlat maqsadli jamgʻarmalarining mablagʻlari boʻyicha xarajatlar smetalarini tasdiqlash joriy yilning 10-martidan kechiktirmay amalga oshiriladi.
       Davlat maqsadli jamgʻarmalarining mablagʻlari boʻyicha tasdiqlangan xarajatlar smetalarini roʻyxatdan oʻtkazish davlat maqsadli jamgʻarmalarini taqsimlovchi organlar tomonidan joriy yilning 1-aprelidan kechiktirmay amalga oshiriladi.
VII boʻlim. 
Budjet tizimi budjetlarining ijrosi 
19-bob. Budjet tizimi budjetlarini ijro etish tartibi
       109-modda. Umumiy qoidalar
       Budjet tizimi budjetlarining ijrosi budjet toʻgʻrisidagi qonun hujjatlarida belgilangan budjet tizimi budjetlari daromadlarining tushishini taʼminlash va xarajatlarini amalga oshirishni, shuningdek ularning ijrosi bilan bogʻliq operatsiyalarni hisobga olishni nazarda tutadi.
       Oʻzbekiston Respublikasi respublika budjetining, davlat maqsadli jamgʻarmalari budjetlarining ijrosi Oʻzbekiston Respublikasi Vazirlar Mahkamasi tomonidan taʼminlanadi.
       Qoraqalpogʻiston Respublikasi budjetining, viloyatlar va Toshkent shahar mahalliy budjetlarining ijrosi Qoraqalpogʻiston Respublikasi Vazirlar Kengashi, viloyatlar va Toshkent shahar, tumanlar va shaharlar hokimliklari tomonidan taʼminlanadi.
       Budjet tashkilotlari budjetdan tashqari jamgʻarmalarining ijrosi budjet tashkilotlari tomonidan taʼminlanadi.
       Budjet tizimi budjetlarining ijrosi Oʻzbekiston Respublikasi Moliya vazirligi tomonidan gʻazna ijrosi yoʻli bilan amalga oshiriladi. Gʻazna ijrosi faoliyatni chet elda amalga oshirayotgan budjet tashkilotlariga va budjet mablagʻlari oluvchilarga tatbiq etilmaydi.
       Oʻzbekiston Respublikasi Moliya vazirligining axborot tizimida budjet tizimi budjetlari, budjet tashkilotlari va budjet mablagʻlari oluvchilar uchun shaxsiy gʻazna hisobvaraqlari ochiladi.
       Budjet tashkilotlari va budjet mablagʻlari oluvchilar oʻz xarajatlar smetalarida nazarda tutilgan budjetdan ajratiladigan mablagʻlarni moliya yili tugaguniga qadar sarflashga haqli.
       Mamlakatda mudofaa qobiliyatini, xavfsizlikni taʼminlash, ichki tartibni saqlash bilan bogʻliq xarajatlar Oʻzbekiston Respublikasi Vazirlar Mahkamasi tomonidan belgilanadigan tartibda amalga oshiriladi.
       110-modda. Budjet tizimi budjetlarini ijro etish muddatlari
       Budjet tizimi budjetlarining ijrosi moliya yili mobaynida va qoʻshimcha vaqt davrida amalga oshiriladi.
       Keyingi yilning yanvar oyi moliya yiliga qoʻshimcha vaqt davri boʻlib, bu davr mobaynida oʻtgan yil uchun budjet tizimi budjetlarining ijrosi amalga oshiriladi. Oʻzbekiston Respublikasi Moliya vazirligi budjet tizimi budjetlarining qoʻshimcha vaqt davridagi ijrosi boʻyicha operatsiyalarni oʻtkazish tartibini va oxirgi muddatlarini belgilaydi.
       111-modda. Oʻzbekiston Respublikasi Moliya vazirligining bank hisobvaraqlari
       Yagona gʻazna hisobvaragʻi Oʻzbekiston Respublikasi Moliya vazirligi tomonidan boshqariladigan maxsus bank hisobvaragʻi boʻlib, unga budjet tizimi budjetlarining daromadlari va boshqa tushumlari kiritiladi hamda undan mazkur budjetlarning xarajatlari toʻlanadi. Oʻzbekiston Respublikasi Moliya vazirligi Oʻzbekiston Respublikasi Markaziy bankida va boshqa banklarda oʻzga bank hisobvaraqlari ochish huquqiga ega.
       Yagona gʻazna hisobvaragʻi Oʻzbekiston Respublikasi Markaziy bankida ochiladi.
       Oʻzbekiston Respublikasi Moliya vazirligining bank hisobvaraqlaridan mablagʻlarning soʻzsiz tartibda hisobdan chiqarilishiga yoʻl qoʻyilmaydi.
       Oʻzbekiston Respublikasi Moliya vazirligining bank hisobvaraqlariga xizmat koʻrsatilganligi uchun haq olinmaydi.
       112-modda. Davlat budjeti va davlat maqsadli jamgʻarmalari budjetlari daromadlari va xarajatlarining yoyilmasi
       Davlat budjeti va davlat maqsadli jamgʻarmalari budjetlari daromadlari va xarajatlarining yoyilmasi (bundan buyon matnda daromadlar va xarajatlar yoyilmasi deb yuritiladi):
       budjet tasnifiga muvofiq tuzilgan daromadlar va xarajatlar prognozi ularning tasdiqlangan parametrlariga muvofiqligini;
       daromadlar va xarajatlar parametrlari ijrosining monitoringini taʼminlash maqsadida tuziladi.
       Daromadlar va xarajatlar yoyilmasining daromad qismi tegishli budjet daromadlarining budjet tasnifiga muvofiq oyma-oy boʻlingan yillik hajmlaridan tashkil topadi.
       Daromadlar va xarajatlar yoyilmasining xarajat qismi tegishli budjet xarajatlarining moliya yili uchun tasdiqlangan jamlanma xarajatlar smetalari xarajatlar smetalari asosida tuziladigan, budjet tasnifiga muvofiq oyma-oy boʻlingan yillik hajmlaridan tashkil topadi.
       Daromadlar va xarajatlar yoyilmasining yakuniy maʼlumotlari, budjetlararo transfertlar bundan mustasno, tasdiqlangan yillik budjetda qabul qilingan summalarga mos kelishi lozim.
       Daromadlar va xarajatlar yoyilmasi:
       Oʻzbekiston Respublikasining respublika budjeti boʻyicha — Oʻzbekiston Respublikasi Moliya vazirligi tomonidan;
       Qoraqalpogʻiston Respublikasining respublika budjeti, viloyatlarning viloyat budjetlari va Toshkent shahrining shahar budjeti boʻyicha — Qoraqalpogʻiston Respublikasi Moliya vazirligi, viloyatlar va Toshkent shahar hokimliklarining moliya boshqarmalari tomonidan;
       tumanlar va shaharlar budjetlari boʻyicha — tumanlar va shaharlar hokimliklarining moliya boʻlimlari tomonidan;
       davlat maqsadli jamgʻarmalari boʻyicha — davlat maqsadli jamgʻarmalarini taqsimlovchi organlar tomonidan tuziladi.
       Daromadlar va xarajatlar yoyilmasining xarajat qismiga xarajatlar smetalarini tuzish talab qilinmaydigan quyidagi: 
       budjet tashkilotlari va budjet mablagʻlari oluvchilarning xarajatlar smetalarini roʻyxatdan oʻtkazish hamda ijro etish jarayonida boʻshaydigan;
       tovar-moddiy qimmatliklarning normativdan ortiq zaxiralari boʻyicha hisobga olingan;
       advokatlar tomonidan koʻrsatilgan yuridik yordam uchun davlat hisobidan toʻlanishi nazarda tutiladigan;
       qoʻshilgan qiymat soligʻi summasini soliq toʻlovchilarga qaytarish uchun nazarda tutiladigan;
       davlat organlari yoki ular mansabdor shaxslarining qonunga xilof harakatlari (harakatsizligi) natijasida jismoniy yoki yuridik shaxslarga yetkazilgan zararning oʻrnini qoplash uchun nazarda tutiladigan;
       budjet tashkilotlarida ishlovchi ayollarga homiladorlik va tugʻish nafaqasini toʻlash uchun nazarda tutiladigan, budjet tashkilotlarining xarajatlar smetalariga qonun hujjatlarida belgilangan tartibda oʻzgartirishlar kiritilgan hollar bundan mustasno;
       bir yoʻla beriladigan davlat pul mukofotlari va mukofotlarini toʻlash uchun nazarda tutiladigan;
       Chernobil AES halokati oqibatlarini tugatish ishtirokchilariga kompensatsiyalar toʻlash uchun nazarda tutiladigan;
       transportda imtiyozli yurishni qoplash uchun nazarda tutiladigan;
       davlat qarzini toʻlash va unga xizmat koʻrsatish, Oʻzbekiston Respublikasi ishtirokchi boʻlgan xalqaro tashkilotlarga aʼzolik badallarini toʻlash va ularni moliyalashtirishda ishtirok etish uchun moʻljallangan;
       davlat ehtiyojlari uchun qishloq xoʻjaligi mahsulotlarini yetishtirayotgan qishloq xoʻjaligi korxonalarini moliyaviy qoʻllab-quvvatlash uchun nazarda tutiladigan;
       saylov va referendumlar oʻtkazish uchun nazarda tutiladigan;
       budjetlararo transfertlar ajratish uchun nazarda tutiladigan; 
       tijorat banklari va boshqa moliya institutlarining ustav kapitalini shakllantirish va koʻpaytirish uchun nazarda tutiladigan;
       rezident-yuridik shaxslarga budjet ssudalari ajratish va Oʻzbekiston Respublikasi Moliya vazirligining kredit liniyalarini ochish uchun nazarda tutiladigan;
       soliq va budjet siyosatining asosiy yoʻnalishlarida nazarda tutilgan tadbirlar hamda moliya yili mobaynida amalga oshirilishi nazarda tutilgan va Davlat budjeti xarajatlarini koʻpaytirishni talab qiladigan boshqa tadbirlar uchun moʻljallangan;
       davlat maqsadli jamgʻarmalariga oʻtkazib beriladigan;
       Oʻzbekiston Respublikasi Vazirlar Mahkamasining, Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining tumanlar va shaharlar budjetlarining zaxira jamgʻarmalarini shakllantirish uchun budjetdan ajratiladigan mablagʻlar kiritiladi.
       Budjet tashkilotlari va budjet mablagʻlari oluvchilarning tasdiqlangan hamda roʻyxatdan oʻtkazilgan vaqtinchalik xarajatlar smetalari asosida tegishli budjetlarning moliya yilining birinchi choragi uchun vaqtinchalik xarajatlari yoyilmasi tuziladi.
       113-modda. Shaxsiy gʻazna hisobvaraqlarining turlari
       Shaxsiy gʻazna hisobvaraqlari quyidagi turlar boʻyicha ochiladi:
       budjet tizimi budjetlarining darajalari boʻyicha shaxsiy gʻazna hisobvaraqlari;
       Davlat budjetining va davlat maqsadli jamgʻarmalarining daromadlari boʻyicha shaxsiy gʻazna hisobvaraqlari;
       budjet tashkilotlari va budjet mablagʻlari oluvchilarning shaxsiy gʻazna hisobvaraqlari.
       Shaxsiy gʻazna hisobvaraqlarini yuritish tartibi Oʻzbekiston Respublikasi Moliya vazirligi tomonidan belgilanadi.
       114-modda. Budjet tizimi budjetlarining darajalari boʻyicha shaxsiy gʻazna hisobvaraqlari
       Budjet tizimi budjetlarining darajalari boʻyicha shaxsiy gʻazna hisobvaraqlari:
       Oʻzbekiston Respublikasining respublika budjeti boʻyicha — Oʻzbekiston Respublikasi Moliya vazirligi tomonidan;
       Qoraqalpogʻiston Respublikasining respublika budjeti, viloyatlarning viloyat budjetlari va Toshkent shahrining shahar budjeti boʻyicha — Qoraqalpogʻiston Respublikasi Moliya vazirligi, viloyatlar va Toshkent shahar hokimliklarining moliya boshqarmalari tomonidan;
       tumanlar va shaharlar budjetlari boʻyicha — tumanlar va shaharlar hokimliklarining moliya boʻlimlari tomonidan;
       davlat maqsadli jamgʻarmalarining budjetlari boʻyicha — davlat maqsadli jamgʻarmalarini taqsimlovchi organlar tomonidan ochiladi.
       115-modda. Davlat budjetining va davlat maqsadli jamgʻarmalarining daromadlari boʻyicha shaxsiy gʻazna hisobvaraqlari
       Davlat budjetining va davlat maqsadli jamgʻarmalarining daromadlari boʻyicha shaxsiy gʻazna hisobvaraqlari Oʻzbekiston Respublikasi Moliya vazirligi tomonidan ochiladi.
       116-modda. Budjet tashkilotlari va budjet mablagʻlari oluvchilarning shaxsiy gʻazna hisobvaraqlari
       Budjet tashkilotlari va budjet mablagʻlari oluvchilarning shaxsiy gʻazna hisobvaraqlari:
       Oʻzbekiston Respublikasining respublika budjetidan moliyalashtiriladigan tashkilotlar uchun — Oʻzbekiston Respublikasi Moliya vazirligi tomonidan;
       Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan moliyalashtiriladigan tashkilotlar uchun — Qoraqalpogʻiston Respublikasi Moliya vazirligi, viloyatlar va Toshkent shahar hokimliklarining moliya boshqarmalari tomonidan;
       tumanlar va shaharlar budjetlaridan moliyalashtiriladigan tashkilotlar uchun — tumanlar va shaharlar hokimliklarining moliya boʻlimlari tomonidan;
       davlat maqsadli jamgʻarmalarining budjetidan moliyalashtiriladigan tashkilotlar uchun — davlat maqsadli jamgʻarmalarini taqsimlovchi organlar tomonidan ochiladi.
       117-modda. Budjet tizimi budjetlari daromad qismining ijrosi
       Budjet tizimi budjetlari daromad qismining ijrosi:
       tushumlarni Yagona gʻazna hisobvaragʻiga va boshqa bank hisobvaraqlariga kiritishni;
       tushumlarni budjet tizimining budjetlari oʻrtasida taqsimlashni;
       ortiqcha yoki notoʻgʻri toʻlangan tushum summalarini qaytarishni yoxud ularni qarzni toʻlash evaziga hisobga olishni;
       hisob va hisobotni nazarda tutadi.
       Davlat budjetiga va davlat maqsadli jamgʻarmalari budjetlariga daromadlarni yigʻishga vakolatli boʻlgan organlar va tashkilotlar, davlat soliq xizmati organlari va bojxona organlari bundan mustasno, daromadlarning toʻgʻri hisoblab chiqilishi, toʻliq va oʻz vaqtida toʻlanishi ustidan nazoratni amalga oshirishi, shuningdek, agar qonun hujjatlarida boshqacha qoida nazarda tutilmagan boʻlsa, davlat soliq xizmati organiga hisobot taqdim etishi shart.
       118-modda. Budjet tizimi budjetlari oʻrtasida tushumlarni taqsimlash
       Tartibga soluvchi daromadlardan tushgan tushumlar budjet tizimi budjetlari oʻrtasida taqsimlanadi.
       Budjet tizimi budjetlari oʻrtasidagi tartibga soluvchi daromadlardan ajratmalarning normativlari Oʻzbekiston Respublikasi Prezidenti yoki u vakolat bergan organ tomonidan belgilanadi.
       Tartibga soluvchi daromadlardan Qoraqalpogʻiston Respublikasining respublika budjetiga, viloyatlarning viloyat budjetlariga, Toshkent shahrining shahar budjetiga hamda tumanlar va shaharlar budjetlariga ajratmalarning normativlari tegishincha Qoraqalpogʻiston Respublikasi Vazirlar Kengashi, viloyatlar va Toshkent shahar hokimlari tomonidan tasdiqlanadi.
       Tartibga soluvchi daromadlarni budjet tizimining budjetlari oʻrtasida taqsimlash Oʻzbekiston Respublikasi Moliya vazirligi tomonidan amalga oshiriladi.
       Ushbu Kodeksning 51-moddasida koʻrsatilgan qaysi daromadlar boʻyicha tartibga soluvchi daromadlardan ajratmalarning normativlari belgilanmagan boʻlsa, oʻsha daromadlar Oʻzbekiston Respublikasining respublika budjetiga toʻliq hajmda kiritilishi lozim, ushbu Kodeksning 52-moddasida nazarda tutilgan hollar bundan mustasno.
       Qoraqalpogʻiston Respublikasi Vazirlar Kengashi, viloyatlar va Toshkent shahar hokimlari tegishli moliya organlarining taklifiga koʻra mahalliy soliqlar toʻliq hajmda kiritiladigan budjet darajasini belgilaydi.
       119-modda. Davlat budjetining va davlat maqsadli jamgʻarmalari budjetlarining qoʻshimcha manbalari
       Davlat budjetining qoʻshimcha manbalari Davlat budjetining har bir darajasidagi budjetlarida alohida-alohida shakllantiriladi va quyidagilardan tashkil topadi:
       Oʻzbekiston Respublikasi respublika budjetining, Qoraqalpogʻiston Respublikasi respublika budjetining, viloyatlar viloyat budjetlarining, Toshkent shahri shahar budjetining, tumanlar va shaharlar budjetlarining har yil boshida aniqlanadigan erkin qoldiq mablagʻlaridan; 
       Oʻzbekiston Respublikasining respublika budjeti, Qoraqalpogʻiston Respublikasining respublika budjeti, viloyatlarning viloyat budjetlari, Toshkent shahrining shahar budjeti, tumanlar va shaharlar budjetlari daromadlarining birinchi — uchinchi hisobot choraklari yakunlari boʻyicha aniqlanadigan prognozdan oshirib bajarilishidan;
       Qoraqalpogʻiston Respublikasining respublika budjetiga, viloyatlarning viloyat budjetlariga va Toshkent shahrining shahar budjetiga davlat aktivlarini xususiylashtirishdan tushgan mablagʻlardan;
       davlat daromadiga oʻtkazilgan mol-mulkni realizatsiya qilishdan tushgan tushumlar; 
       ushbu Kodeksning 120-moddasi toʻrtinchi qismiga muvofiq budjetdan ajratiladigan mablagʻlar kamaytirilishi natijasida boʻshab qolgan mablagʻlardan. 
       Oʻzbekiston Respublikasi respublika budjetining, Qoraqalpogʻiston Respublikasi respublika budjetining, viloyatlar viloyat budjetlarining, Toshkent shahri shahar budjetining, tumanlar va shaharlar budjetlarining erkin qoldiq mablagʻlari ularning shaxsiy gʻazna hisobvaraqlaridagi budjet mablagʻlari qoldigʻining (davlat aktivlarini xususiylashtirishdan tushgan mablagʻlarning yil boshidagi qoldiqlari summasi bundan mustasno) ushbu budjetlar uchun joriy moliya yiliga tasdiqlangan aylanma kassa mablagʻlari miqdoridan oshgan summasi sifatida aniqlanadi. 
       Oʻzbekiston Respublikasi respublika budjeti, Qoraqalpogʻiston Respublikasi respublika budjeti, viloyatlar viloyat budjetlari, Toshkent shahri shahar budjeti, tumanlar va shaharlar budjetlari daromadlari prognozining oshirib bajarilishi birinchi — uchinchi hisobot choraklari uchun haqiqatda tushgan tushumlarning tegishli hisobot choraklari uchun soliqlar va boshqa majburiy toʻlovlar boʻyicha daromadlarning aniqlangan prognozidan ortiq summasi sifatida qonun hujjatlarida belgilangan tartibda aniqlanadi. 
       Quyi turuvchi budjetlar daromadlari prognozining oshirib bajarilishi summalarini yuqori turuvchi budjetda markazlashtirishga yoʻl qoʻyilmaydi. 
       Davlat maqsadli jamgʻarmalari budjetlarining qoʻshimcha manbalari quyidagilardir:
       yil boshidagi holatga koʻra davlat maqsadli jamgʻarmalarining shaxsiy gʻazna hisobvaraqlaridagi mablagʻlarning yil boshiga tasdiqlangan mablagʻlar miqdoridan ortiq boʻlgan qoldiqlari;
       davlat maqsadli jamgʻarmalari budjetlarini ijro etish jarayonida joriy yil daromadlari prognozining birinchi — uchinchi hisobot choraklari yakunlari boʻyicha, ushbu moddaning uchinchi qismida belgilangan tartibda aniqlanadigan oshirib bajarilishi;
       davlat maqsadli jamgʻarmalari budjetlarini ijro etish jarayonida ularning xarajatlari iqtisod qilinishi natijasida boʻshab qolgan mablagʻlar.
       120-modda. Budjet tizimi budjetlari xarajatlar qismining ijrosi
       Budjet tizimi budjetlari xarajatlar qismining ijrosi:
       yuridik va moliyaviy majburiyatlarni qabul qilish, roʻyxatdan oʻtkazish va hisobga olishni;
       kassa xarajatlarini amalga oshirishni, shu jumladan budjetlararo transfertlarni oʻtkazishni;
       hisob va hisobotni nazarda tutadi.
       Budjet tizimi budjetlarining xarajatlari daromadlar va xarajatlar yoyilmasida nazarda tutilgan budjetdan ajratiladigan mablagʻlar doirasida hamda budjet tashkilotlari va budjet mablagʻlari oluvchilar faoliyat koʻrsatishini taʼminlaydigan muddatlarda, daromadlarning tushishi hisobga olingan holda amalga oshiriladi.
       Budjet tashkilotlariga va budjet mablagʻlari oluvchilarga turli darajadagi budjetlardan budjetdan ajratiladigan mablagʻlarni ajratishga yoʻl qoʻyilmaydi, Oʻzbekiston Respublikasi Vazirlar Mahkamasi tomonidan belgilangan hollar bundan mustasno.
       Budjet tizimi budjetlarining ijrosi jarayonida budjetdan ajratiladigan mablagʻlar:
       1) quyidagilar munosabati bilan foydalanilmay qolgan budjetdan ajratiladigan mablagʻlarning:
       budjet tashkilotlarining tarmogʻi, shtatlari va kontingentlari boʻyicha reja bajarilmaganligi;
       budjet tashkilotlarining tasdiqlangan shtat jadvalida nazarda tutilgan shtat birliklari toʻldirilmaganligi;
       kapital qoʻyilmalarni moliyalashtirish uchun nazarda tutilgan mablagʻlar moliya yili yakuni boʻyicha toʻliq oʻzlashtirilmaganligi;
       budjet tashkiloti va budjet mablagʻlari oluvchilar faoliyati toʻxtatib turilganligi — toʻxtatib turilgan davr uchun;
       2) budjet tashkilotlari va budjet mablagʻlari oluvchilarning tasdiqlangan xarajatlar smetalarida nazarda tutilgan, davlat moliyaviy nazorati boʻyicha tadbirlar davomida aniqlangan ortiqcha va qonunga xilof ravishda budjetdan ajratilgan mablagʻlarning summalariga;
       3) qonun hujjatlari qabul qilinishi munosabati bilan budjetdan ajratiladigan mablagʻlar miqdorlarining qisqartirilishi summalariga;
       4) moliya yili boshiga tovar-moddiy qimmatliklarning normativdan ortiq zaxiralarining summalariga;
       5) dotatsiyalar va subsidiyalarni toʻlash uchun moʻljallanib, ammo zarurati qolmagan summalariga kamaytiriladi.
       Budjetdan ajratiladigan mablagʻlarni ushbu moddaning toʻrtinchi qismiga muvofiq kamaytirish tartibi Oʻzbekiston Respublikasi Moliya vazirligi tomonidan belgilanadi.
       121-modda. Davlat xaridlari
       Davlat xaridlari tovarlarni (ishlarni, xizmatlarni) yetkazib beruvchilarning raqobati va ochiqlikni taʼminlash asosida amalga oshiriladi.
       Davlat xaridlari amalga oshirilishi va ularning yakunlari toʻgʻrisidagi eʼlonlar belgilangan tartibda operatorning maxsus axborot portalida joylashtirilishi kerak. 
       Davlat xaridlari amalga oshirilishi toʻgʻrisidagi eʼlonlarni maxsus axborot portalida joylashtirish joriy moliya yilining 10-dekabridan kechiktirmasdan amalga oshiriladi.
       Raqobat va ochiqlik cheklangan holdagi davlat xaridlari qonun hujjatlarida nazarda tutilgan hollarda amalga oshirilishi mumkin.
       122-modda. Budjet tashkilotlari va budjet mablagʻlari oluvchilar tomonidan yuridik majburiyatlarni qabul qilish, ularni roʻyxatdan oʻtkazish hamda hisobga olish
       Yuridik majburiyatlar iqtisodiy tasnif kodlari boʻyicha budjetdan ajratiladigan mablagʻlar doirasida budjet tashkilotlari va budjet mablagʻlari oluvchilar tomonidan qabul qilinadi hamda gʻaznachilik boʻlinmalari tomonidan roʻyxatdan oʻtkaziladi. 
       Budjet tashkilotlarining budjetdan tashqari jamgʻarmalari hisobidan ijro etilishi lozim boʻlgan yuridik majburiyatlar gʻaznachilik boʻlinmalari tomonidan hisobga olinadi.
       Budjet tashkilotlari va budjet mablagʻlari oluvchilarning budjetdan ajratiladigan mablagʻlar boʻyicha tovarlarni (ishlarni, xizmatlarni) yetkazib beruvchilar bilan tuzgan shartnomalari, shuningdek ularga kiritilgan oʻzgartirish va qoʻshimchalar ular gʻaznachilik boʻlinmalarida roʻyxatdan oʻtkazilganidan keyin kuchga kiradi. 
       Budjet tashkilotlari va budjet mablagʻlari oluvchilar yuridik majburiyatlar yuzaga kelishini tasdiqlovchi hujjatlarni gʻaznachilik boʻlinmalarida roʻyxatdan oʻtkazish uchun joriy moliya yilining 25-dekabridan kechiktirmay taqdim etadi.
       Budjet tashkilotlari va budjet mablagʻlari oluvchilarning tovarlarni (ishlarni, xizmatlarni) yetkazib berish toʻgʻrisida tuziladigan shartnomalarida 15 foiz miqdorida oldindan toʻlovni amalga oshirish nazarda tutiladi, Oʻzbekiston Respublikasi Vazirlar Mahkamasi tomonidan belgilangan hollar bundan mustasno. 
       Budjet tashkilotlarining va budjet mablagʻlari oluvchilarning tovarlarni (ishlarni, xizmatlarni) import qilish boʻyicha shartnomalari, ularga kiritilgan oʻzgartish va qoʻshimchalar ushbu shartnomalar qonun hujjatlarida nazarda tutilgan tartibda vakolatli organlarda tegishli ekspertizadan oʻtganidan va hisobga qoʻyilganidan soʻng gʻaznachilik boʻlinmalari tomonidan roʻyxatdan oʻtkaziladi. Bunda shartnomalarda koʻrsatilgan summalar gʻaznachilik boʻlinmalari tomonidan Oʻzbekiston Respublikasining milliy valyutasida hisobga olinadi. 
       Budjet tashkilotlari va budjet mablagʻlari oluvchilarning birinchi hamda ikkinchi guruh xarajatlari boʻyicha yuridik majburiyatlari gʻaznachilik boʻlinmalari tomonidan buyurtmalar shaklida roʻyxatdan oʻtkaziladi. 
       Budjet tashkilotlari va budjet mablagʻlari oluvchilarning tovarlarni (ishlarni, xizmatlarni) yetkazib beruvchilar bilan shartnomalari joriy moliya yili doirasida amal qilish muddati bilan tuzilishi lozim, kapital qoʻyilmalar boʻyicha shartnomalar hamda qonun hujjatlarida nazarda tutilgan amal qilish muddati bir necha yilni tashkil etishi mumkin boʻlgan hollar bundan mustasno. Shartnomaning amal qilish muddati tugagach, agar shartnomaning amal qilish muddatini uzaytirish toʻgʻrisida qoʻshimcha bitim tuzilmagan boʻlsa, yetkazib beruvchi (pudratchi) tomonidan tovarlarni (ishlarni, xizmatlarni) yetkazib berish boʻyicha yuridik majburiyatlarni bajarish tugatiladi. 
       Budjetdan ajratiladigan mablagʻlar asosida belgilangan yuridik majburiyatlarni qabul qilish uchun limit birinchi navbatda tegishli moddalar boʻyicha moliya yili boshida mavjud boʻlgan, budjetdan ajratiladigan mablagʻlar hisobidan toʻlanishi lozim boʻlgan va gʻaznachilik boʻlinmalarida roʻyxatdan oʻtkazilgan shartnomalar boʻyicha yuzaga kelgan kreditorlik qarzi summasiga band qilib qoʻyiladi. 
       Mablagʻlarni: 
       budjet tashkilotining iqtisod qilingan budjetdan ajratiladigan mablagʻlari hisobidan oʻz budjet tashkilotlarini rivojlantirish jamgʻarmasiga, shuningdek tibbiyot muassasasi tomonidan — xarajatlar smetasida nazarda tutilgan maqsadli budjetdan ajratiladigan mablagʻlari hisobidan oʻzining tibbiyot tashkilotlarini moddiy ragʻbatlantirish va rivojlantirish jamgʻarmasiga; 
       har bir obyekt boʻyicha kelishilgan manzilli va titul roʻyxatlarda hamda shaxsiy gʻazna hisobvaraqlarida ushbu maqsadlar uchun nazarda tutilgan summalar doirasida kapital qoʻyilmalar boʻyicha buyurtmachi xizmatini saqlab turishga;
       soliqlar va boshqa majburiy toʻlovlarni, davlat hokimiyati va boshqaruvi organlarining xizmatlari uchun haq toʻlashga;
       yuridik majburiyatlar mavjudligini tasdiqlovchi boshqa hujjatlar asosida amalga oshiriladigan xarajatlarni toʻlashga oʻtkazish shartnoma tuzilmagan holda amalga oshirilishi mumkin.
       123-modda. Moliyaviy majburiyatlarni qabul qilish va roʻyxatdan oʻtkazish 
       Moliyaviy majburiyatlar qabul qilingan yuridik majburiyatlar va xarajatlarni toʻlash uchun berilgan ruxsatnomalar doirasida hisobvaraq-fakturalar hamda moliyaviy majburiyatlar mavjudligini tasdiqlovchi hujjatlar asosida gʻaznachilik boʻlinmalari tomonidan qabul qilinadi hamda roʻyxatdan oʻtkaziladi. 
       Birinchi va ikkinchi guruh xarajatlari, shuningdek ushbu Kodeksning 122-moddasi oʻninchi qismida koʻrsatilgan xarajatlar boʻyicha moliyaviy majburiyatlar yuridik majburiyatlarni qabul qilishga doir buyurtmalar asosida, ish beruvchining fuqarolik javobgarligini majburiy sugʻurta qilish boʻyicha esa, ish beruvchining fuqarolik javobgarligini majburiy sugʻurta qilish shartnomalari asosida gʻaznachilik boʻlinmalari tomonidan roʻyxatdan oʻtkaziladi. 
       Amal qilish muddati tugagan shartnomalar boʻyicha yetkazib berilgan tovarlar (koʻrsatilgan xizmatlar, bajarilgan ishlar) haqini toʻlash boʻyicha moliyaviy majburiyatlarni roʻyxatdan oʻtkazish joriy moliya yili doirasida hamda ushbu Kodeks 122-moddasining sakkizinchi qismida koʻrsatilgan hollarda hisobvaraq-faktura va oʻzaro majburiyatlarni solishtirish dalolatnomasi asosida amalga oshiriladi. 
       124-modda. Kassa xarajatlarini amalga oshirish
       Gʻaznachilik boʻlinmalari budjet tashkilotlarining va budjet mablagʻlari oluvchilarning buyurtmalari boʻyicha toʻlovlarni ularda budjetdan ajratiladigan mablagʻlar, yuridik va moliyaviy majburiyatlar mavjud boʻlgan taqdirda, shuningdek budjet tashkilotlari budjetdan tashqari jamgʻarmalari mablagʻlarining qoldiqlari doirasida amalga oshiradi. 
       Budjet tashkilotlari va budjet mablagʻlari oluvchilar xarajatlarni toʻlash uchun toʻlov hujjatlarini gʻaznachilik boʻlinmalariga toʻlov amalga oshiriladigan sanadan kechi bilan bir ish kuni oldin taqdim etadi.
       Gʻaznachilik boʻlinmalari tomonidan xizmat koʻrsatiladigan budjet tashkilotlari (budjet mablagʻlari oluvchilar) oʻrtasidagi, budjet tizimi budjetlarining turli darajalari oʻrtasidagi, shuningdek davlat maqsadli jamgʻarmalari budjetlari oʻrtasidagi toʻlovlar gʻazna memorial orderlari asosida amalga oshiriladi.
       Budjet tashkilotlarining va budjet mablagʻlari oluvchilarning chet el valyutasidagi toʻlovlari hamda pul oʻtkazmalari qonun hujjatlarida belgilangan tartibda Oʻzbekiston Respublikasining norezidentlari foydasiga amalga oshiriladi. 
       Tovarlarni (ishlarni, xizmatlarni) yetkazib beruvchi tomonidan shaxsiy gʻazna hisobvaragʻiga joriy yoki kelgusi yilda qaytariladigan Davlat budjeti va davlat maqsadli jamgʻarmalarining mablagʻlari hisobidan oʻtgan moliya yilida hosil boʻlgan debitorlik qarzining summasi, tegishli moliya yiliga qoʻshimcha davrda qaytariladiganidan tashqari, tegishli budjet daromadlariga oʻtkaziladi.
       125-modda. Yagona gʻazna hisobvaragʻidagi mablagʻlarni boshqarish
       Oʻzbekiston Respublikasi Moliya vazirligi Yagona gʻazna hisobvaragʻidagi mablagʻlarni boshqarishni Davlat budjeti daromadlari tushumlari va xarajatlarining qisqa muddatli prognozlarini tuzish yoʻli bilan amalga oshiradi. 
       Qabul qilingan moliyaviy majburiyatlarni bajarish uchun Yagona gʻazna hisobvaragʻida mablagʻlar yetishmagan taqdirda, Oʻzbekiston Respublikasi Moliya vazirligi Davlat budjeti xarajatlarining cheklangan hajmini belgilaydi hamda uning asosida budjet tashkilotlari va budjet mablagʻlari oluvchilarga xarajatlarni toʻlash uchun ruxsatnomalar beradi. 
       Xarajatlarni toʻlash uchun ruxsatnomalar berish tartibi Oʻzbekiston Respublikasi Vazirlar Mahkamasi tomonidan belgilanadi. 
       Oʻzbekiston Respublikasi Moliya vazirligi Yagona gʻazna hisobvaragʻidagi va boshqa bank hisobvaraqlaridagi budjet tizimi budjetlarining vaqtincha boʻsh turgan mablagʻlarini boshqaradi.
       Yagona gʻazna hisobvaragʻining vaqtincha boʻsh turgan mablagʻlari mavjud boʻlgan taqdirda, Oʻzbekiston Respublikasi Moliya vazirligi tijorat banklarida depozitlarga joylashtirilishi mumkin boʻlgan mablagʻlarning hajmini belgilaydi. 
       Yagona gʻazna hisobvaragʻining vaqtincha boʻsh turgan mablagʻlarini joylashtirish va ularni tijorat banklarida depozitlarga joylashtirishdan olingan daromadlardan foydalanish tartibi Oʻzbekiston Respublikasi Vazirlar Mahkamasi tomonidan belgilanadi.
       126-modda. Davlat budjeti va davlat maqsadli jamgʻarmalarining qoʻshimcha manbalaridan foydalanish
       Oʻzbekiston Respublikasi respublika budjetining qoʻshimcha manbalari Oʻzbekiston Respublikasining respublika budjeti taqchilligini qoplashga, joriy moliya yili uchun belgilangan aylanma kassa mablagʻlarining miqdorini toʻldirishga, qolgan qismi esa, Oʻzbekiston Respublikasi Vazirlar Mahkamasining qarorlari bilan belgilanadigan tadbirlarni moliyalashtirishga yoʻnaltiriladi.
       Qoraqalpogʻiston Respublikasi respublika budjetining, viloyatlar viloyat budjetlarining, Toshkent shahri shahar budjetining, shuningdek tumanlar va shaharlar budjetlarining qoʻshimcha manbalari birinchi navbatda joriy moliya yili uchun belgilangan aylanma kassa mablagʻlarining miqdorini toʻldirishga yoʻnaltiriladi. 
       Oʻzbekiston Respublikasi respublika budjetining, Qoraqalpogʻiston Respublikasi respublika budjetining, viloyatlar viloyat budjetlarining, Toshkent shahri shahar budjetining, shuningdek tumanlar va shaharlar budjetlarining qoʻshimcha manbalari tegishli budjet hisobidan moliyalashtirilishi nazarda tutilmagan tashkilotlarni saqlab turishga yoʻnaltirilishi mumkin emas. 
       Qoʻshimcha manbalarning mablagʻlarini yoʻnaltirish toʻgʻrisidagi qarorlar: 
       Oʻzbekiston Respublikasining respublika budjeti boʻyicha — Oʻzbekiston Respublikasi Vazirlar Mahkamasi tomonidan; 
       Qoraqalpogʻiston Respublikasining respublika budjeti, viloyatlarning viloyat budjetlari va Toshkent shahrining shahar budjeti boʻyicha — Qoraqalpogʻiston Respublikasi Vazirlar Kengashi, viloyatlar va Toshkent shahar hokimlari tomonidan;
       tumanlar va shaharlar budjetlari boʻyicha — tuman va shahar hokimlari tomonidan qabul qilinadi. 
       Davlat maqsadli jamgʻarmalarining qoʻshimcha manbalaridan foydalanish Oʻzbekiston Respublikasi Vazirlar Mahkamasining qarori asosida davlat maqsadli jamgʻarmalarining faoliyat yoʻnalishi bilan bogʻliq xarajatlar uchun amalga oshiriladi. 
       127-modda. Davlat budjetining daromadlari va xarajatlarini boshqarish 
       Joriy moliya yili uchun moʻljallangan Davlat budjeti taqchilligining tasdiqlangan cheklangan miqdori ortgan taqdirda, Oʻzbekiston Respublikasi Vazirlar Mahkamasi Oʻzbekiston Respublikasi Moliya vazirligining taqdimnomasiga koʻra Oʻzbekiston Respublikasi Oliy Majlisining palatalariga Davlat budjeti xarajatlarini qisqartirish toʻgʻrisida takliflar kiritadi.
       Davlat budjeti xarajatlarini qisqartirishda xarajatlarning ustuvorligi va ijtimoiy yoʻnaltirilganligi budjet tashkilotlarining va budjet mablagʻlari oluvchilarning qabul qilingan yuridik hamda moliyaviy majburiyatlari hisobga olingan holda baholanadi. 
       Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar, shuningdek tumanlar va shaharlar Kengashlari oʻz budjetlarining balansliligi buzilishiga va Davlat budjeti taqchilligining tasdiqlangan cheklangan miqdori oshishiga olib keladigan tegishli budjet daromadlarini qisqartirishga yoki xarajatlarini koʻpaytirishga qaratilgan biror-bir qaror qabul qilishga haqli emas. 
       Qoraqalpogʻiston Respublikasi budjeti, viloyatlar va Toshkent shahar mahalliy budjetlari qabul qilinganidan keyin moliya yili mobaynida Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar, shuningdek tumanlar va shaharlar Kengashlarining tegishli budjet daromadlari qisqarishiga olib keladigan qarorlari tegishli budjet xarajatlari qisqartirilgan taqdirdagina qabul qilinishi mumkin. 
       Agar Davlat budjeti qabul qilinganidan keyin moliya yili mobaynida tegishli budjetlarning daromadlari va xarajatlari parametrlarini koʻpaytirish yoki kamaytirish toʻgʻrisida qarorlar qabul qilinsa, Oʻzbekiston Respublikasi Moliya vazirligi, Qoraqalpogʻiston Respublikasi, viloyatlar va Toshkent shahar moliya organlari tomonidan tegishli darajadagi budjetlar hajmlariga oʻzgartirishlar kiritiladi. Xarajatlarni koʻpaytirish yoki qisqartirish barcha darajadagi budjetlar oʻrtasida oʻzaro hisob-kitoblar yoʻli bilan amalga oshiriladi. 
       128-modda. Ijro hujjatlari boʻyicha undiruvni Davlat budjeti va davlat maqsadli jamgʻarmalari mablagʻlariga qaratish
       Undiruvni Davlat budjeti mablagʻlariga qaratishni nazarda tutuvchi ijro hujjatlarini ijro etish moliya organlari tomonidan tegishli budjet mablagʻlari hisobidan amalga oshiriladi. 
       Ijro hujjatlari boʻyicha tegishli budjetdan mablagʻlar olish uchun ijro hujjatida kimning foydasiga budjet mablagʻlari oʻtkazilishi nazarda tutilgan boʻlsa, oʻsha shaxslar yoxud ularning vakillari (bundan buyon matnda undiruvchilar deb yuritiladi) tegishli moliya organlariga ijro hujjatining asl nusxasini ilova qilgan holda ariza taqdim etadi. Arizada budjet mablagʻlari oʻtkazilishi talab qilinayotgan undiruvchining bank hisobvaragʻi koʻrsatilgan boʻlishi lozim. 
       Ijro varaqasi yoki sud buyrugʻi sudyaning elektron raqamli imzosi bilan tasdiqlangan elektron hujjat tarzida axborot tizimi orqali taqdim etilishi mumkin.
       Moliya organi ijro hujjati kelib tushgan kundan eʼtiboran belgilangan tartibda uning ijro etilishini taʼminlaydi. 
       Undiruvni davlat maqsadli jamgʻarmalari mablagʻlariga qaratishni nazarda tutuvchi ijro hujjatlarini ijro etish davlat maqsadli jamgʻarmalarini taqsimlovchi organlar tomonidan Oʻzbekiston Respublikasi Vazirlar Mahkamasi belgilagan tartibda amalga oshiriladi. 
       129-modda. Ijro hujjatlari boʻyicha budjet tashkilotlarining moliyaviy majburiyatlarini bajarish 
       Budjet tashkilotlarining moliyaviy majburiyatlari boʻyicha undiruvni nazarda tutuvchi ijro hujjatlarini ijro etish sud hujjatlarini va boshqa organlar hujjatlarini ijro etish toʻgʻrisidagi qonun hujjatlariga muvofiq, ushbu moddada belgilangan oʻziga xos xususiyatlar hisobga olingan holda davlat ijrochilari tomonidan amalga oshiriladi. Budjet tashkilotlaridan ijro yigʻimi undirilishiga yoʻl qoʻyilmaydi.
       Budjet tashkilotlarining moliyaviy majburiyatlari boʻyicha undiruvni nazarda tutuvchi ijro hujjatlarini ijro etish: 
       birinchi navbatda budjet tashkilotining budjetdan tashqari jamgʻarmasi mablagʻlari hisobidan;
       toʻlanishi lozim boʻlgan qarz budjet tashkilotining xarajatlar smetasi boʻyicha xarajatlar moddasiga muvofiq boʻlganda — budjetdan ajratiladigan mablagʻlar hajmi doirasida amalga oshiriladi. 
       130-modda. Qabul qilingan Davlat budjeti va davlat maqsadli jamgʻarmalarining budjetlari mavjud boʻlmaganda budjetni ijro etish tartibi
       Agar kelgusi moliya yili uchun Davlat budjeti, davlat maqsadli jamgʻarmalari budjetlari yil boshlanguniga qadar qabul qilinmagan boʻlsa, Davlat budjeti va davlat maqsadli jamgʻarmalari budjetlari quyidagi shartlarga rioya etilgan holda ijro etiladi:
       oʻtgan moliya yilida amalda boʻlgan soliqlar va boshqa majburiy toʻlovlarni taqsimlash normativlari saqlab qolinadi;
       boshlanayotgan moliya yilida xarajatlar tasdiqlangan vaqtinchalik xarajatlar smetalariga muvofiq amalga oshiriladi. 
       Davlat budjeti va davlat maqsadli jamgʻarmalarining budjetlari moliya yili boshlanganidan keyin qabul qilingan taqdirda, moliya yili mobaynida xarajatlarning umumiy summasi qabul qilingan Davlat budjetiga va davlat maqsadli jamgʻarmalari budjetlariga muvofiqlashtirilishi kerak.
       131-modda. Joriy moliya yilini yakunlash
       Joriy moliya yilining budjet tizimi budjetlariga tushumlarni kiritish bilan bogʻliq boʻlgan barcha operatsiyalari joriy moliya yilining oxirgi ish kunida yakunlanadi.
       Davlat budjetiga va davlat maqsadli jamgʻarmalarining budjetlariga kelgusi yilda kiritilgan daromadlar yangi boshlangan yil daromadlari hisoblanadi.
       Davlat budjeti va davlat maqsadli jamgʻarmalarining budjetlari daromadlari boʻyicha tranzit hisobvaraqlariga joriy yilning oxirgi ish kuni tugaguniga qadar kiritilgan va yangi boshlangan yilning uch ish kuni mobaynida Yagona gʻazna hisobvaragʻiga oʻtkazilgan daromadlar oʻtgan yilning daromadlari hisoblanadi. 
       Joriy yilning Davlat budjeti va davlat maqsadli jamgʻarmalari budjetlaridan barcha toʻlovlar moliya yiliga qoʻshimcha vaqt davri tugaganidan soʻng yakunlanadi.
       Qoʻshimcha vaqt davrida joriy moliya yili uchun Davlat budjeti va davlat maqsadli jamgʻarmalari budjetlarini ijro etish boʻyicha operatsiyalar, shu jumladan:
       budjetlararo munosabatlarni tartibga solish;
       budjet tashkilotlari va budjet mablagʻlari oluvchilarning kreditorlik qarzlarini toʻlash;
       budjet tashkilotlari tomonidan iqtisod qilingan mablagʻlar summalarini budjet tashkilotlarining rivojlantirish jamgʻarmalariga (tibbiyot tashkilotlarining moddiy ragʻbatlantirish va rivojlantirish jamgʻarmalariga) oʻtkazish;
       Davlat budjeti va davlat maqsadli jamgʻarmalarining budjetlari mablagʻlari hisobidan boshqa ruxsat etilgan toʻlovlar amalga oshiriladi.
       Budjetlararo munosabatlarni tartibga solish yuqori va quyi turuvchi budjetlar, shuningdek davlat maqsadli jamgʻarmalari budjetlari oʻrtasidagi oʻzaro qarzdorlikning jami summasi toʻlanishini nazarda tutadi.
       Oʻtgan yilni yakunlash boʻyicha qoʻshimcha vaqt davrida muayyan toʻlovlarni amalga oshirish tartibi va muddatlari Oʻzbekiston Respublikasi Moliya vazirligi tomonidan belgilanadi.
20-bob. Budjetlararo munosabatlar
       132-modda. Budjetlararo munosabatlar tushunchasi
       Budjetlararo munosabatlar Oʻzbekiston Respublikasining respublika budjeti, Qoraqalpogʻiston Respublikasining respublika budjeti, viloyatlarning viloyat budjetlari, Toshkent shahrining shahar budjeti, tumanlar, shaharlar budjetlari, shuningdek davlat maqsadli jamgʻarmalari budjetlari oʻrtasidagi ushbu Kodeks bilan tegishli budjetlarga biriktirilgan xarajatlarni amalga oshirish uchun zarur boʻlgan tegishli budjetlarni moliyaviy resurslar bilan taʼminlashga doir munosabatlardir.
       Budjet jarayonida:
       Oʻzbekiston Respublikasi respublika budjetining tumanlar va shaharlar budjetlari bilan;
       davlat maqsadli jamgʻarmalari budjetlarining tumanlar va shaharlar budjetlari bilan;
       Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining bir-biri bilan, shuningdek boshqa maʼmuriy-hududiy birlikning tumanlari va shaharlari budjetlari bilan;
       tumanlar va shaharlar budjetlari oʻrtasida oʻzaro munosabatlariga yoʻl qoʻyilmaydi.
       133-modda. Budjetlarning darajalari oʻrtasida daromadlar va xarajatlarni oʻtkazish
       Daromadlarni kompensatsiya qilish yoki xarajatlarni qoplash Davlat budjetini ijro etish jarayonida ushbu Kodeksning 138-moddasida nazarda tutilgan, quyi turuvchi budjetlarning daromadlarini va (yoki) xarajatlarini kamaytirishga yoxud koʻpaytirishga olib keladigan hollarda oʻzaro hisob-kitoblar boʻyicha mablagʻlarni ajratish yoki olib qoʻyish orqali majburiy tartibda amalga oshiriladi. 
       134-modda. Budjetlararo transfertlarning shakllari
       Budjetlararo transfertlar subvensiyalar, oʻtkazib beriladigan daromadlar, dotatsiyalar, budjet ssudasi oʻzaro hisob-kitoblar boʻyicha mablagʻlar va maqsadli ijtimoiy transfertlar shaklida amalga oshiriladi.
       Budjetlararo transfertlarning hajmlari:
       joriy moliya yilida turli darajadagi budjetlar daromadlari va xarajatlari oʻzgarishiga sabab boʻluvchi qonun hujjatlari qabul qilinganda;
       tegishli barcha soliqlar va boshqa majburiy toʻlovlarning toʻliq tushishidan hamda budjetdan ajratiladigan mablagʻlarning oʻzlashtirilishidan kelib chiqqan holda aniqlanadi.
       Yuqori turuvchi moliya organi tashabbusi bilan yuqori turuvchi budjet quyi turuvchi budjet oldidagi budjetlararo transfertning bir shakli boʻyicha majburiyatlari quyi turuvchi budjetning yuqori turuvchi budjet oldidagi budjetlararo transfertning boshqa shakli boʻyicha majburiyatlarini kamaytirish evaziga hisobga olinishi mumkin.
       135-modda. Subvensiyalar
       Subvensiyalar asosiy makroiqtisodiy koʻrsatkichlar prognozi va Davlat budjetining asosiy parametrlari tasdiqlanayotganda belgilangan xarajatlarni amalga oshirish uchun ajratiladi.
       Oʻzbekiston Respublikasining respublika budjetidan Qoraqalpogʻiston Respublikasi budjetiga, viloyatlar va Toshkent shahar mahalliy budjetlariga beriladigan subvensiyalarning miqdorlari asosiy makroiqtisodiy koʻrsatkichlar prognozi va Davlat budjetining asosiy parametrlari tasdiqlanayotganda belgilanadi.
       Qoraqalpogʻiston Respublikasining respublika budjetidan, viloyatlarning viloyat budjetlari va Toshkent shahrining shahar budjetidan tumanlar va shaharlar budjetlariga beriladigan subvensiyalarning miqdorlari Qoraqalpogʻiston Respublikasi Vazirlar Kengashi, viloyatlar va Toshkent shahar hokimlari tomonidan belgilanadi.
       Foydalanilmagan subvensiyalar joriy moliya yili oxirida tegishli yuqori turuvchi budjetga qaytarilishi kerak.
       136-modda. Oʻtkazib beriladigan daromadlar
       Tegishli maʼmuriy-hududiy birliklar hududida shakllantiriladigan va yuqori turuvchi budjetga oʻtkaziladigan daromadlar ular qaysi maʼmuriy-hududiy birlikda shakllantirilgan boʻlsa, oʻsha maʼmuriy-hududiy birlik budjetiga oʻtkazib berilishi mumkin.
       Oʻtkazib beriladigan daromadlarning umumiy hajmi:
       Oʻzbekiston Respublikasining respublika budjetidan quyi turuvchi budjetlarga — asosiy makroiqtisodiy koʻrsatkichlar prognozi va Davlat budjetining asosiy parametrlari tasdiqlanayotganda; 
       Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan tumanlar va shaharlar budjetlariga — Qoraqalpogʻiston Respublikasi Vazirlar Kengashi, viloyatlar va Toshkent shahar hokimlari tomonidan tasdiqlanadi.
       Oʻzbekiston Respublikasining respublika budjetidan quyi turuvchi budjetlarga tushumlari oʻtkazib beriladigan xoʻjalik yurituvchi subyektlarning hamda ular tomonidan toʻlanadigan soliqlar va boshqa majburiy toʻlovlarning turlari roʻyxati Oʻzbekiston Respublikasi Moliya vazirligi tomonidan Oʻzbekiston Respublikasi Davlat soliq qoʻmitasi bilan birgalikda tasdiqlanadi.
       Qoraqalpogʻiston Respublikasi budjetidan, viloyatlar va Toshkent shahar mahalliy budjetlaridan tumanlar va shaharlar budjetlariga tushumlari oʻtkazib beriladigan xoʻjalik yurituvchi subyektlarning hamda ular tomonidan toʻlanadigan soliqlar va boshqa majburiy toʻlovlarning turlari roʻyxati Qoraqalpogʻiston Respublikasi Moliya vazirligi, viloyatlar va Toshkent shahar moliya boshqarmalari tomonidan Qoraqalpogʻiston Respublikasi, viloyatlar va Toshkent shahar davlat soliq boshqarmalari bilan birgalikda tasdiqlanadi.
       Yuqori turuvchi budjetdan quyi turuvchi budjetga oʻtkazib beriladigan daromadlarning summasi tegishli quyi turuvchi budjetga tushishi lozim boʻlgan daromadlar hisobga olingan holda belgilanadi.
       Oʻtkazib beriladigan daromadlarni oʻtkazish ular boʻyicha haqiqatda tushgan tushumlar doirasida, biroq ularning tasdiqlangan hajmidan ortiq boʻlmagan miqdorda amalga oshiriladi.
       137-modda. Dotatsiya
       Yuqori turuvchi budjetdan quyi turuvchi budjetga dotatsiya quyi turuvchi budjet xarajatlarining rejalashtirilgan hajmi subvensiyalar va oʻtkazib beriladigan daromadlar hisobga olingan holda mazkur budjet daromadlarining prognoz qilingan hajmidan oshib ketgan taqdirda ajratiladi.
       Oʻzbekiston Respublikasining respublika budjetidan davlat maqsadli jamgʻarmalarining budjetlariga dotatsiya jamgʻarmalar xarajatlarining rejalashtirilgan hajmi yil boshidagi qoldiq hisobga olingan holda jamgʻarmalar daromadlarining prognoz qilingan hajmidan oshib ketgan taqdirda ajratilishi mumkin.
       Dotatsiyaning miqdori:
       Oʻzbekiston Respublikasining respublika budjetidan quyi turuvchi budjetlarga va davlat maqsadli jamgʻarmalari budjetlariga ajratilganda — asosiy makroiqtisodiy koʻrsatkichlar prognozi va Davlat budjetining asosiy parametrlari tasdiqlanayotganda;
       Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan tumanlar va shaharlar budjetlariga ajratilganda — Qoraqalpogʻiston Respublikasi Vazirlar Kengashi, viloyatlar va Toshkent shahar hokimlari tomonidan belgilanadi.
       138-modda. Budjetlararo oʻzaro hisob-kitoblar
       Budjetlararo oʻzaro hisob-kitoblar moliya yili mobaynida budjetlar parametrlari oʻzgarganda yuqori va quyi turuvchi budjetlar oʻrtasida yuzaga keladigan oʻzaro pul munosabatlaridir.
       Budjetlararo oʻzaro hisob-kitoblar:
       qonun hujjatlari qabul qilinganligi;
       Qoraqalpogʻiston Respublikasi budjeti, viloyatlar va Toshkent shahar mahalliy budjetlari daromadlarining prognozi aniqlashtirilganligi;
       budjet tashkilotlari va budjet mablagʻlari oluvchilarning boʻysunuvi oʻzgarganda xarajatlar bir budjetdan boshqa budjetga oʻtkazilganligi;
       kapital qoʻyilmalar limitlari budjetlar darajalari oʻrtasida qayta taqsimlanganligi munosabati bilan yuzaga keladi.
       Budjetlararo oʻzaro hisob-kitoblarga kiritilishi lozim boʻlgan summa yuqori turuvchi moliya organi tomonidan aniqlanadi.
       1381-modda. Maqsadli ijtimoiy transfertlar 
       Maqsadli ijtimoiy transfertlar yuqori turuvchi budjetdan quyi turuvchi budjetga taʼlim va tibbiyot muassasalarining ish haqi va yagona ijtimoiy toʻlovlar boʻyicha xarajatlarini qoplash uchun ajratiladi. 
       Maqsadli ijtimoiy transfertlarning miqdorlari: 
       Oʻzbekiston Respublikasining respublika budjetidan Qoraqalpogʻiston Respublikasi budjetiga, viloyatlar va Toshkent shahar mahalliy budjetlariga – asosiy makroiqtisodiy koʻrsatkichlar prognozi va Davlat budjetining asosiy parametrlari tasdiqlanayotganda; 
       Qoraqalpogʻiston Respublikasining respublika budjetidan, viloyatlarning viloyat budjetlari va Toshkent shahrining shahar budjetidan tumanlar va shaharlar budjetlariga — Qoraqalpogʻiston Respublikasi budjeti, viloyatlar va Toshkent shahar mahalliy budjetlari tasdiqlanayotganda Qoraqalpogʻiston Respublikasi Vazirlar Kengashi, viloyatlar va Toshkent shahar hokimlari tomonidan belgilanadi. 
       Foydalanilmagan maqsadli ijtimoiy transfertlar joriy moliya yili oxirida tegishli yuqori turuvchi budjetga qaytarilishi kerak.
       139-modda. Budjetlararo transfertlarni oʻtkazish tartibi
       Oʻzbekiston Respublikasining respublika budjetidan budjetlararo transfertlar Oʻzbekiston Respublikasi respublika budjetining shaxsiy gʻazna hisobvaragʻidan Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining, shuningdek davlat maqsadli jamgʻarmalari budjetlarining shaxsiy gʻazna hisobvaraqlariga oʻtkaziladi.
       Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan budjetlararo transfertlar ularning shaxsiy gʻazna hisobvaraqlaridan tumanlar, shaharlar budjetlarining shaxsiy gʻazna hisobvaraqlariga, shuningdek davlat maqsadli jamgʻarmalari budjetlarining shaxsiy gʻazna hisobvaraqlariga oʻtkaziladi.
       Davlat maqsadli jamgʻarmalari budjetlaridan budjetlararo transfertlar ularning shaxsiy gʻazna hisobvaraqlaridan Oʻzbekiston Respublikasi respublika budjetining, Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining shaxsiy gʻazna hisobvaraqlariga oʻtkaziladi.
       Budjetlararo transfertlarni oʻtkazish gʻazna memorial orderlari asosida amalga oshiriladi.
       Budjetlararo transfertlar boʻyicha hisob-kitoblar joriy moliya yilida qoʻshimcha vaqt davri hisobga olingan holda tugallanishi kerak.
       140-modda. Budjet ssudasi shaklidagi budjetlararo transfert
       Budjet ssudasi shaklidagi budjetlararo transfert (budjet ssudasi) budjet manbalarining toʻliq safarbar qilinishi tegishli budjetlarda nazarda tutilgan xarajatlar qoplanishini taʼminlamagan taqdirda, qaytarish sharti bilan va foizsiz beriladi.
       Budjet ssudasi:
       prognoz qilingan daromadlar va rejalashtirilgan xarajatlar oʻrtasidagi rejali vaqtinchalik kassa uzilishini qoplash uchun — toʻqqiz oygacha boʻlgan muddatga;
       daromadlar tushumlari va xarajatlarni amalga oshirish oʻrtasida kutilayotgan vaqtinchalik kassa uzilishlarini qoplash uchun — olti oygacha boʻlgan muddatga beriladi.
       Rejali budjet ssudasi daromadlarning prognoz qilingan tushumlari, nazarda tutilgan subvensiya, oʻtkazib beriladigan daromadlarning summasi maqsadli ijtimoiy transfertlar, aylanma kassa mablagʻlaridan va yil boshidagi erkin qoldiqlardan vaqtinchalik mablagʻ jalb qilish, dotatsiya tasdiqlangan tegishli budjetlarda nazarda tutilgan ayrim choraklardagi xarajatlar qoplanishini taʼminlamagan hollarda beriladi.
       Budjet ssudasi:
       Oʻzbekiston Respublikasining respublika budjeti mablagʻlari hisobidan — Qoraqalpogʻiston Respublikasining respublika budjetiga, viloyatlarning viloyat budjetlariga, Toshkent shahrining shahar budjetiga, davlat maqsadli jamgʻarmalari budjetlariga;
       Qoraqalpogʻiston Respublikasining respublika budjeti, viloyatlarning viloyat budjetlari, Toshkent shahrining shahar budjeti mablagʻlari hisobidan — tumanlar va shaharlar budjetlariga ularning daromadlari hamda xarajatlari oʻrtasidagi rejali yoki kutilayotgan vaqtinchalik kassa uzilishini qoplash uchun beriladi.
       Budjet ssudalarini berishning majburiy sharti ulardan belgilangan maqsadda foydalanish, shuningdek joriy moliya yili mobaynida ularni oʻz vaqtida qoplashdan iboratdir.
       Budjet ssudasi Qoraqalpogʻiston Respublikasi Vazirlar Kengashi va tegishli hokimliklarning, davlat maqsadli jamgʻarmasini taqsimlovchi organ rahbarining budjet ssudasiga boʻlgan ehtiyojni asoslovchi hisob-kitoblar ilova qilingan yozma soʻrovi asosida beriladi. Budjet ssudasi berish toʻgʻrisidagi yozma soʻrovni koʻrib chiqishda moliya organi qaror qabul qilish uchun zarur boʻlgan axborot va hisob-kitoblarni soʻrab olish huquqiga ega.
       Qoraqalpogʻiston Respublikasi Vazirlar Kengashi va tegishli hokimliklarning, davlat maqsadli jamgʻarmasini taqsimlovchi organ rahbarining yozma soʻrovini koʻrib chiqish yakunlari boʻyicha budjet ssudasini berish toʻgʻrisidagi qaror:
       Oʻzbekiston Respublikasi respublika budjetidan — Oʻzbekiston Respublikasi moliya vaziri tomonidan;
       Qoraqalpogʻiston Respublikasining respublika budjeti, viloyatlarning viloyat budjetlari, Toshkent shahrining shahar budjetidan — tegishincha Qoraqalpogʻiston Respublikasi moliya vaziri, viloyatlar va Toshkent shahar moliya boshqarmalari boshliqlari tomonidan besh ish kuni ichida qabul qilinadi.
       Budjet ssudasini ajratish budjet ssudasini berayotgan moliya organi va budjet ssudasini oluvchi moliya organi (davlat maqsadli jamgʻarmalarini taqsimlovchi organ) oʻrtasida budjet ssudasi berish toʻgʻrisidagi shartnoma bilan rasmiylashtiriladi.
       Budjet ssudasini qaytarish muddatlarini uzaytirish budjet ssudasini oluvchida uni belgilangan muddatlarda oʻz vaqtida toʻlash imkoniyatini istisno etadigan moliyaviy qiyinchiliklar yuzaga kelgan hollarda amalga oshiriladi.
       Budjet ssudasini qaytarish muddatlarini uzaytirish budjet ssudasini berish uchun ushbu moddada belgilangan tartibda va shartlar asosida amalga oshiriladi.
       Budjet ssudasini oluvchi tegishli moliya organiga budjet ssudasini toʻlash muddatlarini uzaytirish toʻgʻrisidagi yozma soʻrov bilan toʻlash muddati tugashidan kamida besh ish kuni oldin murojaat etadi.
       Budjet ssudasini toʻlash budjet ssudasini berish toʻgʻrisidagi shartnomada belgilangan muddatlarda:
       mablagʻlarni oʻtkazish;
       quyi turuvchi budjetlarga va davlat maqsadli jamgʻarmalariga oʻtkazilishi kerak boʻlgan subvensiyalar, oʻtkazib beriladigan daromadlar, budjetlararo oʻzaro hisob-kitoblar va dotatsiyalar evaziga oʻzaro hisobga olish;
       ish haqini toʻlash, ijtimoiy ehtiyojlarga ajratmalar, stipendiyalar, pensiyalar, kam taʼminlangan oilalarga moddiy yordam, kompensatsiya toʻlovlari va nafaqalar toʻlash xarajatlari qoplanganidan soʻng quyi turuvchi budjetlarning va davlat maqsadli jamgʻarmalari budjetlarining shaxsiy gʻazna hisobvaraqlaridan mablagʻlarni soʻzsiz undirib olish yoʻli bilan amalga oshiriladi.
       141-modda. Aylanma kassa mablagʻlari
       Oʻzbekiston Respublikasi respublika budjetining, Qoraqalpogʻiston Respublikasi respublika budjetining, viloyatlar viloyat budjetlarining, Toshkent shahri shahar budjetining, shuningdek tumanlar, shaharlar budjetlarining aylanma kassa mablagʻlari ularning daromadlari bilan xarajatlari oʻrtasidagi vaqtinchalik kassa uzilishini qoplash maqsadida shakllantiriladi.
       Aylanma kassa mablagʻlarining miqdorlari:
       Oʻzbekiston Respublikasining respublika budjeti, Qoraqalpogʻiston Respublikasi budjeti, viloyatlar va Toshkent shahar mahalliy budjetlari uchun — asosiy makroiqtisodiy koʻrsatkichlar prognozi va Davlat budjetining asosiy parametrlari tasdiqlanayotganda;
       tumanlar va shaharlar budjetlari uchun — Qoraqalpogʻiston Respublikasi Vazirlar Kengashi, viloyatlar va Toshkent shahar hokimlari tomonidan belgilanadi.
       Yil mobaynida aylanma kassa mablagʻlaridan jalb qilingan summalar yil oxirigacha tiklanishi lozim. Aylanma kassa mablagʻlarining yil oxiridagi miqdori belgilangan summaga mos kelishi kerak.
       Kelgusi moliya yili uchun belgilangan aylanma kassa mablagʻlari:
       tegishli budjetlarning shaxsiy gʻazna hisobvaraqlaridagi mablagʻlarning yil boshidagi qoldiqlari;
       joriy yilning birinchi — uchinchi choraklari yakunlari boʻyicha daromadlar prognozining oshirib bajarilishi summalari hisobidan toʻldiriladi.
       Tumanlar va shaharlar budjetlarining ushbu moddaning toʻrtinchi qismida koʻrsatilgan manbalari yetarli boʻlmaganda tumanlar va shaharlar budjetlarining aylanma kassa mablagʻlarini toʻldirish toʻgʻrisida Qoraqalpogʻiston Respublikasi Vazirlar Kengashi, viloyatlar va Toshkent shahar hokimlari tomonidan qaror qabul qilinishi mumkin.
       142-modda. Qoraqalpogʻiston Respublikasi budjetiga, viloyatlar va Toshkent shahar mahalliy budjetlariga qoʻllaniladigan cheklovlar
       Qoraqalpogʻiston Respublikasi budjeti, viloyatlar va Toshkent shahar mahalliy budjetlari balanslashtirilgan daromadlar va xarajatlarga ega boʻlishi lozim. Qoraqalpogʻiston Respublikasi budjeti, viloyatlar va Toshkent shahar mahalliy budjetlari taqchilligiga yoʻl qoʻyilmaydi.
       Qoraqalpogʻiston Respublikasi budjeti, viloyatlar va Toshkent shahar mahalliy budjetlarini qabul qilish va ijro etishda:
       mablagʻlar jalb qilishni amalga oshirishga, yuqori turuvchi budjetlardan budjet ssudalari olish bundan mustasno;
       tasdiqlangan budjetdan ajratilgan mablagʻlardan ortiq xarajatlarni amalga oshirishga, ushbu Kodeksning 143-moddasi ikkinchi qismida nazarda tutilgan hollar bundan mustasno;
       tegishli budjetlar mablagʻlari hisobidan boshqa yuridik va jismoniy shaxslar foydasiga moliyaviy kafolatlar va kafilliklar berishga;
       yuridik va jismoniy shaxslarga budjet ssudalari va kredit liniyalari berishga yoʻl qoʻyilmaydi.
21-bob. Budjet tizimi budjetlariga oʻzgartirishlar kiritish 
       143-modda. Budjet tizimi budjetlariga oʻzgartirishlar kiritish tartibi
       Moliya yili mobaynida budjet tizimi budjetlariga oʻzgartirishlar kiritish:
       budjet tizimi budjetlari daromadlari va (yoki) xarajatlarini kamaytirishni yoki koʻpaytirishni nazarda tutuvchi qonun hujjatlari oʻzgargan;
       bir budjet tashkiloti va budjet mablagʻlari oluvchi uchun budjetdan ajratiladigan mablagʻlar kamaytirilib, mos ravishda boshqa budjet tashkiloti va budjet mablagʻlari oluvchi uchun budjetdan ajratiladigan mablagʻlar koʻpaytirilgan;
       budjet tashkilotlari va budjet mablagʻlari oluvchilarda budjetdan ajratiladigan mablagʻlar xarajatlarning bir moddasidan boshqa moddasiga oʻtkazish zaruriyati yuzaga kelgan;
       Davlat budjeti mablagʻlarining moliya yili boshidagi erkin qoldiqlari ushbu Kodeksning 126-moddasida nazarda tutilgan tartibda xarajatlarni moliyalashtirishga yoʻnaltirilgan;
       budjet tasnifiga oʻzgartirishlar kiritilgan;
       ushbu Kodeks 120-moddasining toʻrtinchi qismida nazarda tutilgan hollarda amalga oshiriladi.
       Davlat budjeti daromadlari prognozining oshirib bajarilishi, Qoraqalpogʻiston Respublikasining respublika budjetiga, viloyatlarning viloyat budjetlariga va Toshkent shahrining shahar budjetiga davlat aktivlarini xususiylashtirishdan va davlat daromadiga oʻtkazilgan mol-mulkni realizatsiya qilishdan tushgan mablagʻlar hisobidan xarajatlar Davlat budjetiga oʻzgartirishlar kiritilmasdan amalga oshiriladi.
       Budjet tizimi budjetlarini ijro etishda budjet tizimi budjetlarining daromadlari va xarajatlariga kiritilgan oʻzgartirishlar Oʻzbekiston Respublikasi Moliya vazirligining axborot tizimida hisobga olinadi.
       Moliya yili mobaynida Qoraqalpogʻiston Respublikasi budjeti, viloyatlar va Toshkent shahar mahalliy budjetlari xarajatlariga ularning tasdiqlangan parametrlari doirasida birinchi va ikkinchi guruh xarajatlari, shuningdek oziq-ovqat mahsulotlari va dori-darmonlar sotib olish xarajatlari boʻyicha budjetdan ajratiladigan mablagʻlarni koʻpaytirish yoki kamaytirishni nazarda tutuvchi oʻzgartirishlar faqat Oʻzbekiston Respublikasi Moliya vazirligi bilan kelishilgandan keyin amalga oshiriladi.
       Davlat budjeti daromadlari va xarajatlariga tasdiqlangan parametrlar doirasida uning ijrosi jarayonida qonun hujjatlari asosida oʻzgartirishlar Oʻzbekiston Respublikasi Moliya vazirligi tomonidan kiritiladi va uning axborot tizimida hisobga olib boriladi.
       144-modda. Davlat budjeti xarajatlariga oʻzgartirishlar kiritish tartibi
       Davlat budjeti xarajatlariga uning ijrosi jarayonida Davlat budjetining tasdiqlangan parametrlariga nisbatan Davlat budjeti xarajatlarini 10 va undan ortiq foizga koʻpaytirishni yoki kamaytirishni nazarda tutadigan oʻzgartirishlar kiritish Oʻzbekiston Respublikasi Vazirlar Mahkamasining taqdimnomasiga koʻra Oʻzbekiston Respublikasi Oliy Majlisining palatalari tomonidan amalga oshiriladi.
       Davlat budjeti xarajatlariga Davlat budjetining tasdiqlangan parametrlariga nisbatan Davlat budjeti xarajatlarini 10 foizdan kam koʻpaytirish yoki kamaytirishni nazarda tutadigan oʻzgartirishlar kiritish Oʻzbekiston Respublikasi Moliya vazirligining taqdimnomasiga koʻra Oʻzbekiston Respublikasi Vazirlar Mahkamasi tomonidan amalga oshiriladi.
       145-modda. Oʻzbekiston Respublikasi respublika budjetining xarajatlar yoyilmasiga oʻzgartirishlar kiritish tartibi
       Oʻzbekiston Respublikasi respublika budjetining xarajatlar yoyilmasiga Oʻzbekiston Respublikasi respublika budjetining tasdiqlangan xarajatlar yoyilmasiga nisbatan respublika budjeti xarajatlarini 10 va undan ortiq foizga koʻpaytirishni yoki kamaytirishni nazarda tutadigan oʻzgartirishlarni kiritish Oʻzbekiston Respublikasi Moliya vazirligining taqdimnomasiga koʻra Oʻzbekiston Respublikasi Vazirlar Mahkamasi tomonidan amalga oshiriladi.
       Oʻzbekiston Respublikasi respublika budjetining xarajatlar yoyilmasiga respublika budjeti xarajatlarini Oʻzbekiston Respublikasi respublika budjetining tasdiqlangan xarajatlar yoyilmasiga nisbatan 10 foizdan kam koʻpaytirish yoki kamaytirishni nazarda tutadigan oʻzgartirishlarni kiritish Oʻzbekiston Respublikasi Moliya vazirligi tomonidan amalga oshiriladi.
       Oʻzbekiston Respublikasi respublika budjetining xarajatlar yoyilmasiga bir budjet mablagʻlarini taqsimlovchi uchun budjetdan ajratilgan mablagʻlarni kamaytirishni mos ravishda boshqa budjet mablagʻlarini taqsimlovchi uchun budjetdan ajratilgan mablagʻlarni koʻpaytirishni nazarda tutadigan Oʻzbekiston Respublikasi respublika budjetining tasdiqlangan xarajatlar yoyilmasi doirasida oʻzgartirishlar kiritish Oʻzbekiston Respublikasi Vazirlar Mahkamasi bilan kelishilganidan keyin Oʻzbekiston Respublikasi Moliya vazirligi tomonidan amalga oshiriladi.
       Oʻzbekiston Respublikasi respublika budjetining xarajatlar yoyilmasiga Oʻzbekiston Respublikasi respublika budjetining tasdiqlangan xarajatlar yoyilmasi doirasida bir budjet mablagʻlarini taqsimlovchi oʻz tasarrufidagi budjet tashkilotlari va budjet mablagʻlari oluvchilar oʻrtasida oʻzgartirishlar kiritish Oʻzbekiston Respublikasi Moliya vazirligi bilan kelishuvga koʻra ushbu budjet mablagʻlarini taqsimlovchi tomonidan amalga oshiriladi.
       146-modda. Qoraqalpogʻiston Respublikasi budjetining, viloyatlar va Toshkent shahar mahalliy budjetlarining xarajatlariga oʻzgartirishlar kiritish tartibi
       Qoraqalpogʻiston Respublikasi budjetining, viloyatlar va Toshkent shahar mahalliy budjetlarining xarajatlariga tegishli budjetlarning tasdiqlangan parametrlariga nisbatan ularning xarajatlarini 10 va undan ortiq foizga koʻpaytirishni yoki kamaytirishni nazarda tutadigan oʻzgartirishlar kiritish ushbu Kodeksning 144-moddasi talablariga rioya etilgan holda tegishincha Qoraqalpogʻiston Respublikasi Vazirlar Kengashi, viloyatlar va Toshkent shahar hokimlari taqdimnomasiga koʻra tegishincha Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar Kengashlari tomonidan amalga oshiriladi.
       Qoraqalpogʻiston Respublikasi budjetining, viloyatlar va Toshkent shahar mahalliy budjetlarining xarajatlariga tegishli budjetlarning tasdiqlangan parametrlariga nisbatan ularning xarajatlarini 10 foizdan kam koʻpaytirish yoki kamaytirishni nazarda tutadigan oʻzgartirishlar kiritish tegishincha Qoraqalpogʻiston Respublikasi Moliya vazirligi, viloyatlar va Toshkent shahar moliya boshqarmalari taqdimnomasiga koʻra tegishincha Qoraqalpogʻiston Respublikasi Vazirlar Kengashi, viloyatlar va Toshkent shahar hokimlari tomonidan amalga oshiriladi. 
       Qoraqalpogʻiston Respublikasi budjetining, viloyatlar va Toshkent shahar mahalliy budjetlarining xarajatlariga oʻzgartirishlar kiritishga doir qarorlar, ushbu Kodeksning 143-moddasi birinchi qismining beshinchi xatboshisida koʻrsatilgan hollardan tashqari, Oʻzbekiston Respublikasi Moliya vazirligi bilan kelishuvga koʻra yoki Oʻzbekiston Respublikasi Moliya vazirligining yozma bildirishlari asosida qabul qilinadi.
       147-modda. Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining xarajatlari yoyilmasiga oʻzgartirishlar kiritish tartibi
       Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining xarajatlari yoyilmasiga bir budjet tashkiloti va budjet mablagʻlari oluvchi uchun budjetdan ajratiladigan mablagʻlarni kamaytirishni mos ravishda boshqa budjet tashkiloti va budjet mablagʻlari oluvchi uchun budjetdan ajratiladigan mablagʻlarni koʻpaytirishni nazarda tutadigan Qoraqalpogʻiston Respublikasi budjetining, viloyatlar va Toshkent shahar mahalliy budjetlarining tasdiqlangan xarajatlari parametrlari doirasida oʻzgartirishlar kiritish tegishli moliya organlarining taqdimnomasiga koʻra Qoraqalpogʻiston Respublikasi Vazirlar Kengashi, viloyatlar va Toshkent shahar hokimlarining qarorlari asosida amalga oshiriladi.
       148-modda. Tumanlar va shaharlar budjetlarining xarajatlari yoyilmasiga oʻzgartirishlar kiritish tartibi
       Tumanlar va shaharlar budjetlarining xarajatlari yoyilmasiga bir budjet tashkiloti va budjet mablagʻlari oluvchi uchun budjetdan ajratiladigan mablagʻlarni kamaytirishni mos ravishda boshqa budjet tashkiloti va budjet mablagʻlari oluvchi uchun budjetdan ajratiladigan mablagʻlarni koʻpaytirishni nazarda tutadigan tumanlar va shaharlar budjetlarining tasdiqlangan xarajatlar parametrlari doirasida oʻzgartirishlar kiritish tumanlar va shaharlar hokimliklarining moliya boʻlimlari taqdimnomasiga koʻra tumanlar va shaharlar hokimlarining qarorlari asosida amalga oshiriladi.
       149-modda. Davlat maqsadli jamgʻarmalarining budjetlariga oʻzgartirishlar kiritish tartibi
       Davlat maqsadli jamgʻarmalari budjetlarining xarajatlariga davlat maqsadli jamgʻarmalari budjetlarining tasdiqlangan parametrlariga nisbatan ularning xarajatlarini 10 va undan ortiq foizga koʻpaytirishni yoki kamaytirishni nazarda tutadigan oʻzgartirishlar kiritish Oʻzbekiston Respublikasi Vazirlar Mahkamasining taqdimnomasiga koʻra Oʻzbekiston Respublikasi Oliy Majlisining palatalari tomonidan amalga oshiriladi.
       Davlat maqsadli jamgʻarmalari budjetlarining xarajatlariga ularning tasdiqlangan parametrlariga nisbatan 10 foizdan kam koʻpaytirish yoki kamaytirishni nazarda tutadigan oʻzgartirishlar kiritish davlat maqsadli jamgʻarmalari taqsimlovchi organlarining taqdimnomasiga koʻra Oʻzbekiston Respublikasi Vazirlar Mahkamasi tomonidan amalga oshiriladi.
       Davlat maqsadli jamgʻarmalari budjetlarining xarajatlarini ularning tasdiqlangan parametrlariga nisbatan koʻpaytirish ularni qoplash manbalari mavjud boʻlgan taqdirda amalga oshiriladi.
       Davlat maqsadli jamgʻarmalari budjetlarining xarajatlariga ularning tasdiqlangan umumiy parametrlarini koʻpaytirmasdan yoki kamaytirmasdan oʻzgartirishlar kiritish davlat maqsadli jamgʻarmalarini taqsimlovchi organlar tomonidan Oʻzbekiston Respublikasi Moliya vazirligi bilan kelishuvga koʻra amalga oshiriladi.
       150-modda. Xarajatlar smetasiga va shtat jadvaliga oʻzgartirishlar kiritish tartibi 
       Budjet tashkilotining yoki budjet mablagʻlari oluvchining soʻroviga koʻra moliya yilida uning uchun nazarda tutilgan xarajatlarning ayrim moddalar boʻyicha budjetdan ajratiladigan mablagʻlarning hajmlari xarajatlarning boshqa moddalari boʻyicha budjetdan ajratiladigan mablagʻlar teng miqdorda kamaytirilgan hamda budjet tashkiloti yoki budjet mablagʻlari oluvchi uchun nazarda tutilgan budjetdan ajratiladigan mablagʻlarning tasdiqlangan umumiy hajmi saqlab qolingan holda koʻpaytirilishi mumkin. Mazkur oʻzgartirishlar budjet tashkilotlari va budjet mablagʻlari oluvchilar tomonidan xarajatlar smetasiga yiliga koʻpi bilan toʻrt marta kiritiladi va:
       Oʻzbekiston Respublikasining respublika budjetidan moliyalashtiriladigan budjet tashkilotlari va budjet mablagʻlari oluvchilar boʻyicha — budjet mablagʻlarini taqsimlovchi tomonidan; 
       budjet mablagʻlarini taqsimlovchilar boʻyicha — Oʻzbekiston Respublikasi Moliya vazirligi tomonidan;
       Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan moliyalashtiriladigan budjet tashkilotlari va budjet mablagʻlari oluvchilar boʻyicha — Qoraqalpogʻiston Respublikasi Moliya vazirligi, viloyatlar va Toshkent shahar hokimliklarining moliya boshqarmalari tomonidan; 
       tumanlar va shaharlar budjetlaridan moliyalashtiriladigan budjet tashkilotlari va budjet mablagʻlari oluvchilar boʻyicha — tumanlar va shaharlar hokimliklarining moliya boʻlimlari tomonidan;
       davlat maqsadli jamgʻarmalari budjetlaridan moliyalashtiriladigan budjet mablagʻlari oluvchilar boʻyicha — davlat maqsadli jamgʻarmalarini taqsimlovchi organlar tomonidan roʻyxatdan oʻtkaziladi. 
       Budjet tashkilotlarining xarajatlar smetasiga kiritiladigan oʻzgartirishlar soni hisobga olinayotganda budjet tashkilotlarida ishlovchi ayollarga homiladorlik va tugʻish nafaqasi toʻlash uchun budjet tashkilotining tasdiqlangan xarajatlar smetasi doirasida budjetdan ajratiladigan mablagʻlarni bir moddadan boshqa moddaga koʻpaytirishni yoki kamaytirishni nazarda tutuvchi oʻzgartirishlar hisobga olinmaydi.
       Budjet tashkilotining va budjet mablagʻlari oluvchining soʻroviga koʻra kamaytirish tomonga oʻzgartirishlar kiritishga yoʻl qoʻyilmaydigan xarajatlar moddalari Oʻzbekiston Respublikasi Moliya vazirligi tomonidan belgilanadi.
       Qonun hujjatlariga muvofiq ish haqi miqdorlari oshirilishi munosabati bilan budjet tashkilotining shtat jadvaliga kiritiladigan oʻzgartirishlar moliya organi tomonidan roʻyxatdan oʻtkazilmaydi.
       Budjet tashkilotining shtat jadvaliga kiritilgan oʻzgartirishlar Oʻzbekiston Respublikasi Moliya vazirligi tomonidan belgilangan shakl boʻyicha tegishli moliya organida roʻyxatdan oʻtkazilishi lozim, ushbu moddaning uchinchi qismida koʻrsatilgan hollar bundan mustasno.
22-bob. Davlat budjeti taqchilligi va profitsiti. Davlat tomonidan mablagʻ jalb qilish 
       151-modda. Davlat budjeti taqchilligini moliyalashtirish. Davlat budjeti profitsiti
       Davlat budjeti taqchilligi:
       Oʻzbekiston Respublikasi respublika budjeti mablagʻlarining moliya yili boshidagi qoldiqlari;
       davlat tomonidan mablagʻ jalb qilish;
       qonun hujjatlariga muvofiq boshqa manbalar hisobidan moliyalashtiriladi.
       Oʻzbekiston Respublikasi Markaziy bankining kreditlarini Davlat budjeti taqchilligini qoplash manbasi sifatida jalb qilishga yoʻl qoʻyilmaydi. 
       Davlat budjetining daromadlari uning xarajatlaridan ortishi Davlat budjeti profitsitidir. 
       Davlat budjeti profitsiti faqat Davlat budjeti boʻyicha aniqlanadi.
       152-modda. Davlat tomonidan mablagʻ jalb qilish
       Davlat tomonidan mablagʻ jalb qilish ichki va xorijdan mablagʻ jalb qilishdan iborat.
       Davlat tomonidan ichki mablagʻni jalb qilish Oʻzbekiston Respublikasi rezidentlaridan mablagʻlarni jalb etish boʻlib, bu mablagʻlar boʻyicha Oʻzbekiston Respublikasining qarz oluvchi yoki qarz oluvchi-rezidentlarning kreditlarini (qarzlarini) toʻlashga kafil sifatidagi majburiyatlari yuzaga keladi.
       Chet el manbalaridan (chet davlatlar, xalqaro tashkilotlardan, xalqaro moliya va iqtisodiy institutlardan, chet el hukumatlarining moliya tashkilotlari va Oʻzbekiston Respublikasining boshqa norezidentlaridan) mablagʻlarni jalb etish davlat tomonidan xorijdan mablagʻ jalb qilish boʻlib, bu mablagʻ boʻyicha Oʻzbekiston Respublikasining qarz oluvchi yoki qarz oluvchi-rezidentlarning kreditlarini (qarzlarini) toʻlashga kafil sifatidagi majburiyatlari yuzaga keladi.
       Davlat tomonidan mablagʻ jalb etish boʻyicha qarorlar belgilangan tartibda qabul qilinadi. 
       Davlat tomonidan mablagʻ jalb qilish:
       iqtisodiyotni rivojlantirishning ustuvor yoʻnalishlarini, shu jumladan rivojlanish davlat dasturlarini moliyalashtirish; 
       davlat qarzini qayta moliyalashtirish; 
       Davlat budjeti taqchilligini qoplash uchun amalga oshiriladi.
       Davlat qarzining eng yuqori miqdori har yili Oʻzbekiston Respublikasi Oliy Majlisining palatalari tomonidan navbatdagi yil uchun Davlat budjeti va davlat maqsadli jamgʻarmalarining budjetlari qabul qilinayotganda belgilanadi.
       153-modda. Davlat tomonidan mablagʻ jalb qilish turlari
       Davlat tomonidan mablagʻ jalb qilish:
       Oʻzbekiston Respublikasi tomonidan qarz oluvchi sifatida chet davlatlardan, xalqaro tashkilotlardan, xalqaro moliya va iqtisodiy institutlardan, chet el hukumatlarining moliya tashkilotlaridan hamda Oʻzbekiston Respublikasining boshqa rezidentlari va norezidentlaridan jalb qilingan kreditlar (qarzlar) boʻyicha;
       Oʻzbekiston Respublikasining davlat kafolatlari boʻyicha;
       Oʻzbekiston Respublikasi nomidan chiqarilgan davlat qimmatli qogʻozlari boʻyicha qarz majburiyatlari tarzida amalga oshirilishi mumkin.
       Qarz majburiyatlari qisqa muddatli (bir yilgacha boʻlgan muddatga), oʻrta muddatli (bir yildan besh yilgacha muddatga) va uzoq muddatli (besh yil va undan ortiq muddatga) boʻlishi mumkin.
       Davlat qarzi boʻyicha xizmat koʻrsatish Oʻzbekiston Respublikasi Moliya vazirligi tomonidan amalga oshiriladi.
       154-modda. Oʻzbekiston Respublikasi tomonidan jalb qilinadigan kreditlar (qarzlar)
       Oʻzbekiston Respublikasi tomonidan xorijiy banklardan, davlatlardan, xalqaro moliya va iqtisodiy institutlardan, chet el hukumatlarining moliya tashkilotlaridan jalb qilinadigan kreditlar (qarzlar) davlat tomonidan xorijdan mablagʻ jalb qilish jumlasiga kiradi.
       Oʻzbekiston Respublikasi tomonidan jalb qilinadigan kreditlar (qarzlar) belgilangan tartibda:
       rivojlanish davlat dasturlarini moliyalashtirishga yoki birgalikda moliyalashtirishga; 
       tarmoqlarni, iqtisodiyot sohalarini va mintaqalarni rivojlantirish dasturlarini amalga oshirish boʻyicha tadbirlarni moliyalashtirish uchun kreditlarni (qarzlarni) qaytadan kreditlashga yoʻnaltiriladi.
       Oʻzbekiston Respublikasi nomidan jalb qilingan kreditlarni (qarzlarni) qaytadan kreditlashda kredit (qarz) boʻyicha xizmat koʻrsatish yuzasidan ehtimoldagi tavakkalchiliklarni qoplashda foydalanish uchun jalb qilinayotgan kredit (qarz) stavkasining 50 foizidan oshmaydigan miqdorda Oʻzbekiston Respublikasi marjasi belgilanishi mumkin. Kredit (qarz) boʻyicha qarzdorlik toʻliq toʻlangan taqdirda kredit (qarz) boʻyicha Oʻzbekiston Respublikasi marjasining foydalanilmay qolgan summasi Oʻzbekiston Respublikasi respublika budjetining daromadiga kiritiladi. 
       155-modda. Oʻzbekiston Respublikasining davlat kafolatlari
       Oʻzbekiston Respublikasining davlat kafolati qarz oluvchi-rezident oʻzidan undiriladigan summani qarz (kredit) boʻyicha bitimlarda belgilangan muddatda toʻlamagan taqdirda Oʻzbekiston Respublikasining qarz beruvchi oldidagi qarzni toʻliq yoki qisman toʻlab berish majburiyatidir.
       Oʻzbekiston Respublikasining davlat kafolatlari qarz beruvchilarga qarz oluvchi-rezidentlar oʻzi olgan kreditlar (qarzlar) boʻyicha majburiyatlarni bajarishining taʼminoti sifatida beriladi. Jismoniy shaxslarning majburiyatlari boʻyicha Oʻzbekiston Respublikasining davlat kafolatlari berilmaydi.
       Oʻzbekiston Respublikasining davlat kafolatlari Oʻzbekiston Respublikasi Prezidentining yoki Oʻzbekiston Respublikasi Vazirlar Mahkamasining qaroriga koʻra beriladi.
       Oʻzbekiston Respublikasi Moliya vazirligi Oʻzbekiston Respublikasining davlat kafolatlarini rasmiylashtirish boʻyicha vakolatli organdir. 
       Oʻzbekiston Respublikasi Moliya vazirligi Oʻzbekiston Respublikasining berilgan davlat kafolatlari bilan shart qilib qoʻyilgan toʻlovlarni amalga oshirgach, amalga oshirilgan toʻlovlar va ular bilan bogʻliq xarajatlar summasini qarz oluvchi-rezidentdan soʻzsiz undirib olish huquqiga ega.
       Oʻzbekiston Respublikasining davlat kafolatlarini rasmiylashtirish, taqdim etish, roʻyxatdan oʻtkazish va ular boʻyicha majburiyatlarni bajarish tartibi Oʻzbekiston Respublikasi Vazirlar Mahkamasi tomonidan belgilanadi.
       156-modda. Oʻzbekiston Respublikasi nomidan chiqariladigan davlat qimmatli qogʻozlari 
       Oʻzbekiston Respublikasi Moliya vazirligi Oʻzbekiston Respublikasi nomidan davlat qimmatli qogʻozlarini chiqaradi. Davlat qimmatli qogʻozlarini chiqarish va ularning cheklangan hajmi toʻgʻrisidagi qaror belgilangan tartibda qabul qilinadi. 
       Oʻzbekiston Respublikasi Markaziy banki:
       Oʻzbekiston Respublikasi Moliya vazirligi tomonidan emissiya qilingan davlat qimmatli qogʻozlarini joylashtirishda;
       davlat qimmatli qogʻozlari boʻyicha qiymatni, foizlarni va boshqa toʻlovlarni toʻlashda;
       davlat qimmatli qogʻozlari boʻyicha boshqa operatsiyalarni amalga oshirishda fiskal agent sifatida ishtirok etishi mumkin. 
       Davlat qimmatli qogʻozlarini chiqarishdan olingan tushumlar: 
       Davlat budjeti taqchilligini qoplash uchun; 
       mamlakatning ijtimoiy-iqtisodiy rivojlanishi boʻyicha chora-tadbirlar, Oʻzbekiston Respublikasi Prezidentining qarorlari bilan belgilanadigan yirik investitsiya loyihalari va boshqa chora-tadbirlarni amalga oshirish uchun yoʻnaltiriladi.
23-bob. Budjet ssudalari, kredit liniyalari va kreditlar
       157-modda. Budjet ssudalari, kredit liniyalari va kreditlar berish
       Budjet ssudalari, kredit liniyalari va kreditlar Oʻzbekiston Respublikasining respublika budjeti mablagʻlari va qonun hujjatlariga muvofiq boshqa manbalar hisobidan berilishi mumkin.
       Budjet ssudalari, kredit liniyalari va kreditlarni berish qonun hujjatlari hamda shartnoma bilan belgilanadigan muddatlilik, qaytarish, maqsadli foydalanish shartlariga va boshqa shartlarga asoslanadi.
       158-modda. Rezident-yuridik shaxslarga beriladigan (ochiladigan) budjet ssudalari va kredit liniyalari
       Budjet ssudalari va kredit liniyalari rezident-yuridik shaxslarga Oʻzbekiston Respublikasi Vazirlar Mahkamasining qarorlari asosida berilishi (ochilishi) mumkin.
       Budjet ssudalari budjet tashkilotlariga bevosita Oʻzbekiston Respublikasi Moliya vazirligi tomonidan beriladi.
       Kredit liniyalari Oʻzbekiston Respublikasi Moliya vazirligi tomonidan rezident-yuridik shaxslarga ularga xizmat koʻrsatadigan tijorat banklari orqali, shuningdek bevosita tijorat banklariga ochiladi.
       159-modda. Budjet ssudasi va kredit liniyasini oʻz vaqtida qaytarmaslik
       Budjet ssudasi yoki kredit liniyasi, shu jumladan foizlar budjet ssudasini berish yoki kredit liniyasini ochish toʻgʻrisidagi shartnomada belgilangan muddatlarda va hajmlarda oʻz vaqtida qaytarilmagan taqdirda Oʻzbekiston Respublikasi Moliya vazirligi:
       qarzni qarzdordan soʻzsiz tartibda undiradi; 
       har bir kechiktirilgan kun uchun muddati oʻtkazib yuborilgan qarz summasining 0,033 foizi miqdorida penya hisoblaydi. 
       160-modda. Chet davlatlarga beriladigan kreditlar
       Chet davlatlarga kreditlar belgilangan tartibda beriladi. 
VIII boʻlim.
Budjet hisobi va hisoboti 
24-bob. Budjet hisobi va hisobotini yuritish tartibi
       161-modda. Umumiy qoidalar
       Budjet hisobi budjet tizimi budjetlarini ijro etishda hisobga olinadigan, pulda ifodalangan aktivlar va majburiyatlarning, shuningdek mazkur aktivlar va majburiyatlarni oʻzgartiruvchi operatsiyalarning holati toʻgʻrisidagi axborotni toʻplash, roʻyxatdan oʻtkazish va umumlashtirishning tartibga solingan tizimidir.
       Budjet hisoboti budjet hisobi maʼlumotlari asosida belgilangan shakllar boʻyicha tuziladigan aktivlar va majburiyatlarning holati toʻgʻrisidagi maʼlumotlarning umumlashtirilgan tizimidir.
       Budjet hisobi va budjet hisobotining yagona uslubiyati Oʻzbekiston Respublikasi Moliya vazirligi tomonidan ushbu Kodeks, budjet hisobining standartlariga, shuningdek boshqa qonun hujjatlariga muvofiq belgilanadi. Budjet hisobining standartlari Oʻzbekiston Respublikasi Moliya vazirligi tomonidan tasdiqlanadi.
       Budjet tashkilotlari tomonidan budjet hisobi va budjet hisobotining yagona uslubiyatiga rioya etilgan holda budjet hisobining batafsil boʻlishini taʼminlaydigan ichki idoraviy hujjatlar qoʻllanilishi mumkin.
       Budjet tizimi budjetlari ijrosining budjet hisobi:
       moliya organlari;
       gʻaznachilik boʻlinmalari;
       davlat soliq xizmati organlari va bojxona organlari;
       budjet tashkilotlari;
       davlat maqsadli jamgʻarmalarini taqsimlovchi organlar tomonidan yuritiladi.
       Davlat budjetining va davlat maqsadli jamgʻarmalari budjetlarining ijrosi boʻyicha budjet hisobi kassa usuli boʻyicha yuritiladi.
       162-modda. Budjet hisoboti turlari
       Budjet hisoboti quyidagi hisobot turlarini oʻz ichiga oladi:
       budjet tashkilotlarining va budjet mablagʻlari oluvchilarning moliyaviy hisobotlari;
       Davlat budjetiga va davlat maqsadli jamgʻarmalari budjetlariga daromadlarning tushumlari toʻgʻrisidagi hisobot;
       Davlat budjetining ijrosi toʻgʻrisidagi hisobot;
       davlat maqsadli jamgʻarmalari budjetlarining ijrosi toʻgʻrisidagi hisobot.
       163-modda. Budjet tashkilotlarining va budjet mablagʻlari oluvchilarning moliyaviy hisobotlari
       Budjet tashkilotlarining va budjet mablagʻlari oluvchilarning choraklik moliyaviy hisobotlari hisobot yilining 1-aprel, 1-iyul va 1-oktabr holatiga, yillik moliyaviy hisobotlar esa, kelgusi hisobot yilining 1-yanvar holatiga koʻra tuziladi.
       Budjet tashkilotlarining va budjet mablagʻlari oluvchilarning moliyaviy hisobotlari mazkur tashkilotlarning rahbari hamda bosh buxgalteri tomonidan imzolanadi.
       Choraklik va yillik moliyaviy hisobotlar:
       budjet mablagʻlarini taqsimlovchilar boʻyicha — Oʻzbekiston Respublikasi Moliya vazirligiga;
       Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan moliyalashtiriladigan budjet tashkilotlari va budjet mablagʻlari oluvchilar boʻyicha — Qoraqalpogʻiston Respublikasi Moliya vazirligiga, viloyatlar va Toshkent shahar hokimliklarining moliya boshqarmalariga;
       tumanlar va shaharlar budjetlaridan moliyalashtiriladigan budjet tashkilotlari va budjet mablagʻlari oluvchilar boʻyicha — tumanlar va shaharlar hokimliklarining moliya boʻlimlariga taqdim etiladi.
       Budjet mablagʻlarini taqsimlovchilar Oʻzbekiston Respublikasining respublika budjetidan moliyalashtiriladigan oʻz tasarrufidagi tashkilotlarning moliyaviy hisobotlari asosida choraklik va yillik jamlanma moliyaviy hisobotlarni tuzadi hamda Oʻzbekiston Respublikasi Moliya vazirligiga taqdim etadi.
       Tasarrufdagi tashkilotlar uchun moliyaviy hisobotlarni taqdim etish muddatlari budjet mablagʻlarini taqsimlovchi tomonidan oʻzi Oʻzbekiston Respublikasi Moliya vazirligiga jamlanma moliyaviy hisobotlarni taqdim etadigan muddatlar hisobga olingan holda belgilanadi.
       Budjet mablagʻlarini taqsimlovchilarning jamlanma moliyaviy hisobotlari budjet mablagʻlarini taqsimlovchining rahbari yoki u vakolat bergan shaxs va bosh buxgalter tomonidan imzolanadi.
       Davlat maqsadli jamgʻarmalari budjetlaridan budjet mablagʻlari oluvchilar davlat maqsadli jamgʻarmalarini taqsimlovchi organlar tomonidan belgilangan tartibda choraklik va yillik moliyaviy hisobotlarni tuzadi hamda davlat maqsadli jamgʻarmalarini taqsimlovchi organlarga taqdim etadi.
       Qoraqalpogʻiston Respublikasining respublika budjetidan, viloyatlarning viloyat budjetlaridan va Toshkent shahrining shahar budjetidan moliyalashtiriladigan budjet tashkilotlari va budjet mablagʻlari oluvchilar ushbu moddaning uchinchi qismida koʻrsatilgan tegishli moliya organlariga moliyaviy hisobotlarni ular belgilagan muddatlarda, lekin Oʻzbekiston Respublikasi Moliya vazirligi tomonidan belgilangan muddatlardan kechiktirmay taqdim etadi.
       Tumanlar va shaharlar budjetlaridan moliyalashtiriladigan budjet tashkilotlari va budjet mablagʻlari oluvchilar ushbu moddaning uchinchi qismida koʻrsatilgan tegishli moliya organlariga moliyaviy hisobotlarni ular belgilagan muddatlarda, lekin yuqori turuvchi moliya organi tomonidan belgilangan muddatlardan kechiktirmay taqdim etadi.
       Elektron hujjat tarzida taqdim etilgan moliyaviy hisobotlar budjet tashkilotlari va budjet mablagʻlari oluvchilar rahbarlarining yoki ular vakolat bergan shaxslarning va bosh buxgalterlarining elektron raqamli imzosi bilan tasdiqlanadi.
       Budjet tashkilotlari va budjet mablagʻlari oluvchilarning choraklik hamda yillik moliyaviy hisobotlarni tuzish, tasdiqlash va taqdim etish tartibi Oʻzbekiston Respublikasi Moliya vazirligi tomonidan belgilanadi.
       164-modda. Davlat budjetiga va davlat maqsadli jamgʻarmalari budjetlariga daromadlarning tushumlari toʻgʻrisidagi hisobot
       Tumanlar va shaharlar davlat soliq inspeksiyalari tegishli tumanlar va shaharlar hokimliklarining moliya boʻlimlariga hisobot davri uchun soliqlar va boshqa majburiy toʻlovlarning hisoblanishi hamda tushumi toʻgʻrisida hisobot taqdim etadi.
       Qoraqalpogʻiston Respublikasi, viloyatlar va Toshkent shahar davlat soliq boshqarmalari hamda Davlat bojxona qoʻmitasining Qoraqalpogʻiston Respublikasi, viloyatlar, Toshkent shahri boʻyicha boshqarmalari, shu jumladan ixtisoslashtirilgan boʻlinmalari Qoraqalpogʻiston Respublikasi moliya vazirligiga, viloyatlar va Toshkent shahar hokimliklarining moliya boshqarmalariga hisobot davri uchun soliqlar va boshqa majburiy toʻlovlarning hisoblanishi hamda tushumi toʻgʻrisida hisobotlar taqdim etadi.
       Oʻzbekiston Respublikasi Davlat soliq qoʻmitasi va Davlat bojxona qoʻmitasi Oʻzbekiston Respublikasi Moliya vazirligiga hisobot davri uchun soliqlar va boshqa majburiy toʻlovlarning hisoblanishi hamda tushumi toʻgʻrisida hisobotlar taqdim etadi.
       Soliqlar va boshqa majburiy toʻlovlarning hisoblanishi va tushumi toʻgʻrisidagi hisobotlarning shakllari hamda ularni taqdim etish muddatlari Oʻzbekiston Respublikasi Moliya vazirligi tomonidan belgilanadi.
       Oʻzbekiston Respublikasi Markaziy banki Oʻzbekiston Respublikasi Moliya vazirligi va davlat maqsadli jamgʻarmalarini taqsimlovchi organlarga Oʻzbekiston Respublikasi Moliya vazirligi tomonidan belgilangan shakllar va muddatlarda Davlat budjeti va davlat maqsadli jamgʻarmalari budjetlari daromadlarining tushumlari toʻgʻrisida hisobot taqdim etadi.
       165-modda. Davlat budjetining ijrosi toʻgʻrisidagi hisobot
       Davlat budjetining ijrosi toʻgʻrisidagi hisobot budjet tasnifiga muvofiq muayyan davr uchun Davlat budjeti daromadlari va xarajatlarining ijrosi natijalaridan iborat boʻladi.
       Davlat budjetining ijrosi toʻgʻrisidagi hisobot quyidagi hisobot shakllarini oʻz ichiga oladi:
       Davlat budjeti ijrosining balansini;
       Davlat budjeti daromadlarining ijrosi toʻgʻrisidagi hisobotni;
       Davlat budjeti xarajatlarining ijrosi toʻgʻrisidagi hisobotni;
       budjet tashkilotlarining debitorlik va kreditorlik qarzlari toʻgʻrisidagi maʼlumotnomani;
       Davlat budjetidan moliyalashtiriladigan budjet tashkilotlari boʻyicha tarmoq, shtatlar va kontingentga doir rejaning bajarilishi toʻgʻrisidagi hisobotni.
       Tumanlar va shaharlar boʻyicha gʻaznachilik boʻlinmalari tegishli tumanlar va shaharlar hokimliklarining moliya boʻlimlariga tumanlar va shaharlar budjetlarining kassa ijrosi toʻgʻrisidagi hisobotni taqdim etadi.
       Tumanlar va shaharlar hokimliklarining moliya boʻlimlari hisobot davri uchun tumanlar va shaharlar budjetlarining ijrosi toʻgʻrisidagi hisobotni Oʻzbekiston Respublikasi Moliya vazirligi tomonidan belgilangan shakllar boʻyicha:
       yuqori turuvchi moliya organlariga — ular belgilagan muddatlarda;
       tegishli hokimliklarga — tumanlar va shaharlar budjetlarining ijrosi toʻgʻrisidagi hisobot yuqori turuvchi moliya organlariga taqdim etilganidan soʻng uch ish kuni ichida taqdim etadi.
       Qoraqalpogʻiston Respublikasi, viloyatlar va Toshkent shahri boʻyicha gʻaznachilik boshqarmalari Qoraqalpogʻiston Respublikasi respublika budjetining, viloyatlar viloyat budjetlarining va Toshkent shahri shahar budjetining kassa ijrosi toʻgʻrisidagi hisobotni tegishincha Qoraqalpogʻiston Respublikasi Moliya vazirligiga, viloyatlar va Toshkent shahar hokimliklarining moliya boshqarmalariga taqdim etadi.
       Gʻaznachilik boʻlinmalari tomonidan tegishli budjetlarning kassa ijrosi toʻgʻrisidagi hisobotlarni moliya organlariga taqdim etish tartibi Oʻzbekiston Respublikasi Moliya vazirligi tomonidan belgilanadi.
       Qoraqalpogʻiston Respublikasi Moliya vazirligi, viloyatlar va Toshkent shahar hokimliklarining moliya boshqarmalari hisobot davri uchun Qoraqalpogʻiston Respublikasi budjetining, viloyatlar va Toshkent shahar mahalliy budjetlarining ijrosi toʻgʻrisidagi hisobotni Oʻzbekiston Respublikasi Moliya vazirligi tomonidan belgilangan shakllar boʻyicha:
       Oʻzbekiston Respublikasi Moliya vazirligiga — u belgilagan muddatlarda;
       Qoraqalpogʻiston Respublikasi Vazirlar Kengashiga va tegishli hokimliklarga — Qoraqalpogʻiston Respublikasi budjetining, viloyatlar va Toshkent shahar mahalliy budjetlarining ijrosi toʻgʻrisidagi hisobot Oʻzbekiston Respublikasi Moliya vazirligiga taqdim etilganidan soʻng uch ish kuni ichida taqdim etadi.
       Oʻzbekiston Respublikasi Moliya vazirligi ushbu moddaning ikkinchi qismida koʻrsatilgan shakllar boʻyicha Davlat budjetining ijrosi toʻgʻrisidagi yillik hisobotni tuzadi.
       Oʻzbekiston Respublikasi Moliya vazirligi Oʻzbekiston Respublikasi Vazirlar Mahkamasiga:
       Davlat budjeti ijrosining borishi toʻgʻrisidagi choraklik hisobotni Oʻzbekiston Respublikasi Vazirlar Mahkamasi tomonidan belgilangan muddatlarda;
       Davlat budjetining ijrosi toʻgʻrisidagi yillik hisobotni hisobot yilidan keyingi yilning 1-apreligacha taqdim etadi.
       166-modda. Davlat maqsadli jamgʻarmalari budjetlarining ijrosi toʻgʻrisidagi hisobot
       Davlat maqsadli jamgʻarmalarini taqsimlovchi organlar har oyda Oʻzbekiston Respublikasi Moliya vazirligiga tahliliy maqsadlar uchun davlat maqsadli jamgʻarmalari budjetlarining ijrosi toʻgʻrisidagi hisobotlarni taqdim etadi.
       Davlat maqsadli jamgʻarmalari budjetlarining ijrosi toʻgʻrisidagi hisobotlarning shakllari, taqdim etish tartibi va muddatlari Oʻzbekiston Respublikasi Moliya vazirligi tomonidan belgilanadi.
       Davlat maqsadli jamgʻarmalarini taqsimlovchi organlar Oʻzbekiston Respublikasi Vazirlar Mahkamasiga:
       davlat maqsadli jamgʻarmalari budjetlarining ijrosi toʻgʻrisidagi choraklik hisobotni Oʻzbekiston Respublikasi Vazirlar Mahkamasi tomonidan belgilangan muddatlarda;
       davlat maqsadli jamgʻarmalari budjetlarining ijrosi toʻgʻrisidagi yillik hisobotni hisobot yilidan keyingi yilning 1-apreligacha taqdim etadi.
25-bob. Davlat budjetining va davlat maqsadli jamgʻarmalari budjetlarining ijrosi toʻgʻrisidagi hisobotlarni tasdiqlash 
       167-modda. Davlat budjetining va davlat maqsadli jamgʻarmalari budjetlarining ijrosi toʻgʻrisidagi yillik hisobotning tashqi auditi hamda uni baholash
       Oʻzbekiston Respublikasi Vazirlar Mahkamasi Davlat budjetining va davlat maqsadli jamgʻarmalari budjetlarining ijrosi toʻgʻrisidagi yillik hisobotni Oʻzbekiston Respublikasi Hisob palatasiga tashqi audit oʻtkazish va baholash uchun hisobot yilidan keyingi yilning 5-apreligacha yuboradi.
       Oʻzbekiston Respublikasi Hisob palatasi Davlat budjetining va davlat maqsadli jamgʻarmalari budjetlarining ijrosi toʻgʻrisidagi yillik hisobotga doir xulosani hisobot yilidan keyingi yilning 10-mayidan kechiktirmay Oʻzbekiston Respublikasi Vazirlar Mahkamasiga yuboradi.
       Oʻzbekiston Respublikasi Vazirlar Mahkamasi Davlat budjetining va davlat maqsadli jamgʻarmalari budjetlarining ijrosi toʻgʻrisidagi yillik hisobotni Oʻzbekiston Respublikasi Hisob palatasining xulosasi bilan birga hisobot yilidan keyingi yilning 15-mayidan kechiktirmay Oʻzbekiston Respublikasi Oliy Majlisining Qonunchilik palatasiga taqdim etadi.
       168-modda. Qoraqalpogʻiston Respublikasi budjetining, viloyatlar va Toshkent shahar mahalliy budjetlarining, shuningdek tumanlar va shaharlar budjetlarining ijrosi toʻgʻrisidagi hisobotlarni koʻrib chiqish hamda tasdiqlash 
       Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar, shuningdek tumanlar va shaharlar Kengashlari Qoraqalpogʻiston Respublikasi Vazirlar Kengashi, viloyatlar, Toshkent shahar, tumanlar va shaharlar hokimlari tomonidan hisobot davri uchun taqdim etilgan tegishli budjetlarning ijrosi toʻgʻrisidagi hisobotlarni oʻz partiyalar guruhlarida va doimiy komissiyalarida (qoʻmitalarida) dastlabki tarzda muhokama qilish asosida koʻrib chiqadi. 
       Qoraqalpogʻiston Respublikasi Vazirlar Kengashi, viloyatlar, Toshkent shahar, tumanlar va shaharlar hokimlari tegishli budjetlar ijrosi toʻgʻrisidagi yillik hisobotlarni hisobot yilidan keyingi yilning 10-mayidan soʻng tegishincha Qoraqalpogʻiston Respublikasi Joʻqorgʻi Kengesiga, xalq deputatlari viloyatlar va Toshkent shahar, shuningdek tumanlar va shaharlar Kengashlariga taqdim etadi. 
       Tegishli budjetlarning ijrosi toʻgʻrisidagi hisobotlarni taqdim etish muddatlari tegishincha Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar, shuningdek tumanlar va shaharlar Kengashlari tomonidan belgilanadi. 
       Tegishli budjetlarning ijrosi toʻgʻrisidagi hisobotlar tegishincha Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar, shuningdek tumanlar va shaharlar Kengashlari qarorlari bilan tasdiqlanadi.
       169-modda. Davlat budjetining va davlat maqsadli jamgʻarmalari budjetlarining ijrosi toʻgʻrisidagi hisobotlarni koʻrib chiqish hamda tasdiqlash
       Oʻzbekiston Respublikasi Oliy Majlisining Qonunchilik palatasi Oʻzbekiston Respublikasi Vazirlar Mahkamasi tomonidan tegishli hisobot davri uchun taqdim etilgan Davlat budjetining va davlat maqsadli jamgʻarmalari budjetlarining ijrosi toʻgʻrisidagi hisobotni Oʻzbekiston Respublikasi Oliy Majlisi Qonunchilik palatasining siyosiy partiyalar fraksiyalari, deputatlar guruhlari va qoʻmitalarida muhokama qilish asosida koʻrib chiqadi.
       Tegishli hisobot davri uchun Davlat budjetining va davlat maqsadli jamgʻarmalari budjetlarining ijrosi toʻgʻrisidagi hisobot Oʻzbekiston Respublikasi Oliy Majlisi Qonunchilik palatasining siyosiy partiyalar fraksiyalari, deputatlar guruhlari va qoʻmitalarida koʻrib chiqilgandan soʻng Oʻzbekiston Respublikasi Oliy Majlisi Qonunchilik palatasining majlisida koʻrib chiqiladi hamda Oʻzbekiston Respublikasi Oliy Majlisi Qonunchilik palatasining qarori bilan tasdiqlanadi.
       Davlat budjetining va davlat maqsadli jamgʻarmalari budjetlarining ijrosi toʻgʻrisidagi yillik hisobot Oʻzbekiston Respublikasi Oliy Majlisining Qonunchilik palatasi tomonidan tasdiqlangandan soʻng hisobot yili uchun Davlat budjetining va davlat maqsadli jamgʻarmalari budjetlarining ijrosi toʻgʻrisidagi axborot Oʻzbekiston Respublikasi Moliya vazirligining rasmiy veb-saytiga joylashtiriladi.
IX boʻlim. 
Budjet tizimi budjetlarining ijrosini nazorat qilish 
26-bob. Davlat moliyaviy nazorati
       170-modda. Umumiy qoidalar
       Davlat moliyaviy nazorati budjet toʻgʻrisidagi qonun hujjatlarining moliyaviy nazorat obyektlari tomonidan buzilishi hollarini aniqlash, bartaraf etish va unga yoʻl qoʻymaslik, shuningdek budjet sohasida korrupsiyaga oid huquqbuzarliklarning oldini olish maqsadida davlat moliyaviy nazorat organlari tomonidan amalga oshiriladi.
       Davlat moliyaviy nazorati:
       respublika darajasida — Oʻzbekiston Respublikasi respublika budjetining, davlat maqsadli jamgʻarmalari budjetlarining va Oʻzbekiston Respublikasi respublika budjetidan moliyalashtiriladigan budjet tashkilotlari budjetdan tashqari jamgʻarmalarining shakllantirilishi hamda ijro etilishi ustidan;
       mahalliy darajada — Qoraqalpogʻiston Respublikasi budjetining, viloyatlar va Toshkent shahar mahalliy budjetlarining, Qoraqalpogʻiston Respublikasi budjetidan, viloyatlar va Toshkent shahar mahalliy budjetlaridan moliyalashtiriladigan budjet tashkilotlari budjetdan tashqari jamgʻarmalarining shakllantirilishi hamda ijro etilishi ustidan amalga oshiriladi.
       Davlat moliyaviy nazorat organlari davlat moliyaviy nazoratini davlat moliyaviy nazorat organlari yoki vakolatli organ tomonidan tasdiqlanadigan nazorat qilish yillik rejalariga muvofiq amalga oshiradi.
       Ayrim hollarda rejadan tashqari davlat moliyaviy nazoratini amalga oshirishga:
       Oʻzbekiston Respublikasi Prezidentining yoki Oʻzbekiston Respublikasi Vazirlar Mahkamasining;
       davlat moliyaviy nazorat organiga budjet toʻgʻrisidagi qonun hujjatlari buzilganligi faktlari toʻgʻrisida maʼlumotlar kelib tushgan hollarda davlat moliyaviy nazorat organlari rahbarlarining qarorlari asosida yoʻl qoʻyiladi.
       171-modda. Davlat moliyaviy nazorat organlari
       Oʻzbekiston Respublikasi Hisob palatasi, Oʻzbekiston Respublikasi Moliya vazirligi va uning tasarrufidagi vakolatli organlar davlat moliyaviy nazorat organlaridir.
       Davlat budjetining va davlat maqsadli jamgʻarmalari budjetlarining daromadlari qismi boʻyicha davlat moliyaviy nazorati berilgan vakolatlar doirasida davlat soliq xizmati organlari tomonidan amalga oshiriladi.
       172-modda. Davlat moliyaviy nazorati prinsiplari
       Davlat moliyaviy nazoratini oʻtkazishning qonuniyligi va mustaqilligi, shuningdek davlat moliyaviy nazorati natijalarining ishonchliligi va xolisligi davlat moliyaviy nazoratining prinsiplaridir.
       173-modda. Davlat moliyaviy nazoratining shakllari, turlari va usullari
       Davlat moliyaviy nazorati taftish, tekshirish (shu jumladan budjet toʻgʻrisidagi qonun hujjatlarining avvalgi taftishda yoki tekshirishda aniqlangan buzilishi hollarini bartaraf etish yuzasidan nazorat tartibidagi tekshirish) va oʻrganish shaklida amalga oshiriladi. 
       Davlat moliyaviy nazoratining turlari quyidagi:
       dastlabki nazorat — moliyaviy operatsiyalar bajarilguniga qadar gʻaznachilik boʻlinmalari va moliya organlari tomonidan amalga oshiriladigan;
       joriy nazorat — moliyaviy operatsiyalar bajarilishi jarayonida gʻaznachilik boʻlinmalari, moliya organlari va davlat soliq xizmati organlari tomonidan amalga oshiriladigan;
       yakuniy nazorat — moliyaviy operatsiyalar bajarilganidan soʻng ushbu Kodeksning 171-moddasida koʻrsatilgan davlat moliyaviy nazorat organlari tomonidan amalga oshiriladigan nazoratlardir.
       Davlat moliyaviy nazoratining usullari quyidagilardir:
       hujjatlarni tekshirish hajmiga qarab:
       yoppasiga nazorat — tekshirilayotgan davr uchun barcha buxgalteriya, moliya, statistika, bank hujjatlari va boshqa hujjatlarni nazorat qilish; 
       tanlov asosidagi nazorat — muayyan davr uchun buxgalteriya, moliya, statistika, bank hujjatlari va boshqa hujjatlarning ayrim qismlarini nazorat qilish; 
       nazoratning maqsadga yoʻnaltirilganligi va predmetiga qarab: 
       kompleks nazorat — moliyaviy nazorat obyektining muayyan davr uchun moliyaviy-xoʻjalik faoliyatining barcha yoʻnalishlarini nazorat qilish;
       mavzuli nazorat — moliyaviy nazorat obyektining muayyan davr uchun ayrim masalalar boʻyicha faoliyatini nazorat qilish;
       muqobil nazorat — operatsiyalar yagonaligi bilan oʻzaro bogʻliq boʻlgan va turli moliyaviy nazorat obyektlarida turgan hujjatlarni solishtirishni oʻz ichiga olgan tekshirish, bundan tadbirkorlik subyektlari mustasno. 
       174-modda. Oʻzbekiston Respublikasi Hisob palatasi tomonidan amalga oshiriladigan davlat moliyaviy nazorati 
       Oʻzbekiston Respublikasi Hisob palatasi: 
       Oʻzbekiston Respublikasi Davlat budjeti loyihasi parametrlari shakllantirilishini va mamlakatni ijtimoiy-iqtisodiy rivojlantirish ustuvorliklariga ularning muvofiqligini tizimli tahlil qilishni; 
       qabul qilinayotgan davlat dasturlari va hududiy dasturlarning moliyalashtirish manbalari bilan taʼminlanganligi auditini; 
       budjet tizimi budjetlariga hamda belgilangan tartibda tashkil etilgan boshqa jamgʻarmalarga mablagʻlar tushumining toʻliqligini oʻrganish va nazorat qilishni; 
       budjet tizimi budjetlarining hamda belgilangan tartibda tashkil etilgan boshqa jamgʻarmalarning daromadlarini koʻpaytirish zaxiralarini zamonaviy axborot-kommunikatsiya texnologiyalarini qoʻllash orqali aniqlash va safarbar qilishni; 
       budjet tizimi budjetlarining hamda belgilangan tartibda tashkil etilgan boshqa jamgʻarmalarning amalga oshirilayotgan xarajatlari samaradorligini va qonuniyligini auditdan oʻtkazishni, barcha darajalarda ularni qisqartirish boʻyicha zaxiralarni aniqlashni; 
       budjet tizimi budjetlari mablagʻlari va davlatdan qarz olish hisobidan amalga oshirilayotgan investitsiya loyihalarining maqsadga muvofiqligini va asosliligini baholashni; 
       soliq va budjet toʻgʻrisidagi qonun hujjatlarini yanada takomillashtirishga doir takliflar ishlab chiqishni, budjetga oid rejalashtirishning zamonaviy usullarini tizimli qoidabuzarliklarning sabablarini, shuningdek xalqaro tajribani umumlashtirish va oʻrganish orqali joriy etishni; 
       Oʻzbekiston Respublikasining respublika budjeti va Qoraqalpogʻiston Respublikasi budjeti, viloyatlar va Toshkent shahar mahalliy budjetlari oʻrtasidagi nisbat maqbulligini, mahalliy davlat hokimiyati organlarining daromadga oid vakolatlari va xarajatlarga doir majburiyatlari chegaralanishining toʻgʻriligini baholashni, ularning moliyaviy jihatdan oʻzini oʻzi taʼminlashi yuzasidan takliflar ishlab chiqishni; 
       Oʻzbekiston Respublikasi pul-kredit va valyuta siyosatining, Oʻzbekiston Respublikasi aktivlari va majburiyatlari holatining, oltin-valyuta zaxiralarini boshqarishning, shuningdek qimmatbaho metallar va qimmatbaho toshlar bilan amalga oshirilayotgan operatsiyalarning tashqi auditini amalga oshiradi.
       175-modda. Oʻzbekiston Respublikasi Moliya vazirligi, Qoraqalpogʻiston Respublikasi Moliya vazirligi, viloyatlar va Toshkent shahar hokimliklarining moliya boshqarmalari, tumanlar va shaharlar hokimliklarining moliya boʻlimlari tomonidan amalga oshiriladigan davlat moliyaviy nazorati
       Oʻzbekiston Respublikasi Moliya vazirligi, Qoraqalpogʻiston Respublikasi Moliya vazirligi, viloyatlar va Toshkent shahar hokimliklarining moliya boshqarmalari, tumanlar va shaharlar hokimliklarining moliya boʻlimlari oʻz vakolatlari doirasida:
       quyi turuvchi moliya organlari tomonidan budjet toʻgʻrisidagi qonun hujjatlari ijrosining taʼminlanishi ustidan;
       ijtimoiy nafaqalar va kam taʼminlangan oilalarga moddiy yordam tayinlanishi hamda oʻz vaqtida toʻlanishi ustidan;
       budjet tashkilotlari va budjet mablagʻlari oluvchilar tomonidan smeta-shtat intizomiga rioya etilishining taʼminlanishi ustidan;
       aksiz soligʻi toʻgʻri hisoblanishi va oʻz vaqtida toʻlanishi ustidan;
       aksiz toʻlanadigan ayrim turdagi tovarlarning aksiz markalari bilan toʻliq tamgʻalanishi va olingan aksiz markalari sonining ishlab chiqarilayotgan mahsulot hajmiga muvofiqligi ustidan;
       budjet tashkilotlari tomonidan budjet hisobini yuritish va moliyaviy hisobotni tuzishning, shuningdek quyi turuvchi hududiy moliya organlari tomonidan budjet hisobotini tuzishning toʻgʻriligi ustidan davlat moliyaviy nazoratini amalga oshiradi.
       176-modda. Gʻaznachilik boʻlinmalari tomonidan amalga oshiriladigan davlat moliyaviy nazorati
       Gʻaznachilik boʻlinmalari davlat moliyaviy nazoratini:
       budjet tashkilotlarining va budjet mablagʻlari oluvchilarning tovarlarni yetkazib beruvchilar (ishlarni bajaruvchilar, xizmatlar koʻrsatuvchilar) bilan Davlat budjeti va davlat maqsadli jamgʻarmalari budjetlari mablagʻlari hisobiga tuzilgan shartnomalarini xarajatlar smetalarida koʻrsatilgan summalar doirasida hamda belgilangan maqsadlarga muvofiq tuzilganligi ustidan nazorat qilish asosida majburiy roʻyxatdan oʻtkazish;
       xarajatlar smetalarida va roʻyxatdan oʻtkazilgan shartnomalarda nazarda tutilgan summalar doirasida budjet tashkilotlari va budjet mablagʻlari oluvchilar nomidan hamda ularning topshirigʻi boʻyicha tovarlarni (ishlarni, xizmatlarni) yetkazib beruvchilarning hisobvaraqlariga toʻlovlarni bevosita amalga oshirish orqali toʻlov intizomiga rioya etilishini taʼminlash yoʻli bilan amalga oshiradi.
       177-modda. Oʻzbekiston Respublikasi Moliya vazirligining Davlat moliyaviy nazorati bosh boshqarmasi va uning hududiy boshqarmalari tomonidan amalga oshiriladigan davlat moliyaviy nazorati 
       Oʻzbekiston Respublikasi Moliya vazirligining Davlat moliyaviy nazorati bosh boshqarmasi va uning hududiy boshqarmalari:
       budjet va smeta-shtat intizomiga rioya qilinishi;
       budjet tizimi budjetlarining xarajatlari ijrosi;
       budjet tizimi budjetlarining mablagʻlari hisobidan toʻlovlarni amalga oshirishning navbatliligi, muddatlariga rioya etilishi va toʻliqligi;
       rivojlanish davlat dasturlarini amalga oshirish uchun markazlashtirilgan manbalardan ajratiladigan mablagʻlardan maqsadli foydalanilishi; 
       Oʻzbekiston Respublikasining chet eldagi diplomatik muassasalari tomonidan chet el valyutasidagi mablagʻlardan toʻgʻri va maqsadli foydalanilishi;
       pensiyalar va nafaqalar toʻgʻri tayinlanishi, hisoblanishi va oʻz vaqtida toʻlanishi;
       tibbiy-mehnat ekspert komissiyalarining faoliyati;
       budjet ssudalari va kredit liniyalaridan maqsadli foydalanilishi;
       Oʻzbekiston Respublikasi tomonidan yoki uning kafolati ostida jalb qilingan kreditlardan (qarzlardan) maqsadli foydalanilishi;
       insonparvarlik yordami va texnik koʻmaklashish mablagʻlaridan maqsadli foydalanilishi;
       davlat xaridlari boʻyicha tender (tanlov) savdolarining toʻgʻri oʻtkazilishi ustidan davlat moliyaviy nazoratini amalga oshiradi. 
       178-modda. Davlat soliq xizmati organlari tomonidan amalga oshiriladigan davlat moliyaviy nazorati
       Davlat soliq xizmati organlari davlat moliyaviy nazoratini soliq toʻgʻrisidagi qonun hujjatlariga muvofiq amalga oshiradi.
       179-modda. Davlat moliyaviy nazorat organlarining oʻzaro hamkorligi
       Budjet tashkilotlarini nazorat qilish rejalari davlat moliyaviy nazorat organlari tomonidan tasdiqlanadi.
       Davlat moliyaviy nazorat organlari moliyaviy nazorat obyekti mansabdor shaxslarining harakatlarida jinoyat alomatlari, shu jumladan korrupsiyaga oid huquqbuzarliklarning alomatlari boʻlgan huquqbuzarliklar aniqlangan taqdirda nazorat materiallarini huquqni muhofaza qiluvchi organlarga topshiradi.
       Moliyaviy nazorat obyekti mansabdor shaxslariga nisbatan maʼmuriy huquqbuzarliklarga doir materiallar sudlarga yoki tegishli vakolatli davlat organlariga topshiriladi.
27-bob. Davlat moliyaviy nazoratini tashkil etish
       180-modda. Yakuniy nazorat tarzidagi davlat moliyaviy nazorati
       Yakuniy nazorat tarzidagi davlat moliyaviy nazorati nazorat rejasiga koʻra amalga oshiriladi va davlat moliyaviy nazorat organining qarori asosida oʻtkaziladi.
       Yakuniy nazorat tarzidagi davlat moliyaviy nazoratini amalga oshiruvchi mansabdor shaxs davlat moliyaviy nazorat organi qarorining koʻchirma nusxasiga va xizmat guvohnomasiga ega boʻlishi kerak.
       Yakuniy nazorat tarzidagi davlat moliyaviy nazoratini amalga oshirishda davlat moliyaviy nazorat organlarining mansabdor shaxslariga qoʻyiladigan talablar vakolatli organ tomonidan belgilanadi. 
       181-modda. Davlat moliyaviy nazorat organlari tomonidan ekspertlar va mutaxassislarni jalb etish
       Davlat moliyaviy nazorat organlari maxsus kasbiy bilimlarni talab etadigan masalalarni koʻrib chiqish uchun davlat boshqaruvi organlari hamda boshqa tashkilotlarning ekspertlari va mutaxassislarini jalb etishga haqli.
       182-modda. Davlat moliyaviy nazoratini oʻtkazish davriyligi va muddatlari
       Yakuniy nazorat tarzidagi davlat moliyaviy nazorati ushbu Kodeksning 170-moddasiga muvofiq tasdiqlangan moliyaviy nazorat obyektlarini nazorat qilish rejasiga koʻra yiliga koʻpi bilan bir marta amalga oshiriladi.
       Yakuniy nazorat tarzidagi davlat moliyaviy nazoratini amalga oshirish muddati oʻttiz kalendar kundan oshmasligi lozim. Zarur hollarda yakuniy nazorat tarzidagi davlat moliyaviy nazoratini amalga oshirish muddati davlat moliyaviy nazoratini tayinlagan tegishli davlat moliyaviy nazorat organining rahbari yoki u vakolat bergan shaxs tomonidan uzaytirilishi mumkin.
       183-modda. Davlat moliyaviy nazorati natijalari boʻyicha rasmiylashtiriladigan hujjatlar
       Yakuniy nazorat tarzidagi davlat moliyaviy nazoratining natijalari davlat moliyaviy nazorat organining mansabdor shaxsi tomonidan:
       tekshirish va taftish natijalari boʻyicha tuziladigan hujjat — dalolatnoma;
       davlat moliyaviy nazorati natijalarini umumlashtiruvchi hujjat — jamlanma dalolatnoma; 
       oʻrganish va nazorat tartibida tekshirish natijalari boʻyicha tuziladigan hujjat — maʼlumotnoma yoki xulosa;
       Oʻzbekiston Respublikasi Hisob palatasi tomonidan davlat moliyaviy nazorati natijalari boʻyicha tuziladigan hujjat — hisobot tarzida rasmiylashtiriladi.
       184-modda. Davlat moliyaviy nazorati natijalarini rasmiylashtirish
       Yakuniy nazorat tarzidagi davlat moliyaviy nazorati natijalariga doir hujjatlar quyidagilar koʻrsatilgan holda rasmiylashtiriladi:
       rasmiylashtirilayotgan hujjatning turi;
       tekshirish oʻtkazilgan joy, hujjat tuzilgan sana;
       davlat moliyaviy nazoratini oʻtkazish uchun asos;
       davlat moliyaviy nazoratining turi va uni oʻtkazish davri;
       davlat moliyaviy nazoratini oʻtkazgan mansabdor shaxslarning familiyasi, ismi va otasining ismi;
       moliyaviy nazorat obyektining toʻliq nomi, nazorat bilan qamrab olingan davr uchun masʼul mansabdor shaxslarning lavozimi, familiyasi, ismi va otasining ismi ular egallab turgan lavozimlarida ishlagan davr albatta koʻrsatilgan holda;
       moliyaviy nazorat obyektining joylashgan yeri (pochta manzili), bank rekvizitlari;
       oldingi taftish (tekshirish) natijalari yuzasidan koʻrilgan chora-tadbirlar haqidagi maʼlumotlar;
       davlat moliyaviy nazorati bilan qamrab olingan davr hamda uni oʻtkazish uchun moliyaviy nazorat obyekti tomonidan taqdim etilgan hujjatlar haqidagi umumiy maʼlumotlar;
       taftish (tekshirish) jarayonida aniqlangan qoidabuzarliklar faktlari, normalari buzilgan qonun hujjatlari koʻrsatilgan holda.
       Yakuniy nazorat tarzidagi davlat moliyaviy nazorati natijalariga doir hujjatga davlat moliyaviy nazoratini oʻtkazish uchun asos boʻlib xizmat qilgan hujjatlarning koʻchirma nusxalari, davlat moliyaviy nazorati doirasida harakatlarni bajarish toʻgʻrisidagi bayonnomalar, inventarizatsiya dalolatnomalari, jalb etilgan ekspertlar va mutaxassislarning xulosalari, nazoratni oʻtkazish jarayonida davlat moliyaviy nazoratini amalga oshiruvchi mansabdor shaxslarning soʻroviga koʻra olingan materiallar, shuningdek nazorat doirasida bajarilgan harakatlarni tasdiqlovchi boshqa hujjatlar qoʻshib qoʻyilishi lozim.
       Davlat moliyaviy nazorati natijalariga doir hujjatga qonun hujjatlari bilan, hujjatlar bilan yoki moliyaviy nazorat obyekti faoliyatining davlat moliyaviy nazorati jarayonida amalga oshirilgan tartib-taomillar natijalari bilan tasdiqlanmagan turli xil xulosalarni, taxminlarni va faktlarni, tergov materiallaridan maʼlumotlarni va moliyaviy nazorat obyekti mansabdor shaxslari tergov organlariga bergan koʻrsatuvlarga havolalarni kiritishga yoʻl qoʻyilmaydi.
       Davlat moliyaviy nazorati natijalariga doir hujjatda moliyaviy nazorat obyektining mansabdor va moddiy javobgar shaxslari harakatlariga huquqiy baho berilmasligi, shuningdek ularning qilmishlari, niyatlari va maqsadlari tavsiflanmasligi lozim.
       Ushbu moddaning birinchi qismida nazarda tutilgan maʼlumotlar maʼlumotnoma (xulosa) rasmiylashtirilayotganda majburiy emas.
       Davlat moliyaviy nazoratining natijalariga doir hujjatlar davlat moliyaviy nazoratini oʻtkazgan mansabdor shaxslar, shuningdek moliyaviy nazorat obyektining mansabdor va masʼul shaxslari tomonidan imzolanadi.
       Moliyaviy nazorat obyektining mansabdor va masʼul shaxslari davlat moliyaviy nazorati natijalariga rozi boʻlmagan taqdirda, hujjatni oʻz eʼtirozlari bilan imzolaydi hamda oʻn kunlik muddat ichida eʼtirozlarini davlat moliyaviy nazorat organiga yozma shaklda taqdim etadi.
       Moliyaviy nazorat obyekti tomonidan eʼtirozlar oʻn kunlik muddatda yozma shaklda taqdim etilmagan taqdirda, davlat moliyaviy nazorati natijalariga doir hujjat moliyaviy nazorat obyekti tomonidan qabul qilingan deb hisoblanadi hamda davlat moliyaviy nazorat organi tomonidan uni amalga oshirish choralari koʻriladi.
       Moliyaviy nazorat obyekti sudga murojaat etgan taqdirda, oʻzining sudga murojaat etganligini tasdiqlovchi hujjatni oʻn kunlik muddatda davlat moliyaviy nazorat organiga taqdim etishi shart. Sud tomonidan moliyaviy nazorat obyektining murojaati xususida qaror qabul qilinguniga qadar davlat moliyaviy nazorat organi davlat moliyaviy nazorati natijalari boʻyicha rasmiylashtirilgan hujjatning nizoli bandlarga tegishli qismi boʻyicha amalga oshirilishini toʻxtatib turadi.
       Davlat moliyaviy nazorati natijalariga doir hujjatlarda bayon etilgan maʼlumotlarning ishonchliligi, xolisligi va toʻliqligi davlat moliyaviy nazorat organlarining mansabdor shaxslari tomonidan taʼminlanadi.
       185-modda. Moliyaviy nazorat obyekti mansabdor shaxslarining huquq va majburiyatlari
       Moliyaviy nazorat obyektining mansabdor shaxslari:
       davlat moliyaviy nazorati amalga oshirilishining maqsadi, boshlanish sanasi va davomiyligini bilishga;
       davlat moliyaviy nazorat organlarining tekshiruvchi mansabdor shaxslaridan mazkur organ rahbarining qarorini va yakuniy nazorat tarzidagi davlat moliyaviy nazoratini amalga oshirish huquqini beruvchi bir martalik guvohnomani, shuningdek shaxsiy guvohnomani talab qilishga;
       davlat moliyaviy nazoratini oʻtkazish uchun asosga ega boʻlmagan shaxslarni davlat moliyaviy nazoratiga qoʻymaslikka;
       davlat moliyaviy nazorati natijalari yuzasidan shikoyat qilishga haqlidir.
       Moliyaviy nazorat obyektining mansabdor shaxslari:
       davlat moliyaviy nazorat organining mansabdor shaxslari davlat moliyaviy nazoratini oʻtkazishi uchun zarur sharoitlar yaratishi;
       davlat moliyaviy nazorat organi va uning mansabdor shaxslarining qonuniy talablarini bajarishi, shuningdek davlat moliyaviy nazorat organi mansabdor shaxslarining qonuniy faoliyatiga monelik qilmasligi;
       davlat moliyaviy nazoratini oʻtkazish vaqtida davlat moliyaviy nazorat organining mansabdor shaxslariga mazkur nazoratni amalga oshirish uchun zarur boʻlgan hujjatlar va maʼlumotlarni taqdim etishi hamda ularning ishonchliligi, xolisligi va toʻliqligi uchun shaxsan javobgar boʻlishi;
       budjet toʻgʻrisidagi qonun hujjatlari buzilgan holda foydalanilgan mablagʻlarning oʻrni qoplanishini, shuningdek tovarlarni (ishlarni, xizmatlarni) yetkazib beruvchilar tomonidan shartnoma majburiyatlari bajarilishini taʼminlashi shart.
       Moliyaviy nazorat obyektining mansabdor shaxslari qonun hujjatlariga muvofiq boshqa huquqlarga ham ega boʻlishi va ularning zimmasida boshqa majburiyatlar ham boʻlishi mumkin.
       186-modda. Davlat moliyaviy nazoratini oʻtkazishdagi cheklovlar
       Davlat moliyaviy nazoratini:
       moliyaviy nazorat obyekti mansabdor shaxsining yaqin qarindoshi, erining (xotinining) qarindoshi boʻlgan;
       moliyaviy nazorat obyektida shaxsiy mulkiy manfaatlari boʻlgan;
       tekshiruv bilan qamrab olingan davrda moliyaviy nazorat obyektida ishlagan davlat moliyaviy nazorat organlarining mansabdor shaxslari tomonidan oʻtkazish taqiqlanadi.
       Ushbu moddaning birinchi qismida koʻrsatilgan holatlar yuzaga kelgan taqdirda davlat moliyaviy nazorat organlarining mansabdor shaxslari bu haqda davlat moliyaviy nazoratini tayinlagan organning rahbarini yozma shaklda xabardor qilishi kerak. 
28-bob. Budjet toʻgʻrisidagi qonun hujjatlarini buzish 
       187-modda. Budjet intizomini buzish
       Quyidagilar budjet intizomini buzishdir:
       Davlat budjeti, davlat maqsadli jamgʻarmalari budjetlari va budjet tashkilotlarining budjetdan tashqari jamgʻarmalari mablagʻlarini ularni olish (ulardan foydalanish) shartlariga muvofiq boʻlmagan maqsadlarga moliya yili davomida yoʻnaltirish;
       mehnatga haq toʻlash boʻyicha belgilangan razryadlarga, lavozim maoshlari, ustamalar, ish haqiga qoʻshimchalar va boshqa toʻlovlar miqdorlariga rioya etmasdan moliya yili davomida toʻlovlarni amalga oshirish;
       budjetdan moliyalashtiriladigan muassasalar va tashkilotlarga ish haqi, pensiyalar, nafaqalar, stipendiyalar va ularga tenglashtirilgan boshqa xarajatlarni toʻlash uchun pul mablagʻlari berilishini, shuningdek pensiyalarni yetkazib berishni amalga oshiruvchi muassasalarga pul mablagʻlari berilishini banklarning rahbarlari va boshqa mansabdor shaxslari tomonidan asossiz kechiktirish.
       188-modda. Smeta-shtat intizomini buzish
       Smeta-shtat intizomini buzish quyidagilar natijasida Davlat budjeti, davlat maqsadli jamgʻarmalari budjetlari va budjet tashkilotlarining budjetdan tashqari jamgʻarmalari mablagʻlarini moliya yili davomida sarflashdir: 
       notoʻgʻri maʼlumotlar asosida va normativlarga nisbatan oshirib koʻrsatilgan budjetdan ajratiladigan mablagʻlarni xarajatlar smetasiga kiritish; 
       xodimlarning belgilab qoʻyilgan cheklangan umumiy soniga, xodimlarning toifalari oʻrtasidagi oʻzaro nisbat normativlariga, namunaviy shtat normativlariga rioya etmaslik; 
       budjet tashkilotlarining budjetdan tashqari jamgʻarmalarini shakllantirish va ulardan foydalanish tartibiga rioya etmaslik; 
       tarifikatsiya roʻyxatlarini tuzishning belgilangan tartibi va normativlariga rioya etmaslik.
       189-modda. Budjet hisobini va moliyaviy hisobotni yuritish tartibini buzish
       Boshlangʻich hisob hujjatlarining mavjud emasligi, budjet hisobi va moliyaviy hisobot maʼlumotlarining boshlangʻich hisob hujjatlarining maʼlumotlariga nomuvofiqligi, budjet hisobi va moliyaviy hisobotlarda operatsiyalar va mol-mulkning toʻliq aks ettirilmaganligi budjet hisobini va moliyaviy hisobotni yuritish tartibini buzishdir. 
       190-modda. Budjet soʻrovini, roʻyxatdan oʻtkazish uchun xarajatlar smetalarini va shtat jadvallarini, shuningdek moliyaviy hisobotni taqdim etish tartibini buzish
       Moliya organlariga budjet soʻrovini, roʻyxatdan oʻtkazish uchun xarajatlar smetalarini va shtat jadvallarini, shuningdek moliyaviy hisobotni belgilangan muddatlarda taqdim etmaslik budjet soʻrovini, roʻyxatdan oʻtkazish uchun xarajatlar smetalarini va shtat jadvallarini, shuningdek moliyaviy hisobotni taqdim etish tartibini buzishdir. 
       191-modda. Oʻzbekiston Respublikasiga begʻaraz yordam doirasida kelib tushgan tovarlardan foydalanish tartibini buzish
       Oʻzbekiston Respublikasiga begʻaraz yordam doirasida kelib tushgan tovarlarni sotish, ijaraga berish yoki boshqa tijorat maqsadlariga yoʻnaltirish ulardan foydalanish tartibini buzishdir. 
       192-modda. Budjet toʻgʻrisidagi qonun hujjatlarini buzganlik uchun javobgarlik
       Budjet toʻgʻrisidagi qonun hujjatlarini buzganlikda aybdor shaxslar belgilangan tartibda javobgar boʻladi.